বিশিষ্ট সাহিত্যিক হৰেকৃষ্ণ ডেকাৰ সৈতে অন্তৰংগ আলাপ - সাহিত্য ডট অৰ্গ\n( টোকা: সাহিত্য ডট্ অৰ্গৰ হৈ অন্তৰংগ আলাপটোৰ আঁত ধৰিছে শ্ৰী পংকজ বৰাই৷ লিখিত ৰূপত ডেকা ডাঙৰীয়াই নিজে উত্তৰ দিয়াৰ উপৰি প্ৰশ্নখিনিৰ মৌখিক সাক্ষাৎকাৰো দূৰভাষ যোগে লোৱা হৈছিল৷ লিখিত আৰু মৌখিক বাৰ্তালাপ দুয়োটাৰে বিষয় আৰু মূল কথা একেই যদি মৌখিক বাৰ্তালাপত কিছু বিস্তৃত পৰিসৰত ব্যক্ত কৰিছে তেখেতৰ অনুভববোৰক…\n[সাক্ষাৎগ্ৰহণৰ বিভিন্ন পৰ্য্যায়ত সহায় আগবঢ়াওঁতা: শ্ৰী পংকজ বৰা (ন’ৰৱে), শ্ৰী মনোজমন কলিতা (টাইৱান), শ্ৰী আদিত্য ৰঞ্জন দত্ত (নতুন দিল্লী) আৰু শ্ৰী ভগৎলাল দত্ত (ফ্ৰান্স)] )\nYour browser does not support the audio element. মৌখিক বাৰ্তালাপ শুনিবৰ বাবে ইয়াত টিপা মাৰক\nনমস্কাৰ ডেকা ডাঙৰীয়া৷ পোন প্ৰথমে সাহিত্য ডট্ অৰ্গ (www.xahitya.org, ISSN 2321-5097) তথা অসমীয়াত কথা-বতৰা ফে’চবুক গোটৰ সকলো সদস্যৰ হৈ আপোনাক অভিনন্দন জ্ঞাপন কৰিছোঁ; লগতে সাহিত্য ডট্ অৰ্গৰ লগত বাৰ্তলাপ কৰিবৰ বাবে আপোনাৰ কিছু বহুমূলীয়া সময় দিয়াৰ বাবে অশেষ ধন্যবাদ৷\n১) সাহিত্য ডট্ অৰ্গ : আপোনাৰ জীৱন ভিন্নসুৰী৷ আপুনি ইংৰাজী সাহিত্যৰ ছাত্ৰ, কিছুদিনৰ বাবে আপুনি শিক্ষকতাও কৰিছিল, অসম আৰক্ষীৰ বিভিন্ন পদৱীত সুখ্যাতিৰে কৰ্মসম্পাদন কৰি শেষত আপুনি শীৰ্ষতম পদৱী আৰক্ষী সঞ্চালক প্ৰধান হিচাপে অৱসৰ গ্ৰহণ কৰিছে৷ চৰকাৰী চাকৰিৰ পৰা অৱসৰ লোৱাৰ পিচত কিছুদিনৰ বাবে আপুনি সাংবাদিক হিচাপেও আত্মপ্ৰকাশ কৰিছে৷ অসমীয়া আৰু ইংৰাজী ভাষাত আপুনি গল্প, কবিতা, সমালোচনামূলক লেখাৰে সাহিত্যৰ জগতখনকো সমৃদ্ধ কৰিছে৷ আপোনাৰ শৈশৱ-কৈশোৰ, মা-দেউতা আৰু শিক্ষা-জীৱন সম্পৰ্কে আমাক জনাওকচোন!\nহৰেকৃষ্ণ ডেকা : মোৰ কৰ্মক্ষেত্ৰ আৰু সাহিত্য দুয়োটাই বিভিন্ন বৰণীয়া৷ বিভিন্ন ধৰণৰ সাহিত্যচৰ্চাৰ বাবে মই এটা ভাষা আয়ত্ব কৰি লৈছোঁ৷ কৰ্মক্ষেত্ৰ আৰু শৈশৱৰ বিভিন্ন অভিজ্ঞতাই মোক সহায় কৰিছে৷ মোৰ শৈশৱ তিনিচুকীয়া চহৰত পাৰ হৈছে৷ তেতিয়া সৰু চহৰ আছিল৷ বিভিন্ন জাতি-জনগোষ্ঠীৰ সন্মিলন হৈছিল তাত৷ এইটোৱেই হয়তো মোৰ মনত এটা কস্ম’পলিটান মনোভাব দিছিল৷ মোৰ দেউতা ব্যৱসায়ী আছিল আৰু ব্যৱসায়ত যথেষ্ট সফল হৈছিল৷ কিন্তু কিছুমান সুবিধা তেতিয়াও নাছিল৷ যেনে: মেট্ৰিক পৰীক্ষা দিয়ালৈকে আমাৰ চহৰত ইলেক্ট্ৰিচিটি নাছিল আৰু কেৰ’চিন লেম্পৰ পোহৰতেই আমি পঢ়া-শুনা কৰিছিলোঁ৷ তিনিচুকীয়াত থাকোঁতে মোৰ কেইজনমান ঘনিষ্ঠ বন্ধু আছিল আৰু তেওঁলোকৰ লগত এতিয়াও সম্পৰ্ক আছে৷ তেওঁলোকৰ কোনেও কিন্তু লেখা-মলা কৰা নাছিল৷ গতিকে সাহিত্যচৰ্চাত মই তেতিয়া অকলশৰীয়া আছিলোঁ৷ চহৰত ডাঙৰ হোৱাৰ কাৰণেই আন কবি সাহিত্যিকতকৈ মোৰ সাহিত্যত নগৰীয়া মেটাফ’ৰ বেছি পাব৷ কিন্তু প্ৰকৃতিক মই ভাল পাইছিলোঁ আৰু প্ৰায়েই সেউজীয়া চাহ বাগিছালৈ গুছি গৈছিলোঁ৷ তেতিয়া বহু দূৰলৈ খোজ কাঢ়ি যোৱাত একো অসুবিধা অনুভব কৰা নাছিলোঁ৷ ওচৰৰ মাকুম চহৰলৈ খোজ কাঢ়ি যোৱা মনত আছে৷ চাহ বাগিচাবোৰ, গাঁৱত থকা ল’ৰালিৰ বন্ধুবোৰৰ সেউজীয়া ঠাইবোৰ, জান-জুৰিবোৰ ভাল পাইছিলোঁ আৰু চহৰত ইয়াৰ অভাববোধ কৰিছিলোঁ৷ সৰুতেই মোৰ দেউতা (পিতা) ঢুকাইছিল৷ তেওঁৰ মৃত্যুৰ পিচত আঢ্যৱন্ত অৱস্থাৰ ঘৰখনৰ আলৈ-আথানি হৈছিল৷ ব্যৱসায়ত মানুহে ঠগিছিল আৰু কেইবছৰমানৰ ভিতৰতে আমাৰ মাটি-সম্পত্তিবোৰ নোহোৱা হোৱা দেখিছিলোঁ৷ তেতিয়াৰ পৰাই এইবোৰ যে অস্থায়ী তেনে ভাব এটা মোৰ হৈছিল আৰু সম্পত্তি কৰাৰ প্ৰতি বিৰাগ ভাব আহিছিল৷ মোৰ মায়ে আমি ছটা ল’ৰা-ছোৱালীক বৰ কষ্টেৰে ডাঙৰ-দীঘল কৰিছিল৷ মোৰ দাদাৰো এই বিষয়ত ত্যাগ আছে৷ মই পঢ়া-শুনাত ভাল আছিলোঁ কাৰণে শিক্ষাগুৰুসকলৰ পৰা মৰম পাইছিলোঁ আৰু তেওঁলোকৰ এজন শক্তিপদ অধিকাৰী, মোৰ মেণ্ট’ৰৰ ভূমিকা লৈছিল৷ মোৰ ইংৰাজীৰ ফাউণ্ডেছন তেওঁৰ পৰাই পোৱা৷ কিতাপ পঢ়িছিলোঁ দুখন কিতাপৰ দোকানত, এখন মিত্ৰ এজেন্সী, তাত অসমীয়া কিতাপ পঢ়িছিলোঁ৷ আনখন উদয়ন, তাত বাংলা কিতাপ পঢ়িছিলোঁ৷ ইংৰাজী কিতাপৰ উৎস আছিল স্কুলৰ লাইব্ৰেৰী আৰু ৰেইল ষ্টেচনৰ Wheelers Book Stall. মোৰ মনত আছে, স্কুলৰ লাইব্ৰেৰীৰ পৰা শক্তি চাৰে মোক ৰমেশ চন্দ্ৰ মজুমদাৰৰ Advance History of India-খন আনি পঢ়িবলৈ দিছিল আৰু ইয়াত হৰপ্পা সভ্যতাৰ বিষয়ে পঢ়ি আপ্লুত হৈছিলোঁ৷ উদয়নত মই শৰৎচন্দ্ৰ চট্টোপাধ্যায়ৰ উপন্যাস আৰু ৰবীন্দ্ৰনাথ ঠাকুৰৰ সঞ্চয়ন আৰু গল্পগুচ্ছ পঢ়িবলৈ পোৱা মনত আছে৷ কাচুজান ফিল্ডত হোৱা ফুটবল খেলা চাই খুব ভাল পাইছিলোঁ৷ আমাৰ কুটুবুদ্দিন চাৰে সাহিত্যৰ প্ৰতি মোৰ ধাউতি বঢ়াইছিল৷ তদুপৰি অসমীয়া পাঠ্যপুথিৰ অসমীয়া পদ্যবোৰ পঢ়ি পদ্য লিখাৰ চেষ্টা কৰিছিলোঁ৷\n২) সাহিত্য ডট্ অৰ্গ : আপুনি ১৯৬৮ চনৰ এজন সফল আই পি এছ বিষয়া৷ ১৯৮৭ চনত ‘আন এজন’ কবিতা পুথিৰ বাবে আপুনি সাহিত্য অকাডেমি বঁটা লাভ কৰিছে৷ কোনটো মুহূৰ্তত আপুনি বেছি সুখী হৈছিল, আই.পি.এছ লৈ নিৰ্বাচিত হৈ নে সাহিত্য অকাডেমি বঁটা হাতত লৈ?\nহৰেকৃষ্ণ ডেকা : দুয়োটাৰ কোনোটোতে মই আপ্লুত হোৱা নাছিলোঁ৷ আচৰিতহে হৈছিলোঁ৷ UPSC ৰ পৰীক্ষা দিওঁতে বেয়া হোৱা বুলি দুখন পেপাৰ নিদিয়াকৈ শ্বিলঙৰ পৰা গুছি আহিছিলোঁ৷ তেতিয়া আমি শ্বিলঙত পৰীক্ষা দিব লাগিছিল৷ কাৰো সহায় বা ক’ছিং লোৱাৰ সুবিধা মই পোৱা নাছিলোঁ৷ গতিকে পৰীক্ষাৰ মান সম্পৰ্কে একো নেজানিছলোঁ৷ সেয়ে বৰ বেয়া হোৱা বুলি বাদেই দিছিলোঁ৷ কিন্তু IPS পেপাৰকেইখন মোৰ সম্পূৰ্ণ হৈছিল আৰু আচৰিত ধৰণেই ইণ্টাৰভিউলৈ আমন্ত্ৰিত হৈছিলোঁ৷ তাতো বেয়া হোৱা বুলিয়েই ভাবিছিলোঁ আৰু সফল হওঁতে আচৰিত হৈছিলোঁ৷ তেতিয়ালৈকে মই খুব বেছি লেখা নাছিলোঁ৷\n“আন এজন” মোৰ তৃতীয় পুথি৷ খবৰটো মোক প্ৰথমতে ৰেডিঅ’ত শুনি আমাৰ বিভাগৰে এজন জ্যেষ্ঠ আইপিএছ বিষয়া বৰদা শৰ্মা চাৰে দিছিল৷ তেখেতে নিদি আন কোনোবাই দিয়া হ’লে মই কৌতুক কৰা বুলি ক’লোঁহেঁতেন৷ আত্মসন্তুষ্টিৰ ভাবটো অহাই নাছিল৷ ভয়হে কৰিছিলোঁ এইবোৰৰ পিছত আত্মসন্তুষ্টিয়ে ক্ষতি কৰিব বুলি৷ মই যে একো বিশেষ সৃষ্টি কৰাই নাছিলোঁ, সেই বিষয়ে নিশ্চিন্ত আছিলোঁ আৰু প্ৰাপ্ত পুৰস্কাৰৰ মৰ্য্যদা ৰাখিবলৈ নতুন সৃষ্টিৰ বাবে সংকল্প লৈছিলোঁ৷\n৩) সাহিত্য ডট্ অৰ্গ : সৰ্বভাৰতীয় প্ৰশাসনীয় সেৱাৰ পৰীক্ষাত অসমীয়া ছাত্ৰ-ছাত্ৰীৰ সফলতাৰ হাৰ আন ৰাজ্যৰ তুলনাত কম। ইয়াৰ কাৰণ কি বুলি ভাবে আৰু ইয়াত প্ৰতিকাৰ কি?\nহৰেকৃষ্ণ ডেকা : এটা হ’ল অসমৰ পৰা কম ল’ৰা-ছোৱালীয়ে সৰ্বভাৰতীয় পৰীক্ষা দিয়ে, গতিকে সফলতাৰ হাৰো কম৷ আজিকালি অসমৰ ল’ৰা-ছোৱালী এই বিষয়ে সচেতন হৈছে৷ দ্বিতীয়তে, UPSC-ৰ কাৰণে যিধৰণে প্ৰশিক্ষণৰ দৰকাৰ, সেইধৰণৰ প্ৰশিক্ষণ প্ৰতিষ্ঠান ইয়াত নাই৷ দুই এটা হৈছে৷ বুদ্ধিমত্তাৰ ফালৰ পৰা অসমৰ ল’ৰা ছোৱালী আনবোৰতকৈ পিছ পৰা নহয়৷ এইখিনিতে তৃতীয় কথা এটা আছে- ইংৰাজী ক’ব নোৱাৰাৰ বাবে হীনমন্যতা৷\n৪) সাহিত্য ডট্ অৰ্গ : আপুনি সেইসময়ত কি কি বিষয় লৈ কেনেভাবে সৰ্বভাৰতীয় প্ৰশাসনীয় সেৱাৰ পৰীক্ষাৰ বাবে প্ৰস্তুতি চলাইছিল? বৰ্তমান সময়ৰ ব্যৱস্থাৰ লগত সেইসময়ৰ কিবা পাৰ্থক্য দেখা পায়নে?\nহৰেকৃষ্ণ ডেকা : মোৰ বুৰঞ্জীৰ বেলেগ বেলেগ পেপাৰ আৰু ইংৰাজী সাহিত্য আছিল৷ প্ৰস্তুতি একেবাৰে বেয়া আছিল৷ আণ্ডাজতে লক্ষ্য-স্থানলৈ কাঁড় মৰাৰ নিচিনা৷ তেতিয়া দুটা ষ্টেজত হৈছিল, লিখিত আৰু মৌখিক৷ এতিয়া যি প্ৰিলিমিনাৰী হয়, তেতিয়া নাছিল৷ এতিয়া কম্পিটিছন বাঢ়িছে৷\n৫) সাহিত্য ডট্ অৰ্গ : অসমীয়া সাহিত্যক মূ্ল বিষয় হিচাপে লৈ বহুকেইজন ছাত্ৰই শেহতীয়াভাবে সৰ্বভাৰতীয় প্ৰশাসনীয় সেৱাৰ পৰীক্ষাত অৱতীৰ্ণ হৈছে আৰু তাৰে দুজনে সফলতাৰে নিৰ্বাচিতও হৈছে৷ (দুয়োজনেই আমাৰ সাহিত্য ডট্ অৰ্গ তথা অসমীয়াত কথা-বতৰাৰ সক্ৰিয় সদস্য৷) বাকী বিষয়সমূহত ভাল নম্বৰ লাভ কৰাৰ পৰিৱৰ্তে অসমীয়া বিষয়ত কম নম্বৰ লাভ কৰাৰ বাবে তেওঁলোকৰ সামগ্ৰিক স্থান নিম্নগামী হ’ল৷ আনহাতেদি, ভাৰতৰ আন প্ৰান্তৰ ৰাজ্যভাষাক বিষয় হিচাপে লৈ পৰীক্ষাত বহা বহুকেইজনে মাতৃভাষা বিষয়ত অধিক নম্বৰ লাভ কৰি ওপৰৰ স্থান দখল কৰিছে৷ এই ক্ষেত্ৰত অসমীয়া পৰীক্ষক সকলৰ ভূমিকা কি হোৱা উচিত বুলি আপুনি ভাবে?\nহৰেকৃষ্ণ ডেকা : কথাটো একে আষাৰতে হয় বুলি কোৱাটো মস্কিল৷ প্ৰথম কথা পৰীক্ষকে তেতিয়াহে হাত খুলি নম্বৰ দিব যেতিয়া পৰীক্ষাৰ্থীয়ে সুন্দৰ লিখিব৷ এই কথা আগত ৰাখি কওঁ যে এটা মান দেখিলে পৰীক্ষকে নম্বৰ দিয়াত কাৰ্পণ্য নকৰে যেন৷ চকুমুদি নম্বৰ দিয়াৰ পক্ষপাতী মই নহয়৷\n৬) সাহিত্য ডট্ অৰ্গ : কবিতা পুথি “আন এজন” ৰ বাবে সাহিত্য অকাডেমি বঁটা লাভ কৰিছে যদিও আপুনি গদ্য সাহিত্যৰো সাধনা কৰে৷ আপুনি নিজকে কি বুলি চিনাকি দি ভাল পায়? কবি নে কথা সাহিত্যিক? গল্পকাৰ/ঔপন্যাসিক/সমালোচক হৰেকৃষ্ণ ডেকা আৰু কবি হৰেকৃষ্ণ ডেকা, কোনজনক লৈ আপুনি বেছি সুখী?\nহৰেকৃষ্ণ ডেকা : যিহেতু মই আটাইকেইটা ক্ষেত্ৰত কম-বেছি পৰিমাণে সফলতা অৰ্জন কৰিছোঁ, তিনিওটা পৰিচয়েই মোৰ কাম্য৷ মই দুখন উপন্যাসো লিখিছোঁ, তাৰে এখন চুটি কল্প-বিজ্ঞান ভিত্তিক৷ এইখনৰ সমালোচনা ভালেই ওলাইছে৷ দ্বিতীয়খন ডাঙৰ উপন্যাস, কিছুদিন আগেয়ে ওলাইছে৷ নতুন আংগিকৰ উপন্যাস, দুই-এজনৰ পৰা ইতিবাচক কথা শুনিছোঁ৷ এতিয়াও সমালোচনা হোৱা নাই৷ যিয়েই নহওক এতিয়া মই এজন ঔপন্যাসিকো৷ কিন্তু মোৰ ফালৰ পৰা ক’ব খোজোঁ, একো পৰিচয় দাঙি ধৰাৰ প্ৰয়োজন নাই৷ মানুহে চিৰিয়াছ লিখক হিচাপে ভাবিলে ভাল পাম, কাৰণ মই উপৰুৱাকৈ লিখা নিলিখোঁ৷\n৭) সাহিত্য ডট্ অৰ্গ : যিহেতু সাহিত্য ডট্ অৰ্গৰ এইবাৰৰ বিষয় “কাব্য সাহিত্য”, আমি কবিতাৰ বিষয়ে কিছু কথা পাতিম৷ আপোনাৰ কবিতা লিখাৰ প্ৰেৰণা কি? কবিতা লিখোঁ বুলিলেই লিখিব পাৰিনে? আপোনাৰ মতে কবিতাৰ সংজ্ঞা কি? কবিতা এটা লিখাৰ বাবে আপোনাক কিবা বিশেষ পৰিৱেশ বা আগতীয়া প্ৰস্তুতিৰ প্ৰয়োজন হয় নেকি?\nহৰেকৃষ্ণ ডেকা : কবিতাৰ সংজ্ঞা মই দিব নোখোজোঁ, দিয়া সহজ নহয়৷ যিয়েই সংজ্ঞা নিদিয়ক কিয় শেষত গৈ সংস্কৃত আলংকাৰিকে কোৱা ‘বাক্যং ৰসত্মাকং কাব্যম্’ কথাষাৰত শেষ হয়৷ কবিতা সাহিত্যৰ-ভাষাৰ এটা আয়তন য’ত ব্যঞ্জনাৰ মাজেদি এক উপলব্ধি হয়, কবিতাৰ মাজেৰে এক অভিজ্ঞতা পোৱা যায় আৰু পোৱা যায় ৰসৰ ভিতৰেদি৷ কবিতাৰ ভাষাত সাধাৰণ চৰিত্ৰ হ’ল ই ‘মেটাফ’ৰ’ৰ মাজেদি সাদৃশ্যক সংলগ্ন কৰে আৰু আবেগক ৰসায়িত কৰে৷ তাত বৌদ্ধিক চিন্তাও অনুভূতিলৈ ৰূপান্তৰিত হয় আৰু suggestive ভাষাৰে পৰীক্ষা হয়৷ কবিতাত কল্পনাৰ এক বিশেষ ভূমিকা আছে৷\n৮) সাহিত্য ডট্ অৰ্গ : জীৱনৰ প্ৰথম কবিতাটো কেতিয়া লিখিছিল?\nহৰেকৃষ্ণ ডেকা : সৰু সৰু পদ্য লিখিছিলোঁ চতুৰ্থ শ্ৰেণীত থাকোঁতে৷ এতিয়া সেইবোৰ মনত নাই৷ ছপা আখৰত প্ৰথম কবিতা ‘ফুলকলি’, আমাৰ স্কুলৰ আলোচনীত ওলাইছিল, তেতিয়া ষষ্ঠ শ্ৰেণীত পঢ়োঁ৷ আধুনিক কবিতা লিখিছিলোঁ কলেজলৈ আহি৷ ৰামধেনু আলোচনীত ওলাইছিল ১৯৬০ চনত৷ তেতিয়া মই কলেজৰ ফাৰ্ষ্ট ইয়েৰত আছিলোঁ৷\n৯) সাহিত্য ডট্ অৰ্গ : প্ৰেমত পৰিলেই বোলে কবিতা লিখিবলৈ মন যায়৷ তৰুণ সকলৰ বহুতেই এই কাৰণতেই প্ৰথম কবিতা লিখা আৰম্ভ কৰে বা অন্ততঃ চেষ্টা কৰে৷ আপোনাকো প্ৰেমে কবিতা লিখিবলৈ অনুপ্ৰেৰণা যোগাইছিল নেকি?\nহৰেকৃষ্ণ ডেকা : মই প্ৰথম কবিতা লিখোঁতে প্ৰেমৰ কোনো অভিজ্ঞতা নাছিল৷ প্ৰেম পিছত আহিছে আৰু ভালেমান প্ৰেমৰ কবিতা লিখিছোঁ৷ বেছিভাগ একোটা Persona বা একোজন বিষয়ীৰ মাজেদি অনুভূতিৰ প্ৰকাশ৷ মোৰ প্ৰেমৰ কবিতাৰ এখন সংকলন আছে, নাম ‘মোৰ মানুহজনীৰ বাবে এটা প্ৰেমৰ পদ্য’৷ জীৱনৰ অভিজ্ঞতাহে মোৰ সৰহ কবিতাৰ উৎস।\n১০) সাহিত্য ডট্ অৰ্গ : প্ৰত্যেক সৃষ্টিশীল ব্যক্তিয়েই নিজৰ প্ৰতিটো সৃষ্টিক ভাল পায়৷ তথাপি আপুনি লিখা কবিতাসমূহৰ ভিতৰত অলপ বেছি ভালপোৱা কোনোবাটো কবিতা আছে নেকি? ভালপোৱা কবিতাটিৰ কেইটামান পংক্তি পাঠ কৰি শুনাবনে?\nহৰেকৃষ্ণ ডেকা : কিতাপ নোচোৱাকৈ পঢ়াৰ বা মুখস্থ মতাৰ অভ্যাস নাই৷ হাতত কিতাপ নাই এই সময়ত, কাৰণ বিদেশত আছোঁ৷ গতিকে কিতাপত বা আলোচনীত ওলোৱা কবিতা মাতিব নোৱাৰিম৷ মোৰ নিজৰ কবিতাৰ প্ৰতি মোহ নাই৷ তথাপি সুধিছা যেতিয়া দুটা কবিতাৰ উল্লেখ কৰোঁ৷ এটা ‘সমূদ্ৰ ভীতি’ আৰু আনটো ‘মোৰ মানুহজনীৰ বাবে এটা প্ৰেমৰ পদ্য’৷ ফে’চবুকত ভালেমান কবিতা দি থৈছো, তাৰ পৰা এটা মাতি দিছোঁ।\nএই ফালেদিয়েই পিশাচবোৰৰ নাওবোৰ গৈছিল ৷\nহাতৰ জোঙবোৰেৰে সিহঁতে হানি-খুচি যোৱা নাছিল জানো ?\nসিহঁতে কোৱা নাছিল জানো, “কাকো জীয়াই থাকিবলৈ নিদিওঁ ৷”\nপিতনি হোৱা নদীখনত নতুন ঢল আহিছে ৷\nচোৱাহি, তাত জীয়া মাছৰ খলখলনি ৷\nইমানবোৰ মৰাশ উটি যোৱাৰ পিছতো\n১১) সাহিত্য ডট্ অৰ্গ : শুনা যায় কবিসকল বোলে আবেগপ্ৰৱণ বা ভাবপ্ৰৱণ হয়৷ আৰক্ষী বিষয়া বুলি ক’লেই সাধাৰণ মানুহৰ মনলৈ আহে এজন কঠিন অন্তৰৰ, নিয়মানুৱৰ্তী ব্যক্তি যিয়ে যিকোনো পৰিস্থিতিত নিজৰ আবেগক নিয়ন্ত্ৰণ কৰি চলিব লগা হয় ৷ আৰক্ষী বিষয়া এজনে কবিতাৰ সাধনা কৰা উদাহৰণ বৰ কম (যদিও সাহিত্যৰ বাকী বিভাগত সাধনা কৰা কিছু সংখ্যকক জনা যায়)। অসম আৰক্ষীৰ সৰ্বোচ্চ স্থানত উপনীত হোৱা আপুনি কবি হিচাপেও অতি জনপ্ৰিয় আৰু এজন গভীৰ কাব্য-সাধক৷ আপোনাৰ পেছা আৰু নিচাৰ এই অতুলনীয় সহাৱস্থানৰ বিষয়ে অলপ বহলাই ক’ব নেকি? কিহে আপোনাক কবি হ’বলৈ প্ৰেৰণা যোগালে?\nহৰেকৃষ্ণ ডেকা : কবিসকল ভাবপ্ৰৱণ বা আবেগপ্ৰৱণ বুলি ভবা ধাৰণাটো মানুহৰ মনত সৃষ্টি হোৱা অলীক ধাৰণা। কবিতকৈ অধিক আবেগপ্ৰৱণ মানুহ সাধাৰণ মানুহৰ মাজত বেছিকৈ আছে। কবিৰ কল্পনাৰ প্ৰসাৰণ আনতকৈ বেছি বুলি ক’ব পাৰে, তাৰ ফলত তেওঁৰ অন্তৰ্দৃষ্টি আৰু দূৰদৃষ্টি তীক্ষ্ণতৰ হয়। তেওঁ এটা ভাষা আয়ত্ত্ব কৰে যাৰ সহায়ত নিজৰ উপলব্ধিবিলাক ভাষালৈ ৰূপান্তৰ কৰে। ই এটা প্ৰক্ৰিয়া। গতিকে পুলিচত নাথাকোঁতেও মই আবেগত ভাঁহি ফুৰা নাছিলোঁ। যৌক্তিক মনটো সদায় প্ৰখৰেই অছিল। চাকৰিত এটা বস্তু আয়ত্ত কৰিছিলোঁ, সেইটো হ’ল Discipline, শৃংখলাবদ্ধতা। দুয়োটা সত্তাৰ মাজত বিৰোধ উপলব্ধি কৰা নাছিলোঁ। আইন-শৃংখলা নিয়ন্ত্ৰণত কঠোৰ হ’ব লাগে ঠিকেই, কিন্তু এই কঠোৰতা যে নিষ্ঠুৰতা নহয়, এই বিষয়ে সচেতন আছিলোঁ। কঠোৰতা মানে বুজিছিলোঁ কৰ্তব্য পালনত সোপাঢিলা নোহোৱা। কিন্তু মানবীয় দৃষ্টিভঙ্গীৰ প্ৰতি সদায় সজাগ আছিলোঁ।\nকবি হোৱাৰ প্ৰেৰণা কিহে দিলে কোৱা টান। ই মনলৈ সৰুতেই আপোনা-আপুনি আহিছিল। সৰুতে দুই-এটা পদ্য লিখি শুনাওঁতে মোৰ মাই উদ্গনি দিছিল, সিমানেই। কবিতা অন্তৰৰ তাগিদাত লিখোঁ, বৃত্তিৰ কাৰণে কৰ্তব্য পালন কৰোঁ। এই দুয়োটাই ইটোৱে সিটোক কেতিয়াও বাধা দিয়া নাই। বৰং বৃত্তিৰ অভিজ্ঞতাই কবিতা আৰু গল্পৰ বহু সা-সমল দিছে।\n১২) সাহিত্য ডট্ অৰ্গ : আপোনাৰ “আন এজন” আদি কবিতা পঢ়ি ভাব হয় আপুনি যেন নিজকে সদায় দুটা ৰূপত চায়, এজন সামাজিক হৰেকৃষ্ণ ডেকা ব্যক্তিজন আৰু আনজন মন-মগজুৰ নিভৃতত থকা হৰেকৃষ্ণ ডেকা কবিজন। কিছুদিন আগতে আপোনাৰ এটা আপডেট পঢ়িছিলোঁ ফে’চবুকত -“There are two in me. They co-exist. One goes zen. The other remains earthbound. The zen says, ‘empty your mind.’ The earthbound protests, ’how can I empty my mind?” কেতিয়াবা দুইজনৰ মাজত সংঘাত হয়নে সিদ্ধান্ত লোৱাৰ ক্ষেত্ৰত?\nহৰেকৃষ্ণ ডেকা : আচলতে প্ৰত্যেক মানুহেই দুটা সত্তা লৈ বাস কৰে, এজন সামাজিক সত্তাৰে সমাজত থকা মানুহ আৰু ভিতৰত নিভৃত মানুহ। এইটো সহাৱস্থান সকলোৰে আছে। মই যেনিবা কবি কাৰণে কবিতাৰ মাজেৰে প্ৰকাশ কৰিছোঁ। আকৌ সামাজিক মানুহজনৰ পৰিচয় বেলেগ পৰিচয়। মতাদৰ্শৰ মাজেদি এটা ৰাজনৈতিক পৰিচয়, কৰ্তব্য ক্ষেত্ৰত এটা পৰিচয় ইত্যাদি। আপোনাৰ সন্মুখত থকা আৰ্চিখন হ’ল সমাজখন, এই আৰ্চিখনে আপোনাৰ বাহিৰৰ পৰিচয় দাঙি ধৰে বেলেগ বেলেগ প্ৰসংগত বেলেগ বেলেগ ধৰণে। আপুনি উল্লেখ কৰা মোৰ ফেচবুকৰ আপডেটটো মই ভিতৰৰ মানুহজনৰ ক্ষেত্ৰত কৈছিলোঁ। ’আন এজন’ কবিতাটো লিখিছিলোঁ ভিতৰৰ মানুহজনৰ দৃষ্টিকোণৰ পৰা বাহিৰৰ মানুহজনৰ পৰিচয়ক লৈ। ভিতৰৰ মানুহজনে সুকীয়া সুকীয়া পৰিচয় লৈয়ো ভিতৰত নিজৰ সত্তাটো লৈ থাকিব খোজে।\n১৩) সাহিত্য ডট্ অৰ্গ : আপুনিও নতুন প্ৰযুক্তিক স্বাগতম জনাইছে আৰু এটা নিজাকৈ হ’মপেজো আৰম্ভ কৰিছে৷ আহিবলগীয়া সময়ত পাঠকৰ লগত প্ৰত্যক্ষ সমন্ধ স্থাপনৰ ক্ষেত্ৰত আধুনিক ইণ্টাৰনেট প্ৰযুক্তি পৰম্পৰাগত ছপা মাধ্যমতকৈ অধিক শক্তিশালী বা ফলপ্ৰসূ হ’ব বুলি ভাবেনে? ইলেক্ট্ৰণিক প্ৰযুক্তিৰ আগ্ৰাসনে সাহিত্যক কেনেধৰণে প্ৰভাবিত কৰিব বুলি ভাবে? সম্প্ৰতি ফেচবুকৰ লগতে ভালেকেইখন ই-আলোচনীত প্ৰকাশিত কবিতাবিলাকক অসমীয়া সাহিত্যৰে এক অংগ বুলি আপুনি ভাবেনে?\nহৰেকৃষ্ণ ডেকা : ছপা কিতাপৰ অবলুপ্তি মই এতিয়াও দেখা নাই। এতিয়াও ছপা কিতাপৰ বিক্ৰী বাঢ়ি আছে। কবিতাৰ কথা বেলেগে। ই সদায়েই minority literature। কিন্তু ইণ্টাৰেট মাধ্যমে এটা ডাঙৰ ভূমিকা পালন কৰিবলৈ লৈছে। ই জ্ঞানৰ জগতখন আয়াসতে পোৱাৰ সুযোগ আনি দিছে। ইণ্টাৰনেট সাহিত্য ইও যথেষ্ট প্ৰসাৰ লাভ কৰিছে আৰু ভৱিষ্যতে ইয়াৰ সম্ভাৱনা আৰু বাঢ়িব। মোৰ ধাৰণা চপা মাধ্যম আৰু ইণ্টাৰনেট মাধ্যম দুয়োটা ইটোৰ সিটো বিকল্প মাধ্যম হিচাপে সমান্তৰাল ভাবে চলি এতিয়াও চালুকিয়া হৈ আছে, কিন্তু শক্তিশালী হৈ উঠাৰ সম্ভাৱনাও আছে। এটা সময় আহিব যেতিয়া সমালোচকসকলে দুয়োটা মাধ্যমৰ সাহিত্যকে সমান মৰ্য্যদাৰে আলোচনা কৰিব লাগিব আৰু ট্ৰেণ্ড নিৰ্ণয় কৰোঁতে ইণ্টাৰনেট সাহিত্যকো স্বীকৃত সাহিত্য হিচাবে ল’ব লাগিব। কিন্তু সেই অৱস্থা পাবলৈ ইণ্টাৰনেট সাহিত্য পুৰঠ হৈ উঠিব লাগিব, তালৈ এতিয়াও দূৰ আছে। Canon এতিয়াও ছপা আখৰৰ সাহিত্যৰ দখলত।\n১৪) সাহিত্য ডট্ অৰ্গ : নতুন প্ৰজন্মৰ বহুতেই ইণ্টাৰনেটৰ জড়িয়তে চ’চিয়েল চাইটসমূহত বা চমুকৈ ইণ্টাৰনেটত লিখা কবিতাৰ বা আন সাহিত্যিক সৃষ্টিকৰ্মৰ ওপৰত আপোনাৰ ধাৰণা কেনে, আপুনি আগ্ৰহ অনুভব কৰেনে সেইবোৰ কবিতা/ লিখনি পঢ়িবলৈ?\nহৰেকৃষ্ণ ডেকা : অসমীয়া ইণ্টাৰনেট সাহিত্য যিখিনি দেখিছোঁ, সেইখিনিৰ সৰহখিনিয়েই বৰ দুৰ্বল। এক ধৰণৰ আত্মমুগ্ধতাৰ প্ৰৱল প্ৰভাব দেখা পাওঁ। এতিয়াও মানবিশিষ্ট সাহিত্যৰ মৰ্য্যদা দিব পৰা স্থানলৈ অহা নাই। গ্ৰুপবিলাক mutual admiration society ৰ দৰে হৈ পৰিছে। এয়ে সাহিত্যৰ দুৰ্ভাগ্যৰ কাৰণ, কোনেও critical insight অনাৰ প্ৰয়াস কৰা নাই। সাহিত্য ডট অৰ্গৰ দ্বায়িত্ব আছে বুলি ভাবোঁ। এই site-ত কিছু আন্তৰিকতা দেখিবলৈ পাইছোঁ। মই এইবোৰ লেখাৰ প্ৰতি আকৰ্ষিত নহ’লেও পঢ়োঁ। কেতিয়াবা কাৰোবাৰ মাজত অকণমান সম্ভাৱনা দেখিলে উত্সাহ দিওঁ। কিন্তু কোনোবাই যদি সেইটো স্বীকৃতি বুলি ভাবে তেন্তে সেইটো ভুল হ’ব।\n১৫) সাহিত্য ডট্ অৰ্গ : বৰ্তমান সময়ৰ (নবকান্ত-নীলমণি-হীৰুদাৰ পিছৰ) অসমীয়া কবিতা সম্পৰ্কে আপোনাৰ মন্তব্য কি? এই সময়ৰ অসমীয়া কবিতাই কালোত্তীৰ্ণ পৰ্যায় পাইছেনে ? অসমীয়া কবিতাৰ ভবিষ্যৎ কি?\nহৰেকৃষ্ণ ডেকা : তেওঁলোকৰ পিছতো ভাল কবিতা লেখা লোক ওলাইছে। তেওঁলোক বাটকটীয়া আছিল আৰু একো একোজন major poet। পিচৰ পৰ্য্যায়ত সত্তৰ-আশীৰ দশকলৈ যথেষ্ট ভাল কবিতা হৈছে। কিন্তু কোনোবা এজনক major poet বুলি চিহ্নিত কৰা টান। এই শতিকাত এটা অৱসাদৰ লক্ষণ দেখিছোঁ। নতুন মোচৰ দিব পৰা কবি ওলোৱা নাই। কিন্তু এতিয়াও ভালেমান ভাল কবিতা ওলাই আছে। আমাৰ লেখকসকলৰ অধ্যয়নৰ অভাব বাৰুকৈয়ে চকুত পৰে।\n১৬) সাহিত্য ডট্ অৰ্গ : দেখা যায় অসমীয়া সাহিত্যৰ ইংৰাজী অনুবাদ নোহোৱা বাবেই হয়তো বহু অসমীয়া কালজয়ী গ্ৰন্থই ৰাষ্ট্ৰীয় তথা আন্তঃৰাষ্ট্ৰীয় প্ৰেক্ষাপটত বিশেষ গুৰুত্ব নাপায়। ইংৰাজী ভাষাতো আপোনাৰ শক্তিশালী দখল আছে আৰু আপুনি বহু কবিতা ইংৰাজীতে লিখিছে নাইবা অনুবাদো কৰিছে৷ অনুবাদ সাহিত্যৰ প্ৰসংগত আপোনাৰ মন্তব্য? অসমীয়া সাহিত্যক অসমৰ চাৰি চুকৰ পৰা জগত সভালৈ উলিয়াই নিবলৈ কি কৰা প্ৰয়োজন বুলি আপুনি ভাবে?\nহৰেকৃষ্ণ ডেকা : স্পষ্ট ভাষাত ক’বলৈ হ’লে আমাৰ আধুনিক সাহিত্য বিশ্বসাহিত্যৰ তুলনাত যথেষ্ট দুৰ্বল। কিছু ভাল লেখা আছে, কিন্তু সেইবোৰ অনুবাদ দুৰ্বল। এতিয়াৰ লেখকসকল দেখিছোঁ উঠি-পৰি নিজৰ কিতাপ অনুবাদ কৰাত লাগিছে আৰু বিশ্বদৰবাৰলৈ যাবলৈ চেষ্টা কৰিছে। কিন্তু অনুবাদৰ বেছি ক্ষেত্ৰতে ফৰ্মায়েচি হোৱা কাৰণে অতি দুৰ্বল আৰু বিশ্বসাহিত্যৰ মানেৰে চালে পুতৌ লগা। আমাৰ নিজৰ সাহিত্যক সমৃদ্ধ কৰাৰ চেষ্টা ভাল আৰু অতি উত্তমখিনিক ভাল অনুবাদকৰ সহায়ত ইংৰাজীলৈ অনুবাদ কৰা উচিত। যদি অতি আকৰ্ষণীয় প্ৰতিভা নাথাকে, অনুবাদৰ জখলাৰে বিশ্বসাহিত্যত মৰ্য্যদা পাম বুলি ভবাটো অলীক কল্পনা আৰু আত্মসন্তোষ্টিৰ লক্ষণ। এতিয়াৰ প্ৰৱণতা দেখি স্পষ্টবাদী হ’বলৈ বাধ্য হ’লোঁ।\n১৭) সাহিত্য ডট্ অৰ্গ : আধুনিক কবিতাৰ ভাষা দুৰ্বোধ্য বুলি বহুতেই সমালোচনা কৰা শুনা যায়৷ ৰামধেনু যুগতেই আত্মপ্ৰকাশ কৰা আপুনিও আধুনিক অসমীয়া কবি সকলৰ অন্যতম৷ আধুনিক কবিতাৰ ভাষাৰ দুৰ্বোধ্যতাৰ সন্দৰ্ভত আপোনাৰ মতামত কি?\nহৰেকৃষ্ণ ডেকা : এতিয়াৰ সকলো কবিতাই আধুনিক। কবিতা বুজা মানুহৰ কাৰণে সৰহ কবিতাই এতিয়া আৰু দুৰ্বোধ্য নহয়। জটিল আৱেগৰ উন্মোচন জটিল হয়, কিন্তু জোঁট-পোটাই নাযায়। কবিতাৰ ক’ত কি ইংগিত আছে তাৰ চাবি-কাঠি কবিতাৰ ভিতৰতে থাকে। সহৃদয় পাঠকে বিচাৰি পায় আৰু অলস পঢ়ুৱৈয়ে দুৰ্বোধ্য বুলি এৰি দিয়ে।\n১৮) সাহিত্য ডট্ অৰ্গ : সাহিত্যক যিহেতু সমাজৰ দাপোন বুলি কোৱা হয়, সেয়ে অলপ সমাজ আৰু ৰাজনীতিৰ প্ৰসংগ উত্থাপন কৰোঁ৷ ভাষা আন্দোলন আৰু অসম আন্দোলনৰ নঞৰ্থক প্ৰভাবেই অসমত ভাঙোন ধৰাৰ মূল কাৰণ বুলি কোৱা শুনা যায়, এই সম্পৰ্কে আপুনি কি কয়? অসমত গঢ়ি উঠা জনগোষ্ঠীয় বিচ্ছিন্নতাবাদৰ কাৰণবোৰ এই দুটা আন্দোলনতে লুকাই আছে নেকি বাৰু ? সৰু সৰু ৰাজ্য হ’লে ভাল নে এক হৈ থাকিলে অঞ্চলটোৰ সামগ্ৰিক উন্নয়ন সম্ভৱ ?\nহৰেকৃষ্ণ ডেকা : ছাত্ৰ ৰাজনীতিয়ে ভাষা আন্দোলন আৰু অসম আন্দোলন গঢ়ি তুলিছিল। তাত একাংশ ছাত্ৰ নেতাৰ ৰাজনৈতিক আকাংক্ষা লুকাই আছিল। ভাষা আন্দোলনত অসমীয়া ভাষাকেই সকলো জনগোষ্ঠীৰ ওপৰত জাপি দিব খোজা কাৰণে পৰ্বতীয়া জাতি কেইবাটাও আঁতৰি গ’ল৷ অনুপ্ৰৱেশৰ সমস্যা জটিল আৰু এটা সঁচা সমস্যা অসমৰ কাৰণে৷ ছাত্ৰ আন্দোলনৰ নেতাসকলে এইটো কেৱল অসমীয়াৰ সমস্যা কৰি পেলালে কাৰণ নেতৃত্ব তেওঁলোকৰ দখলত থাকিব লাগে৷ বিভিন্ন জনগোষ্ঠীৰ সমস্যাবোৰলৈ দৃষ্টি দিয়া হ’লে, এটা সাৰ্বজনীন দৃষ্টিভংগীৰে চাব পাৰিলেহেঁতন আৰু অনুপ্ৰৱেশৰ সমস্যা যে কেৱল এটা আছুটীয়া সমস্যা নহয়, বৰং সামগ্ৰিক অনুন্নয়নৰ লগত জড়িত এটা সমস্যা বুজি পালেহেঁতেন। অসমৰ খিলঞ্জীয়া মানুহৰ সমস্যাক কেৱল অসমীয়াৰ সমস্যা কৰোঁতে সমাজখন ভাগ ভাগ কৰা হ’ল৷ প্ৰত্যেক সৰু সৰু গোষ্ঠীয়ে এতিয়া নিজৰ নিজৰ বাবে সুকীয়া ভৌগোলিক আৰু ৰাজনৈতিক স্থান বিচাৰিছে। কিন্তু তেওঁলোকৰ ইয়াৰ পৰা বিশেষ লাভ নহ’ব৷ এটা Sub Federal Policy-ৰ কথা হয়তো ভাবিব পাৰি। এই বিষয়ে মোৰ সঠিক ধাৰণা নাই।\n১৯) সাহিত্য ডট্ অৰ্গ : আলফাকে আদি কৰি আন বহুকেইটা বিচ্ছিন্নতাবাদী সংগঠনৰ পৰিক্ৰমা আপুনি জন্মলগ্নৰে পৰা পৰ্যবেক্ষণ কৰিছে, এই সমস্যা সমাধানৰ পথত বুলি আপুনি ভাবেনে?\nহৰেকৃষ্ণ ডেকা : আমাৰ মানুহৰ ভাৰতীয় শাসকৰ বিৰুদ্ধে ক্ষোভ আছে নানা কাৰণত। কিন্তু ভাৰতৰ লগত সাংস্কৃতিক শিপাডাল বহুত পুৰণি আৰু দৃঢ়। সেয়ে বিছিন্নতাবাদ ইমান দিনেও বিপ্লৱত পৰিণত নহ’ল। নানা কাৰণত অসম এখন স্বাধীন দেশ হোৱা সম্ভৱ নহয়। বিদ্ৰোহী সংগঠনসমূহৰ দাবী পৰস্পৰ বিৰোধী, বিশেষকৈ ভৌগোলিক মানচিত্ৰৰ ক্ষেত্ৰত। কোনে কোনখিনি পাব, কোন কাৰ পৰা স্বাধীন হ’ব? কিন্তু সমাজত অসন্তোষ থকালৈকে বিছিন্নতাবাদে এটা Constituency পাব, কাৰণ যুবপ্ৰজন্মৰ হতাশ অংশটো ইয়াৰ প্ৰতি আকৰ্ষিত হৈ থাকিব।\n২০) সাহিত্য ডট্ অৰ্গ: সাহিত্য সভাৰ প্ৰসংগলৈ আহোঁ৷ যোৱাকিছুদিনৰ পৰা শুনিবলৈ বা পঢ়িবলৈ পোৱা অপ্ৰীতিকৰ কথা কিছুমানে অসম সাহিত্য সভাৰ গৌৰৱোজ্জ্বল ইতিহাসত যেন সামান্য হ’লেও কালিমা সানিছে৷ সাম্প্ৰতিক সময়ত অসমীয়া ভাষা-সাহিত্যৰ উত্তৰণৰ ক্ষেত্ৰত অসম সাহিত্য সভাই নিজৰ দায়িত্ব পালন কৰিছে বুলি আপুনি ভাবেনে? কেৰোণ ক’ত? আপুনি অসম সাহিত্য সভাৰ সভাপতিৰ আসনখনৰ বাবে এজন যোগ্য ব্যক্তি৷ অসম সাহিত্য সভাৰ এই সংকটৰ সময়ত আপোনাৰ বলিষ্ঠ সাহিত্যিক আৰু প্ৰশাসনীয় নেতৃত্বৰে সঠিক দিশত যুগসাপেক্ষ দিশত আগবঢ়াই নিয়াৰ ইচ্ছা আপোনাৰ আছেনে?\nহৰেকৃষ্ণ ডেকা : অসম সাহিত্য সভা সাহিত্যতকৈ সাহিত্যৰ ৰাজনীতি কৰা কিছু মানুহৰ নিয়ন্ত্ৰণত বুলি শুনি আহিছোঁ। ইয়াত সাহিত্যতকৈ বাক-বিতণ্ডাইহে প্ৰধান স্থান লোৱা দেখিছোঁ। একোখন জাকত-জিলিকা অধিবেশনত বাদে সাহিত্য সভাৰ অন্য কৃতিত্ব দেখা নাই। মোৰ সাহিত্য সভাৰ কোনো বিষয়-বাব লোৱাৰ প্ৰতি আকাংক্ষা নাই।\n২১) সাহিত্য ডট্ অৰ্গ : আপুনি পঢ়া বা শুনা বা দেখা পৃথিৱীৰ সমস্ত গ্ৰন্থৰাজিৰ পৰা বাচি বাচি যদি মাত্ৰ পাঁচখন কিতাপহে আপোনাৰ লগত ৰাখিবলৈ কোৱা হয়, তেন্তে সেইকেইখন কি কি হ’ব পাৰে?\nহৰেকৃষ্ণ ডেকা : মই তেনে নিৰ্বাচন নকৰোঁ। অজস্ৰ Classic আছে যাৰ পৰা কেৱল পাঁচখন কিতাপ মই বিশেষভাবে বাচিব নোৱাৰিম।\n২২) সাহিত্য ডট্ অৰ্গ : আপোনাৰ প্ৰিয় কবি আৰু প্ৰিয় লিখক কোন?\nহৰেকৃষ্ণ ডেকা : ভালেমান। এইটো নিৰ্বাচনো মই নকৰোঁ।\n২৩) সাহিত্য ডট্ অৰ্গ : অৱসৰৰ পাচত আজৰি সময়খিনি আপুনি কেনেকৈ কটায়?\nহৰেকৃষ্ণ ডেকা : পঢ়া-শুনা আৰু মেল-মিটিঙতে বেছি সময় যায়।\n২৪) সাহিত্য ডট্ অৰ্গ : বাল্য বন্ধু বা সহপাঠী কাৰোবাৰ লগত এতিয়াও যোগাযোগ আছেনে?\nহৰেকৃষ্ণ ডেকা: বাল্যবন্ধুৰ লগত যোগাযোগ আছে। তেওঁলোকক লগ পাবলৈ মই এতিয়াও মাজে মাজে তিনিচুকীয়ালৈ যাওঁ।\n২৫) সাহিত্য ডট্ অৰ্গ : দিনটোৰ ভিতৰত আপোনাৰ প্ৰিয় সময় কোনখিনি?\nহৰেকৃষ্ণ ডেকা : ৰাতিপুৱাৰ নিৰিবিলি সময়খিনি।\n২৬) সাহিত্য ডট্ অৰ্গ : আপোনাৰ প্রিয় ব্যঞ্জন?\nহৰেকৃষ্ণ ডেকা : শ’ল মাছেৰে মূলাৰ আঞ্জা, কাৱৈ মাছেৰে তিলৰ থপথপীয়া আঞ্জা।\n২৭) সাহিত্য ডট্ অৰ্গ : আকাশ আৰু সাগৰ দুয়োটা শব্দই আমাৰ মনলৈ বিশালতাৰ অনুভূতি আনি দিয়ে। এই দুয়োটাৰে ভিতৰত আপোনাৰ কোনটো প্রিয়?\nহৰেকৃষ্ণ ডেকা : দুয়োটাই। মই মোৰ এটা কবিতাত সাগৰ আৰু আকাশক লগ লগাইছোঁ: “মধ দ্বীপ” তাত দুয়ো চিৰন্তন প্ৰেমিকযুগল।\n২৮) সাহিত্য ডট্ অৰ্গ : আপোনাৰ প্রিয় ৰং?\nহৰেকৃষ্ণ ডেকা : নীলা।\n২৯) সাহিত্য ডট্ অৰ্গ : আপোনাৰ বর্তমান পৰিয়ালৰ কথা কওক।\nহৰেকৃষ্ণ ডেকা : পত্নী মোৰ সহপাঠী আছিল, আমাৰ প্ৰেম-বিবাহ। সুখী পৰিয়াল। ল’ৰা-ছোৱালী দুটি। ছোৱালী ডাঙৰ। ছোৱালীৰ দুটি সন্তান, এটি ছোৱালী আৰু আনটি ল’ৰা। তাইৰো ছোৱালী ডাঙৰ। ল’ৰাৰ ছোৱালী এজনী। পৰিয়াল ইমানেই। মোৰ জোঁৱাই দিল্লীৰ। ছোৱালী আৰু ল’ৰাৰো প্ৰেম-বিবাহ। বোৱাৰী উৰিষ্যাৰ।\n৩০) সাহিত্য ডট্ অৰ্গ : সকলো সফল পুৰুষৰ সফলতাৰ অন্তৰালত এগৰাকী নাৰীৰ অৰিহণা থাকে। আপোনাৰ সফলতাৰ আঁৰৰ নাৰীগৰাকী?\nহৰেকৃষ্ণ ডেকা : সদায় সোধা প্ৰশ্ন। উত্তৰ আপোনালোকে ভাবি থৈছেই। সেইটোকে লওক।\n৩১) সাহিত্য ডট্ অৰ্গ : আপোনাৰ আত্মজীৱনীখনৰ বাবে বহুতেই বাট চাই আছে৷ এক ভিন্নসুৰী অভিজ্ঞতাৰে সমৃদ্ধ আপোনাৰ জীৱনৰ নোকোৱা কথাবোৰ কেতিয়াবা প্ৰকাশ কৰাৰ পৰিকল্পনা আছেনে? আমাৰ দৃঢ় বিশ্বাস যে এইখন এখন অতি জ্ঞানগৰ্ভী, অভিজ্ঞতাপুষ্ট, সমসাময়িক অসমৰ অগতানুগতিক দলিল হৈ পৰিব৷ কেতিয়াকৈ সেইখন পঢ়িবলৈ পাম ? আপুনি সন্মতি দিলে অগতানুগতিক ভাবে সাহিত্য ডট্ অৰ্গতে আমি নিয়মীয়াকৈ প্ৰকাশ কৰিবলৈ অনুমতি বিচাৰিব পাৰোঁনে৷ (ইতিমধ্যে প্ৰথমখন অসমীয়া ই-আত্মজীৱনী সাহিত্যাচাৰ্য নলিনীধৰ ভট্টাচাৰ্যদেৱৰ “মৌ-সনা\nসোঁৱৰণি” সাহিত্য ডট্ অৰ্গত নিয়মীয়াকৈ প্ৰকাশ পাই আছে।)\nহৰেকৃষ্ণ ডেকা : আত্মজীৱনী লিখাৰ বাবে মনটোক প্ৰস্তুত কৰিব পৰা নাই এতিয়াও।\n৩১) সাহিত্য ডট্ অৰ্গ : সৰ্বশেষত এইবেলিৰ সাহিত্য ডট্ অৰ্গ কবিতা বিশেষ সংখ্যাৰ বাবে আপোনাৰ পৰা সৰু কবিতা এটি বিচাৰিলোঁ৷ লগতে আপুনি নিজে যদি কবিতাটি পাঠ কৰি দিয়ে সোণত সুৱগা চৰিব৷\nহৰেকৃষ্ণ ডেকা : লিখি থোৱা কবিতা নাই। ফেচবুকৰ পৰা ল’বলৈ অনুৰোধ কৰিলোঁ।\nসাহিত্য ডট্ অৰ্গ: ব্যস্ত জীৱনৰ পৰা সাহিত্য ডট্ অৰ্গলৈ সময় দিয়াৰ বাবে আপোনালৈ অশেষ ধন্যবাদ৷ আপোনাৰ সুস্বাস্থ্য আৰু মংগলময় জীৱনৰ বাবে ভগৱানৰ ওচৰত প্ৰাৰ্থনা জনালোঁ৷ আগন্তুক দিনবোৰত আৰু অধিক সৃষ্টিশীল লিখনিৰে আপুনি অসমীয়া সাহিত্যৰ ভঁৰাল চহকী কৰিব বুলি আশা ৰাখি আজিলৈ ইমানতে সামৰিলোঁ৷\n← সংস্কৃত কাব্য সাহিত্যৰ ৰেঙণি -(ছবিনী দাস)\nসম্পাদকীয় -(মিতালী-উচ্চজিৎ) →\nগীতিকাৰ-নাট্যকাৰ ৰাজদ্বীপৰ সৈতে সাহিত্য ডট অৰ্গৰ সাক্ষাৎকাৰ\nকবিতাৰ দৰে মানুহজনক দেখিলে মনটো বৰ ফৰকাল ফৰকাল লাগিছিল


অল-উবেৰৰ বাবে হ্ৰাস পাইছে নেকি গাড়ী বিক্ৰীৰ হাৰ? | News Next One\nদেশত অস্বাভাৱিক হাৰত হ্ৰাস পাইছে গাড়ী বিক্ৰীৰ সংখ্যা৷ ভাৰতৰ অট’ম’বাইল ছেক্টৰত চলিছে এক প্ৰকাৰৰ মন্দাৱস্থা৷ ক্ৰমাগতভাৱে প্ৰতিটো মাহত গাড়ীৰ বিক্ৰীৰ হাৰ হ্ৰাস পোৱাত কেন্দ্ৰীয় বিত্ত মন্ত্ৰী নিৰ্মলা সীতাৰমণে অ’লা-উবেৰকে জগৰীয়া কৰিছে৷ সীতাৰমণে কয় ‘‘গাড়ীকলৈ মানুহৰ এতিয়া চিন্তাধাৰা বহুত সলনি হ’ল৷ গাড়ী এখন ক্ৰয় কৰাৰ চিন্তা বাদ দি আধুনিক যুগৰ মানুহ অ’লা উবেৰ বা অন্যান্য কেবৰ ওপৰত নিৰ্ভৰশীল হৈ পৰিছে। ইয়াৰ কুপ্ৰভাৱ দেশৰ অৰ্থনৈতিক অৱস্থাত বৰ বেয়াকৈ পৰিছে আৰু ই ভাৰতৰ অৰ্থনৈতিক ক্ষেত্ৰৰ উন্নয়নত ই বৃহৎ প্ৰত্যাহ্বান হৈ থিয় দিছে৷’’ উল্লেখ্য যে বিগত ২১ বছৰৰ পৰা যোৱা আগষ্ট মাহত গাড়ীৰ বিক্ৰীৰ হাৰ সৰ্বনিম্ন হৈছে৷ Society of Indian Automobile Manufacturers (SIAM)ৰ মত অনুসৰি আগষ্ট মাহৰ গাড়ীৰ বিক্ৰীৰ হাৰ ৪১ শতাংশলৈ হ্ৰাস পালে৷\nবিত্ত মন্ত্ৰীৰ মন্তব্যক লৈ প্ৰশ্ন\nঅট’ম’বাইল ছেক্টৰত চলি থকা মন্দাৱস্থাক কেন্দ্ৰ কৰি বিত্ত মন্ত্ৰীয়ে কোৱা মতক লৈ উঠিছে প্ৰশ্ন৷ টুইটাৰতো #NirmalaSitharaman, Ola and Uber আৰু #Millenial ট্ৰেণ্ডিঙত আছে৷ দেশৰ সকলো খণ্ডৰ সমস্যাক লৈ চৰকাৰ চিন্তিত আৰু ইয়াৰ বাবে প্ৰয়োজনীয় পদক্ষেপ লোৱা হ’ব বুলি দাবী কৰিলেও বিৰোধী কেবাগৰাকী নেতাই বিত্তমন্ত্ৰীগৰাকীক প্ৰশ্নৰে থকা-সৰকা কৰা দেখা গৈছে।\nকংগ্ৰেছ নেতা সঞ্জয় ঝাই কৈছে, '২.৭ ট্ৰিলিয়ন ডলাৰৰ অৰ্থব্যৱস্থাক অলা-উবেৰে নিম্নগামী কৰিলে... সঁচাই আশ্চৰ্যকৰ৷ 'আনহাতে ৰূপা সুব্ৰমণিয়ামে কয় যে, 'নীতি আয়োগৰ মতে দেশত এতিয়া আৰু নিবনুৱা সমস্যা চলি থকা নাই৷ অলা-উবেৰে সংস্থাপন দি আছে মানুহক৷ ইফালে বিত্ত মন্ত্ৰীয়ে কয় দেশৰ অৰ্থনৈতিক মন্দাৱস্থাৰ বাবে দায়ী অলা-উবেৰ৷ অলা-উবেৰে মানুহক সংস্থাপন দিছে কিন্তু গাড়ী কিনা নাই..এয়া কেনেকৈ সম্ভৱ৷' জ’কাৰ শীৰ্ষক এটা টুইটাৰ একাউণ্টৰ পৰা কৰা টুইটো ভাইৰেল হৈ পৰিছে ছ'চিয়েল মিডিয়াত। টুইটোত লিখিছে, 'ভালেই হ’ল অৰবিন্দ কেজৰিৱাল চৰকাৰে ফ্ৰী মেট্ৰ’ সেৱা আৰম্ভ নকৰিলে, নহ’লে ইয়াতো আঙুলি উঠিলেহেঁতেন যে দিল্লীত ফ্ৰী মেট্ৰ’ সেৱা আৰম্ভ হোৱাৰ পৰা গাড়ী বিক্ৰী বন্ধ হৈ গৈছে৷' বিবেকানন্দ সিংহ নামৰ এজন টুইটাৰ ইউজাৰে ব্যাংগ কৰি লিখিছে, 'মানুহে ৰাস্তাত লগা জামৰ ভয়তে গাড়ী কিনা বন্ধ কৰিছে। সেইবাবেই দেশৰ অট’ ছেক্টৰত চলিছে মন্দাৱস্থা।' মহম্মদ আৰ্শদ আলী নামৰ আন এজনৰ মন্তব্য, 'মন্দাৱস্থা চলিবলৈ দেশৰ কিমান চহৰত অলা-উবেৰৰ ছাৰ্ভিছ চলি আছে?\nসমস্যাৰে জৰ্জৰিত গাড়ী নিৰ্মাণ উদ্যোগ\nভাৰতৰ অট’ ছেক্টৰক নানা সমস্যাই আগুৰি ধৰিছে, ফলত গাড়ীৰ কোম্পানীয়ে হাজাৰোধিক লোকক চাকৰিৰ পৰা উলিয়াই দিছে। অনেকজনৰ চাকৰি এই যাওঁ এই যাওঁ অৱস্থা। উল্লেখ্য যে দেশৰ অট’ ছেক্টৰত পৰা মন্দাৱস্থাই সামগ্ৰী যোগান কোম্পানীবোৰতো প্ৰভাৱ পেলাইছে। তীব্ৰ গতিত নিম্নগামী হোৱা এই অৱস্থাৰ বাবে গাড়ীৰ পাৰ্টছ ছাপ্লাই কৰা ৪০০ টা কোম্পানী এই বছৰৰ বিত্তীয় বৰ্ষত ১০ হাজাৰ কোটি টকাৰ লোকচানৰ সন্মুখীন হৈছে।\n২০১৯ বৰ্ষৰ অট’ ছেক্টৰৰ মন্দাৱস্থাৰ কুপ্ৰভাৱ AIFI (ASSOCIATION OF INDIAN FORGING INDUSTRY)তো পৰিছে। আটাইতকৈ বেছি সমস্যাৰ সন্মুখীন হৈছে লঘূ উদ্যোগ। লঘূ উদ্যোগে ২০১৮-১৯ বিত্তীয় বৰ্ষত ৫০ হাজাৰ কোটি আয় উপাৰ্জন কৰিছিল কিন্তু এইবাৰৰ বিত্তীয় বৰ্ষত ৯-১০ হাজাৰ কোটি টকাৰ লোকচানৰ সন্মুখীন হৈছে। লঘূ উদ্যোগৰ পণ্য সামগ্ৰী সমূহ অট’ ছেক্টৰৰ নিম্নগামী অৱস্থাৰ বাবেই বিক্ৰী নোহোৱাকৈ আছে। অট’ পাৰ্টছ বিক্ৰী নোহোৱাৰ বাবেই পাৰ্টছ নিৰ্মাণ কৰা কোম্পানীসমূহ লোকচানৰ সন্মুখীন হৈছে। ইয়াৰ ফলত লঘূ উদ্যোগৰ কৰ্মচাৰীৰ চাকৰি যোৱা-থোৱা অৱস্থা হৈছে।\nউল্লেখ্য যে দেশত ট্ৰাকৰ বিক্ৰীৰ হাৰো ৪০ শতাংশলৈ হ্ৰাস পাইছে। দেশৰ অৰ্থনৈতিক ব্যৱস্থা উন্নীতকৰণত ট্ৰাক ক্ৰয়ৰ গুৰুত্বপূৰ্ণ ভূমিকা আছে কিয়নো এখন ৰাজ্যৰ পৰা আন এখন ৰাজ্যলৈ সামগ্ৰী প্ৰেৰণ কৰিবলৈ ট্ৰাকৰ বাহিৰে বেলেগ গতন্ত্যৰ নাই।\nআগশাৰীৰ কোম্পানী বিপাঙত\nদেশৰ আগশাৰীৰ গাড়ী নিৰ্মাণ কোম্পানী টাটা মটৰ্ছতো লাগিছে ঘাটি। কোম্পানীটোৰ ব্যক্তিগত বাহন বিক্ৰীৰ হাৰ ৫৮ শতাংশ আৰু ট্ৰাক বিক্ৰীৰ হাৰ ৪৫ শতাংশলৈ হ্ৰাস পাইছে। গাড়ীৰ বিক্ৰীৰ হাৰ বঢ়াবলৈ এইবাৰৰ উৎসৱৰ বতৰত টাটা মটৰ্ছৰ গাড়ী বিক্ৰীত বহু শতাংশ ডিচকাউণ্ট দিয়াৰ সম্ভাৱনা বৃদ্ধি পাইছে। একে পথৰে যাত্ৰী মাৰুতি ছুজুকীও। মহিন্দ্ৰা, অশোক লিলেণ্ডকে আদি কৰি আন গাড়ী নিৰ্মাণ সংস্থাৰো অৱস্থা তথৈবচ।\nদেশত গাড়ী বিক্ৰী হ্ৰাস পোৱাৰ কাৰণসমূহ\n১) গাড়ীৰ দাম ১৫ শতাংশ পৰ্যন্ত বৃদ্ধি পাইছে।\n২) ক্ৰমাগত ভাৱে বৃদ্ধি পোৱা পেট্ৰ’ল ডিজেলৰ মূল্য।\n৩) জিডিপি ৫ শতাংশলৈ অৱনমিত।\n৪) পূৰ্বৰ তুলনাত হেছবেক(hatchback) গাড়ীৰ চাহিদা কমিছে জনসাধাৰণৰ মাজত।\n৫) যান বাহনৰ অধিনিয়ম ২০১৯ অনুসৰি নিয়মভংগকাৰী চালকৰ জৰিমনা ৪-১০ শতাংশলৈ বৃদ্ধি পালে। মুম্বাইত ভুল স্থানত পাৰ্কিং কৰিলে ২৩ হাজাৰ পৰ্যন্ত জৰিমনা ভৰিব লাগিব চালকে।\n৬) কাৰ ল'ন ল’বলৈও গ্ৰাহকৰ ওপৰত অতিৰিক্ত নিয়মাৱলী বান্ধি দিছে বেংকে। ফলত কাৰ ল’ন লোৱা মানুহৰ সংখ্যা দ্ৰুত গতিত হ্ৰাস পাইছে।\n৭) গাড়ী ক্ৰেতাই ১ বছৰৰ সলনি ৩ বছৰলৈকে বীমা কৰাব লাগিব।\n৮) কেন্দ্ৰই গাড়ী পঞ্জীকৰণৰ মূল্য ১৩ শতাংশ পৰ্যন্ত বৃদ্ধি কৰিলে।\n৯) পথৰ দুৰাৱস্থাইয়ো মানুহক গাড়ী ক্ৰয় কৰাৰ চিন্তাত ব্যাঘাত জন্মাইছে। কাৰণ লাখটকীয়া সম্পদ এটাক পথৰ দুৰাৱস্থাই হানি কৰাতো কোনেও নিবিচাৰে।\n১০) বিগত দুই তিনি বছৰ ধৰি গাড়ী নিৰ্মাণ কোম্পানীসমূহে বিজুলী চালিত গাড়ী বজাৰলৈ উলিয়াই দিয়াৰ কথা কৈ আছে। তাৰবাবেও অপেক্ষা কৰি আছে গ্ৰাহকে, কাৰণ পেট্ৰ’ল-ডিজেল চালিত গাড়ীৰ মূল্যতকৈ বিজুলী চালিত গাড়ীৰ মূল্য বহুগুণে কম হ’ব৷


কাগজ কলৰ এইসকল কৰ্মচাৰীলৈ চৰকাৰী চাকৰি! কি ক'লে মন্ত্ৰী পীয়ুষ হাজৰিকাই? Minister-pijush-haarika-on-paper-mill-employee-tvraju-hb– News18 assam\nকাগজ কলৰ এইসকল কৰ্মচাৰীলৈ চৰকাৰী চাকৰি! কি ক'লে মন্ত্ৰী পীয়ুষ হাজৰিকাই?\n১৯৮৫চনত সম্ভাৱনাৰ সপোন লৈ আৰম্ভ হৈছিল ৰাজ্যৰ দুটাকৈ কাগজ কল ৷ এসময়ত কাগজ কল দুটাই দেখুৱাইছিল লাভৰ মুখ ৷\nLast Updated : September 04, 2021, 14:07 IST\n১৯৮৫ চনত সম্ভাৱনাৰ সপোন লৈ আৰম্ভ হৈছিল ৰাজ্যৰ দুটাকৈ কাগজ কল ৷ এসময়ত কাগজ কল দুটাই দেখুৱাইছিল লাভৰ মুখ ৷ কালক্ৰমত ২০১৭ চনত বিভিন্ন অজুহাতত বন্ধ হৈ পৰিল দুয়োটা কাগজ কল ৷ পানীত হাঁহ নচৰা হ'ল কাগজ কল দুটাত কৰ্মৰত বিষয়া কৰ্মচাৰী৷ মাহ-মাহ ধৰি দৰমহা বঞ্চিত হ'ল কাগজ কলৰ বিষয়া কৰ্মচাৰী ৷ মাজে মাজে চৰকাৰী পক্ষৰ আশ্বাসত জীৱন-জীৱিকাৰ সপোন দেখি মৰি মৰি জীয়াই থাকিল অসহায় কৰ্মচাৰী ৷ কিছু সংখ্যকে অন্ধকাৰ ভৱিষ্যত দেখি বাচি ল'লে আত্মহত্যাৰ দৰে চৰম সিদ্ধান্ত ৷ এইবাৰ মূল লিকুইডেটৰ কুলদীপ বাৰ্মাই জাৰি কৰিছে আন এক কঠোৰ নিৰ্দেশনা ৷ বিষয়া কৰ্মচাৰীয়ে খালী কৰি দিব লাগিব তেঁওলোকৰ আৱাস ৷ লগে লগে এক হাহাকাৰময় পৰিৱেশে বিৰাজ কৰিলে কাগজ কল দুটাৰ আৱাসীৰ মাজত ৷ ইয়াৰ মাজতে প্ৰতিক্ৰিয়া প্ৰকাশ কৰিছে ৰাজ্য চৰকাৰৰ কেবিনেট মন্ত্ৰী পীয়ুষ হাজৰিকাই ৷\n"কাগজ কলৰ কৰ্মচাৰীৰ কথা ৰাজ্য চৰকাৰে নভবা নহয় ৷ কৰ্মচাৰী-বিষয়া সন্থাৰ লগত বিগত ১০০দিনত ৪খন বৈঠক অনুষ্ঠিত কৰিছে মুখ্যমন্ত্ৰীয়ে ৷ লিকুইডেটৰক ৫৩০ কোটি দিবলৈ আছে বুলি সন্থাসমূহে চৰকাৰক জনাইছিল, য'ত সন্নিৱিষ্ট হৈ আছে তেওঁলোকৰ দৰমহাৰ কথাও ৷ ৰাজ্য চৰকাৰে ইয়াৰ বাবে ৫৩০কোটিৰ পৰা ৬০০কোটি দিবলৈ ৰাজি ৷ এই কথাত মান্তিও হৈছিল কাগজকলসমূহৰ সন্থাসমূহ ৷ আজিৰ পৰা এসপ্তাহৰ ভিতৰত টকা দিবলৈ ৰাজ্য চৰকাৰ সাজু ৷ কিন্তু এটা চৰ্ততহে ৰাজ্য চৰকাৰে দিব টকা ৷ চৰ্ত হ'ল কাগজ কলৰ মাটি গতাব লাগিব ৰাজ্য চৰকাৰক ৷"— এইদৰে ক'লে পীয়ুষ হাজৰিকাই\n'কাগজ কলৰ যি সকল কৰ্মচাৰীৰ চাকৰি কৰাৰ বয়স আৰু যোগ্যতা আছে, যি সকল অসম চৰকাৰত নিযুক্তি লাভৰ ক্ৰাইটেৰীয়াত পৰে তাৰ পৰা ১০০ জন লোকক চাকৰি দিব ৰাজ্য চৰকাৰে ৷ ৰাজ্য চৰকাৰৰ কোনোবা এটা বিভাগত দিয়া হ'ব নিযুক্তি ৷'- জনালে পীয়ুষ হাজৰিকাই।\nFirst published: September 04, 2021, 14:07 IST\nPaper Mill EmployeePijush Hazarika


Tranostat in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Tranostat ar byavahar, ppali, parshwakriya, upkaar, kriya-pratikriya aaru satarkatabani\nTranostat ৰ মূল্য আৰু পেকৰ চাইজ - Tranostat Price and Pack Size in Assamese\nTranostat की जानकारी\nTranostat ৰ লাভ আৰু ব্যৱহাৰসমূহ- Tranostat Benefits & Uses in Assamese\nTranostat ৰ পালি আৰু সেয়া কেনেদৰে ল'ব- Tranostat Dosage & How to Take in Assamese\nTranostat-ৰ উপাদানসমূহ- Tranostat Active Ingredients in Assamese\nTranostat ৰ পাৰ্শ্চক্ৰিয়াসমূহ- Tranostat Side Effects in Assamese\nTranostat সংক্ৰান্ত সতৰ্কতাবাণীসমূহ- Tranostat Related Warnings in Assamese\nঅইন দৰৱৰ সৈতে Tranostatৰ গুৰুতৰ ক্ৰিয়া-প্ৰতিক্ৰিয়া- Severe Interaction of Tranostat with Other Drugs in Assamese\nTranostat মতভেদসমূহ- Tranostat Contraindications in Assamese\nTranostat ৰ বিষয়ে সততে সোধা প্ৰশ্নসমূহ- Frequently asked Questions about Tranostat in Assamese\nখাদ্য আৰু মদৰ সৈতে Tranostat ক্ৰিয়া-প্ৰতিক্ৰিয়া- Tranostat Interactions with Food and Alcohol in Assamese\nTranostat ৰ লাভ আৰু ব্যৱহাৰসমূহ - Tranostat Benefits & Uses in Assamese\nTranostat তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTranostat ৰ পালি আৰু সেয়া কেনেদৰে ল'ব - Tranostat Dosage & How to Take in Assamese\nTranostat-ৰ উপাদানসমূহ - Tranostat Active Ingredients in Assamese\nTranostat ৰ পাৰ্শ্চক্ৰিয়াসমূহ - Tranostat Side Effects in Assamese\nগৱেষণাৰ ভিত্তিত, Tranostat ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTranostat সংক্ৰান্ত সতৰ্কতাবাণীসমূহ - Tranostat Related Warnings in Assamese\nTranostat-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTranostat এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Tranostat খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nTranostat-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nTranostat স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Tranostat কি প্ৰভাৱ দেখা গৈছে?\nTranostatৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Tranostat কি প্ৰভাৱ দেখা গৈছে?\nTranostatৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Tranostat ৰ কি প্ৰভাৱ দেখা গৈছে?\nহৃদয় can be affected by Tranostatৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Tranostatৰ গুৰুতৰ ক্ৰিয়া-প্ৰতিক্ৰিয়া - Severe Interaction of Tranostat with Other Drugs in Assamese\nTranostat তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTranostat মতভেদসমূহ - Tranostat Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Tranostat লোৱা অনুচিত যাতে -\nTranostat ৰ বিষয়ে সততে সোধা প্ৰশ্নসমূহ - Frequently asked Questions about Tranostat in Assamese\nএই Tranostat-এ অভ্য়াস বা নিচাৰ সৃষ্টি কৰে নেকি?\nTranostatৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Tranostat লোৱাৰ পিছত ই আপোনাৰ টোপনি ভাৱ নানে।\nহয়, কিন্তু ডাক্তৰৰ পৰামৰ্শ মতেহে Tranostat লওক।\nTranostat য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Tranostat ক্ৰিয়া-প্ৰতিক্ৰিয়া - Tranostat Interactions with Food and Alcohol in Assamese\nখাদ্য আৰু Tranostatৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Tranostat আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Tranostatৰ মাজৰ প্ৰতিক্ৰিয়া\nTranostatৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।\nTranostat ৰ অনুকল্প - Substitutes for Tranostat in Assamese\nআপুনি বা আপোনাৰ পৰিয়ালৰ কোনোবাই Tranostat লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Tranostat ব্যৱহাৰ কৰিছিল নেকি?\nআপুনি কিমান পৰিমাণে Tranostat সেৱন কৰিছিল?\nআপুনি Tranostat ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Tranostat সেৱন কৰে?


অশ্ৰু -সৌৰভ জ্যোতি বৰ্মন | Xahitya.Org\nঅশ্ৰু -সৌৰভ জ্যোতি বৰ্মন\nআজি ৰাতিপুৱাৰ পৰাই বৰষুণ দিছে৷ অইন দিনতকৈ পিছে আজিৰ ৰেহ-ৰূপ অলপ পৃথক৷ ঝিৰ-ঝিৰকৈ সৰিছে টোপালবোৰ৷ বিজুলী-ঢেৰেকনিৰ ভয়াবহতাও নাই অলপো৷ কিয় বা নাজানো… আজি বৰষুণত তিতিবলৈ খুব মন গৈছে মোৰ, তাকো অকলে নহয়… কোনোবা সংগীৰ সৈতে৷\nবাছ আস্থানত থিয় হৈ বাহিৰলৈ হাত দুখন উলিয়াই বৰষুণৰ পানীৰ স্পৰ্শৰ আনন্দ লোৱাত ব্যস্ত মই৷ ঠিক সেইখিনি সময়তে মোৰ ওচৰতে থিয় হৈ থকা ছোৱালীজনীয়ে স্বতস্ফুৰ্তভাৱে কৈ উঠিল —\n: “বৰষুণত তিতাটো এটা অন্যধৰণৰ অনুভূতি নহয় নে..?”\nমই অৱশ্যে একো নক’লো৷ মনে-মনে থাকিলো৷\n: “হাঃ হাঃ… কি অদ্ভুত আপুনি… একদম প্ৰতিক্ৰিয়া বিহীন…”\nছোৱালীজনীৰ মুখলৈ লাজ-লাজকৈ এবাৰ চাই পঠিয়ালোঁ৷ বৰ্ষণমুখৰ বতৰ এটাত এনেকুৱা এজনী ছোৱালী, যাক মই কাহানিও চিনি নাপাওঁ অথবা যাৰ বিষয়ে অকণো নাজানো… তেওঁ মোৰ সৈতে কথা পাতিছে…! সাধাৰণতেটো কোনো ছোৱালীয়ে এনেকৈ নিজে প্ৰথমতে বাৰ্তালাপ নকৰে… এই ছোৱালীজনী নিশ্চয় অন্য ছোৱালীতকৈ পৃথক হ’ব৷\n: “কেতিয়াবা বৰষুণত তিতি পাইছে?”\n: “বৰষুণত বহুবাৰেই তিতি পাইছো আগতে৷ তাৰ বাবেইটো আপোনাৰ দৰে এনেকৈ হাত উলিয়াই বৰষুণৰ পানীৰ স্পৰ্শৰ আনন্দ উপভোগ কৰা নাই৷ মুক্তমনে তিতাৰ যিটো মজা, সেইটো এনেকৈ ক’ত…? আপুনি বাৰু সৰু ল’ৰাৰ দৰে কাম কৰা নাই নে..? …. হাঃ হাঃ হাঃ…”\nছোৱালীজনীয়ে বহুদিন আগৰ চিনাকিৰ দৰেই কথাবোৰ কৈ গৈছে৷\n: “আপোনাৰ নাম কি?”\n: “অহ্… মই প্ৰান্ত৷”\n: “আপোনালোকে কৰিব পৰা বহু কাম আমি কৰিব নোৱাৰোঁ… জানেনে আপুনি?”\nছোৱালীজনীৰ কথা একো নুবুজিলো মই৷ আচলতে তেওঁ কি বুজাব বিচাৰিছে?\n: “মই একো বুজা নাই৷”\n: “এই যে আপোনালোকে স্বাধীনভাৱে চলা ফুৰা কৰিব পাৰে, আমি ছোৱালীবোৰে নোৱাৰোঁ৷ আমি যে প্ৰত্যেকটো কামৰে স্পষ্টীকৰণ দিব লাগে৷”\n: “কথাটো অৱশ্যে হয়৷”\n: “জানে… মোৰো এতিয়া বৰষুণত তিতিবলৈ খুৱ মন গৈছে৷ কিন্তু…\nছোৱালীজনীয়ে কথাখিনি সম্পূৰ্ণ নকৰিলে৷ অসম্পূৰ্ণ ভাৱেই ৰৈ গ’ল….\n: “কিন্তু কি…?”\n: “এই যে স্বাধীনতা নাই৷”\nমই কোনো প্ৰত্যুত্তৰ নিদিলোঁ৷ বাছ আস্থানৰ পৰা বাহিৰলৈ ওলাই আহিলোঁ৷ দুহাত মেলি, চকুযুৰি মুদি আকাশৰ পিনে মুখ কৰি ৰ’লোঁ৷ সঁচাকৈ এক অতুলনীয় অনুভূতি…৷\n: “বৰষুণত কেতিয়াবা কান্দি পাইছে?”\nছোৱালীজনীৰ কথাই কিছু অপ্ৰস্তুত কৰিলে মোক৷\n: “নাই, কান্দি পোৱা নাই কেতিয়াও৷ আপুনি পাইছে?”\n: “হয়, বহুবাৰ কান্দিছোঁ৷”\n: “আপোনাৰ বহুত দুখ আছে নেকি বাৰু?”\n: “কিয় সুধিলে বা..?”\n: “মই জানো যিয়ে কষ্ট নামৰ শব্দটোক বুকুৰ মাজত চেপি লৈ.. হাঁহি-স্ফুৰ্টিৰে চলাৰ অভিনয় কৰে তেৱেঁই নিৰৱে বৰষুণত কান্দে৷”\nএইবাৰ ছোৱালীজনী নিমাত হৈ গ’ল৷ মোৰ বুজিবলৈ আৰু বাকী নাথাকিল৷\n: “অহ্… আপোনাৰ নামটো সোধাই নাই চোন মই…”\n: “বৰষুণত তিতিব?”\n: “ঘৰত গালি পাৰিব… মোৰ দৰে বিধৱা এগৰাকীয়ে গা ঘেলাই ফুৰা বুলি৷”\n: “তেনেহ’লে ঠিক আছে… নালাগে দিয়ক তিতিব…”\nমই অন্যমনস্ক হৈ পৰিলোঁ৷ ঠিক কিছুক্ষণৰ পিছত প্ৰান্তিকা মোৰ ওচৰলৈ দৌৰি আহিল আৰু ক’লে…\n: “ময়ো তিতিম বৰষুণত৷ হিয়া খুলি কান্দিম৷”\nমই প্ৰান্তিকাৰ ফালে চাই ৰ’লোঁ৷আৰু মনে-মনে ভাবিলোঁ — কি… তেওঁ সচাকৈয়ে কান্দিব…?\n: “কিয় কান্দিব?”\n: “মন পাতল কৰাৰ বাবে৷”\n: “আপোনাৰ কিনো ইমান দুখ..?”\n: “থাকক দিয়ক এইসব কথা৷ আজি আৰু নকওঁ…”\nসকলোৰে জীৱনত কিবা নহয় কিবা দুখ থাকেই৷ কোনোৱে প্ৰকাশ কৰে, কোনোৱে নকৰে৷ আৰু যিসকলে প্ৰকাশ নকৰে, তেওঁলোকে বৰষুণত কান্দে আনৰ অগোচৰে৷\n: “ব’লক ময়োঁ কান্দিম আপোনাৰ সৈতে…”\n: “আপুনি আকৌ কিয় কান্দিব?”\n: “মোৰো ইচ্ছা গৈছে৷”\n: “আপোনাৰ কি দুখ আছে?”\nমই চুপ হৈ ৰ’লোঁ৷ কি বুলি ক’ম ভাবি পোৱা নাই৷ এই যে কিছুসময় আগত কৈছিলোঁ — কোনোৱে দুখ প্ৰকাশ কৰে, কোনোৱে নকৰে৷ ধৰি লওক, ময়ো সেই দলৰে এজন৷\n: “ব’লক কান্দোগৈ৷ আৰু পুৰণি স্মৃতি স্মৰণ কৰোঁগৈ৷”\n: “ঠিক আছে… ব’লক…”\nএইবাৰ দুয়োৱেই হাত মেলি আকাশৰ পিনে চাই পুৰণি স্মৃতিক সোঁৱৰাই কান্দিব ধৰিলোঁ৷\nকিছুক্ষণ পাছত প্ৰান্তিকাক সুধিলোঁ —\n: “মন পাতলিল আপোনাৰ…?”\n: “হয়, বহুখিনি পাতলিল৷”\n: “আৰু পাতলাব বিচাৰে?”\n: “দুহাত মেলি চিঞৰি-চিঞৰি কওক — আই হেট ইউ…”\nপ্ৰান্তিকাই বহু দেৰিলৈকে মোৰ মুখলৈকে চাই থাকিল৷ মোৰ ভাৱ হ’ল — তেওঁ কিবা ক’ব বিচাৰিছে, কিন্তু কি ক’ব ভাবি পোৱা নাই৷ মই নিজেই আৰম্ভ কৰিলোঁ —\n: “আই হেট ইউ… আই হেট ইউ…”\nএবাৰ, দুবাৰ, তিনিবাৰ… অনেকবাৰ ক’লোঁ৷ সমান্তৰালভাৱে প্ৰান্তিকাৰ মুখৰ পৰাও ভাহি আহিল…\n: “আই হেট ইউ… আই হেট ইউ…. আই হেট ইউ….”\nপ্ৰান্তিকাই ৰোৱাৰ নাম লোৱা নাই৷ কান্দি-কান্দি চিঞৰিছে তেওঁ…. কেৱল চিঞৰিছে….৷ এটা মুহূৰ্তত মাটিতে বহি পৰিল তেওঁ… উচ্চ স্বৰত কান্দিব ধৰিছে দুহাতৰ মাজত মুখ গুজি৷ কান্দক৷ আজিয়েই কান্দি লওক৷ আজি কন্দাৰ দিন৷ নাই, মই আৰু একো নকওঁ তেওঁক৷ এই স্বাধীন মুহূৰ্তটোৰ হেঙাৰ নহওঁ৷\nসমান্তৰাল- অমিতাভ মহন্ত\nজুই ছাই বকুল – জয়ন্ত আকাশ বৰ্মন\nঅদৃশ্য লাভাবোৰ….(ৰক্তিম গোস্বামী)


[11-13 & 14-19]কবৰ জিয়াৰতৰ মাছালা[IH] – sogoodislam\nfour questions in kabr, not three\n[11-13 & 14-19]কবৰ জিয়াৰতৰ মাছালা[IH]\n11 August at 16:24 ·\nযোৱা সংখ্যাৰ পিছৰ পৰা (কবৰ জিয়াৰতৰ মাছালা)\n১১) কবৰস্থান বা মাঝাৰত চালাত পঢ়া, ইবাদত কৰা নিষিদ্ধ, কবৰস্থান বা মাঝাৰত মছজিদ নিৰ্মাণ কৰা বা মছজিদত কবৰ অথবা মাঝাৰ নিৰ্মাণ কৰা নিষিদ্ধ, যি মছজিদত কবৰ বা মাঝাৰ থাকে, তাত চালাত পঢ়া নিষিদ্ধ :- আনচ (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে কবৰস্থানত চালাত পঢ়াত বাধা দিছে (আহকামুল আনায়িয্, পৃঃ ২১১)\nআবু চাই’দ খুদৰী (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইৰছাদ কৰিছে, কবৰস্থান আৰু বাথৰুম বাদে সকলো স্থানতে চালাত পঢ়িব পাৰি (আবু দাউদ্, তিৰমিযী, ছহীহ চুনান ইবনে মাজাহ্, ১ম খণ্ড্, হাদীছ নং ৬০৬)\nইবনে উমৰ (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইৰছাদ কৰিছে, তোমালোকে তোমালোকৰ ঘৰ খনক কবৰস্থানত পৰিণত নকৰিবা, কিছু নফল চালাত ঘৰত পঢ়িবা (মুছলিম্, কিতাবু চালাতিল মুছাফিৰিন্)\nআবু হুৰাইৰা (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইৰছাদ কৰিছে, হে আল্লাহ ! আমাৰ কবৰক মূৰ্তিত পৰিণত নকৰিবা । আল্লাহৰ অভিশাপ বৰ্ষিত হওক সেই জাতিৰ ওপৰত যি সকলে নবী সকলৰ কবৰক মছজিদত পৰিণত কৰিছে (মুছলিম্, আহকামুল জানায়িয্, পৃঃ ২১৬)\nআবু মাৰছাদ গানাবী (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইৰছাদ কৰিছে, কবৰত নবহিবা আৰু কবৰৰ ফালে চালাত নপঢ়িবা (মুছলিম, মুখতাছাৰু মুছলিম্, হাদীছ নং ৪৯৯)\nআয়েছা (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লাম যি অসুখৰ পৰা ভাল পোৱা নাছিল সেই অসুখৰ সময়ত কৈছিল্, আল্লাহ তাআ’লা ইহুদী ও খৃষ্টান সকলক অভিশপ্ত কৰক কাৰণ তেওঁলোকে তেওঁলোকৰ নবী সকলৰ কবৰক মছজিদত পৰিণত কৰিছে (মুছলিম্, মুখতাছাৰু ছহীহ বুখাৰী, হাদীছ নং ৬৭১)\nজুনদাব (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইন্তেকালৰ পাঁচ দিন পূৰ্বে কোৱা শুনিছে, তেখেতে ইৰছাদ কৰিছে, “মই তোমালোকৰ কাকো বন্ধু বনাব নোৱাৰো, কাৰণ আল্লাহ তাআ’লাই মোক বন্ধু বনাইছে, যদি কাৰোবাক বন্ধু বনাব পাৰিলো হয় তেন্তে আবু বক্কৰক বনালো হেতেন । মনত ৰাখিবা, তোমালোকৰ পূৰ্বৰ লোক সকলে তেওঁলোকৰ নবী আৰু দ্বীন দাৰ লোকসকলৰ কবৰক মছজিদত পৰিণত কৰিছে, গতিকে তোমালোকে কবৰক মছজিদত পৰিণত নকৰিবা, মই তোমালোকক তেনে কামৰ পৰা বাধা প্ৰদান কৰিছো (মুছলিম্, কিতাবু চালাতিল মুছাফিৰিন্)\nআবু উবাইদা (ৰাঃ) দ্বাৰা বৰ্ণিত্, তেখেতে কৈছে, ৰাছুলুল্লাহ ছাল্লাল্লাহু আলাইহি ৱাছাল্লামৰ শেষ বাণী আছিল – নাজৰানবাসী আৰু হিযাযৰ ইহুদী সকলক জাযিৰাতুল আৰবৰ পৰা বহিষ্কাৰ কৰা আৰু জানি থোৱা, আটাইতকৈ নিকৃষ্ট ব্যক্তি হ’ল, যি সকলে নিজৰ নবীৰ কবৰক মছজিদত পৰিণত কৰিছে (আহমদ্, ছিলছিলা ছহীহা, ৩য় খণ্ড্, হাদীছ নং ১১৩২)\nআব্দুল্লাহ ইবনে মাচ’উদ (ৰাঃ) দ্বাৰা বৰ্ণিত্, তেখেতে কৈছে, ৰাছুলুল্লাহ ছাল্লাল্লাহু আলাইহি ৱাছাল্লামে ইৰছাদ কৰিছে, কবৰক মছজিদত পৰিণত কৰা ব্যক্তি সকল আটাইতকৈ নিকৃষ্ট ব্যক্তি যাৰ ওপৰত কিয়ামত প্ৰতিষ্ঠা হব (ইবনু খুবাইমা, ইবনু হিব্বান্, আহমদ্, তাবৰানী, আহকামুল জানায়িয্, পৃঃ ২১৭)\nআলী (ৰাঃ) দ্বাৰা বৰ্ণিত, তেখেতে কৈছে, আব্বাচ (ৰাঃ) ৰ লগত সাক্ষাৎ হোৱাত তেখেতে নবী কৰিম ছাল্লাল্লাহু আলাইহি ৱাছাল্লামৰ ওচৰত যাবৰ বাবে লগ ধৰিলে এই আশাত যদি আমাৰ বাবে কিছু থাকে তেন্তে উত্তম, নহলে লোক সকলৰ লগতে আমাকো পৰামৰ্শ (নচীহত্) দিব । আমি দুয়ো গলো, ৰাছুলুল্লাহ ছাল্লাল্লাহু আলাইহি ৱাছাল্লাম তেতিয়া বেঁহুচ অৱস্থাত আছিল । পিছত মূৰ দাঙি কলে, ইহুদী সকলৰ ওপৰত আল্লাহৰ অভিশাপ বৰ্ষিত হওক, তেওঁলোকে তেওঁলোকৰ নবী সকলৰ কবৰক মছজিদত পৰিণত কৰিছে । আন এক বৰ্ণনাত আছে, তেখেতে তৃতীয় বাৰো একে কথাই কৈছিল । তাৰ পিছত আমি তেখেতৰ অৱস্থা দেখি একো নোসোধাকৈ গুছি আহিলো (ইবনু ছাআদ্, ইবনু আচাকিৰ্, তাহযীৰুচ চাজিদ্,পৃঃ ১৯)\nউম্মাহাতুল মু’মিনীন (ৰাঃ) দ্বাৰা বৰ্ণিত্, তেখেতে কৈছে, ৰাছুলুল্লাহ ছাল্লাল্লাহু আলাইহি ৱাছাল্লামৰ চাহাবী সকলে আলোচনা কৰিছিল, ৰাছুল ছাল্লাল্লাহু আলাইহি ৱাছাল্লামৰ কবৰ কি ভাবে বনাব ? সেয়া কি মছজিদত পৰিণত কৰিব ? তেতিয়া আবু বক্কৰ (ৰাঃ) য়ে কৈছিল্, মই ৰাছুল ছাল্লাল্লাহু আলাইহি ৱাছাল্লামক কোৱা শুনিছো, আল্লাহ তাআ’লাই ইহুদী নাছাৰা সকলক অভিশাপ দিয়ক্, কাৰণ তেওঁলোকে তেওঁলোকৰ নবী সকলৰ কবৰক মছজিদত পৰিণত কৰিছে (তাহযীৰুচ চাজিদ, আলবানী পৃঃ ২০)\n১২) নবী, অলী, বা বুজুৰ্গ ব্যক্তিৰ কবৰ বা মাজাৰত তেওঁলোকৰ নামত কিবা উচৰ্গা কৰা, মান্নত কৰা আদি নিষিদ্ধ :- তাৰেক ইবনে শিহাব (ৰাঃ) দ্বাৰা বৰ্ণিত্, তেখেতে কৈছে, ৰাছুলুল্লাহ ছাল্লাল্লাহু আলাইহি ৱাছাল্লামে ইৰছাদ কৰিছে, এজন ব্যক্তি মাথো মাখিৰ বাবে জন্নত গৈছে কিন্তু আন এজন জহন্নাম গৈছে । চাহাবী সকলে সুধিলে, ইয়া ৰাছুলুল্লাহ ছাল্লাল্লাহু আলাইহি ৱাছাল্লাম্, কেনেকৈ ? ৰাছুলুল্লাহ ছাল্লাল্লাহু আলাইহি ৱাছাল্লামে কলে, দুয়োজনে এটা সম্প্ৰদায় থকা অঞ্চলেদি গমন কৰিছিল । সেই সম্প্ৰদায়ৰ এটা মূৰ্তি আছিল, যাৰ নামত কোনো জীব উচৰ্গা নকৰাকে কোনেও সেই অঞ্চলেদি পাৰ হৈ যাব নোৱাৰে । সম্প্ৰদায়ৰ লোক সকলে উক্ত ব্যক্তি দুজনৰ এজনক কলে, আপুনি কিবা দি যাওক । তেওঁ কলে, মোৰ ওচৰত দিবলৈ একো নাই, তেতিয়া লোক সকলে কলে – অন্ততঃ মাখি এটা হলেও দি যাওক । লোক জনে মাখি এটা মূৰ্তিৰ নামত দিয়াৰ লগে লগে তেওঁক পাৰ হৈ যাবলৈ বাট এৰি দিলে, এনে দৰেই তেওঁ জহন্নামী হ’ল । দ্বিতীয় ব্যক্তিকো মূৰ্তিৰ নামত কিবা এটা দিবলৈ কোৱাত তেওঁ কলে, মই আল্লাহৰ বাদে অন্য কাৰো নামত কোনো বস্তু উচৰ্গা নকৰো । এই কথা শুনি উক্ত সম্প্ৰদায়ৰ লোক সকলে তেওঁক হত্যা কৰিলে । শ্বিৰ্ক মুক্ত হৈ থকাৰ কাৰণে উক্ত ব্যক্তিজন জন্নতী হ’ল (আহমদ্, কিতাবুত তৌহীদ্, সেখ মুহাম্মদ ইবনু আব্দিল ৱাহাব্)\n১৩) নবী, অলী বা বুজুৰ্গ ব্যক্তিৰ কবৰ বা মাজাৰৰ কাষত মূৰ নত কৰি থিয় হোৱা অথবা চালাতত হাত বন্ধাৰ দৰে হাত বান্ধি থিয় হোৱা, চিজদা কৰা বা তাৱাফ ইত্যাদিৰ দৰে ইবাদত কৰা নিষিদ্ধ :- আবু হুৰাইৰা (ৰাঃ) দ্বাৰা বৰ্ণিত্, তেখেতে কৈছে – নবী কৰিম ছাল্লাল্লাহু আলাইহি ৱাছাল্লামে ইৰছাদ কৰিছে, হে আল্লাহ ! মোৰ কবৰক মূৰ্তিত পৰিণত নকৰিবা । যি সকলে নবী সকলৰ কবৰক মছজিদত পৰিণত কৰিছে, সেই জাতিৰ ওপৰত আল্লাহৰ অভিশাপ বৰ্ষিত হওক (আহমদ্, আহকামুল জানায়েয্,পৃঃ ২১৬)\nকায়চ ইবনে চাআ’দ (ৰাঃ) দ্বাৰা বৰ্ণিত্, তেখেতে কৈছে – তেখেত য়েমেনৰ ‘হিয়াৰা’ চহৰত গৈ তাৰ লোক সকলে তেওঁলোকৰ শাসকক চিজদা কৰা দেখা পাই মনতে ভাবিলে, চিজদাৰ বাবে নবী কৰিম ছাল্লাল্লাহু আলাইহি ৱাছাল্লাম এই শাসকতকৈ অধিক অধিকাৰী । ৰাছুল ছাল্লাল্লাহু আলাইহি ৱাছাল্লামৰ খেদমতত উপস্থিত হোৱাৰ পিছত তেখেতক আৰজ কৰিলে, হে আল্লাহৰ ৰাছুল ! মই হিয়াৰাৰ লোক সকলক তেওঁলোকৰ শাসকক চিজদা কৰা দেখা পাইছো, অথচ আপুনি চিজদা পোৱাৰ বেচি অধিকাৰী । ৰাছুল ছাল্লাল্লাহু আলাইহি ৱাছাল্লামে কলে, বাৰু কোৱাচোন, তুমি মোৰ কবৰৰ কাষেদি গলে কি মোৰ কবৰক চিজদা কৰিবা ? মই কলো, কেতিয়াও নকৰো । তেতিয়া ৰাছুল ছাল্লাল্লাহু আলাইহি ৱাছাল্লামে কলে, মই জীবিত থকা অৱস্থাতো মোক চিজদা কৰিব নালাগে । আল্লাহৰ বাদে যদি আন কাৰোবাক চিজদা কৰাৰ অনুমতি মই দিলো হেতেন্, তেন্তে মহিলা সকলক তেওঁলোকৰ স্বামীক চিজদা কৰাৰ অনুমতি দিলো হেতেন্, কাৰণ মহিলা সকলৰ ওপৰত পুৰুষ সকলৰ (আল্লাহ প্ৰদত্ত) অনেক অধিকাৰ আছে (ছহীহ চুনানু আবু দাউদ, ২য় খণ্ড হাদীছ নং ১৭৮৩) আগলৈ …… ইন শ্বা আল্লাহ\nযোৱা ১১ আগষ্ট তাৰিখৰ পিছৰ পৰা (কবৰ জিয়াৰতৰ মাছালা)\n১৪) কোনো নবী, অলী বা বুজুৰ্গ ব্যক্তিৰ কবৰ বা মাজাৰত উৰুচ বা মেলা কৰা নিষিদ্ধ । মছজিদে নবৱীত প্ৰত্যেক চালাতৰ পিছত দৰূদ পাঠ কৰাৰ উদ্দেশ্যে ৰাছুলুল্লাহ ছাল্লাল্লাহু আলাইহি ৱাছাল্লামৰ কবৰ মোবাৰকত হাজিৰ হোৱাৰ প্ৰতি গুৰুত্ব আৰোপ কৰা জায়েয নহয় :- আবু হুৰাইৰা (ৰাঃ) দ্বাৰা বৰ্ণিত, তেখেতে কৈছে – নবী ছাল্লাল্লাহু আলাইহি ৱাছাল্লামে ইৰছাদ কৰিছে, “তোমালোকে মোৰ কবৰক মূৰ্ত্তিত পৰিণত নকৰিবা, আৰু তোমালোকৰ ঘৰক কবৰত পৰিণত নকৰিবা । তোমালোক যতে থাকা তাৰ পৰাই মোৰ ওপৰত দৰুদ পাঠ কৰিবা, তোমালোকৰ দৰুদ মোৰ ওচৰত আহি পাব (আহমদ্, আবু দাউদ, ফাযলুচ্ছাত আলান্নবী, হাদীছ নং ২০) ।\n১৫) কবৰ বা মাজাৰত সদায় বহি থকা বা বৰকত লাভৰ উদ্দেশ্যত বহি থকা নিষিদ্ধ । কবৰ বা মাজাৰৰ পিনে মুখ কৰি বা কবৰস্থানত চালাত আদায় কৰা নিষিদ্ধ :- আবু হুৰাইৰা (ৰাঃ) দ্বাৰা বৰ্ণিত, তেখেতে কৈছে – নবী ছাল্লাল্লাহু আলাইহি ৱাছাল্লামে ইৰছাদ কৰিছে, “কোনো কবৰৰ কাষত বহি থকাতকৈ অগ্নিকুণ্ডত বহা অতি উত্তম, যি কাপোৰ ও ছাল পুৰি পেলায়” (মুছলিম্, কিতাবুল জানাজা, কবৰত বহা অধ্যায় ) ।\nজাবেৰ (ৰাঃ) দ্বাৰা বৰ্ণিত্, তেখেতে কৈছে – ৰাছুলে কৰীম ছাল্লাল্লাহু আলাইহি ৱাছাল্লামে কবৰক পকা কৰা, কবৰত বহা আৰু কবৰত ঘৰ সজা নিষেধ কৰিছে (মুছলিম্, কিতাবুল জানাজা, কবৰত বহা অধ্যায় ) ।\n১৬) কবৰ বা মাজাৰত পশু জবেহ কৰা, মিঠাই, গাখীৰ্, চাউল আদি বিতৰন কৰা নিষিদ্ধ :- আনচ (ৰাঃ) দ্বাৰা বৰ্ণিত্, তেখেতে কৈছে – ৰাছুল কৰীম ছাল্লাল্লাহু আলাইহি ৱাছাল্লামে ইৰছাদ কৰিছে, কবৰত পশু জবেহ কৰা ইছলামত নিষিদ্ধ (আহমদ্, আবু দাউদ)\n১৭) বৰকত অৰ্জন্, সন্তান লাভ্, বেমাৰৰ পৰা আৰোগ্য লাভ আদিৰ উদ্দেশ্যে কবৰ বা মাজাৰত চুলি বা সূঁতা বন্ধা নিষিদ্ধ :- আব্দুল্লাহ ইবনে হাকীম (ৰাঃ) দ্বাৰা বৰ্ণিত্, তেখেতে কৈছে – ৰাছুল কৰীম ছাল্লাল্লাহু আলাইহি ৱাছাল্লামে ইৰছাদ কৰিছে, যি ব্যক্তিয়ে কোনো বস্তু ওলমাব, তেওঁক সেই বস্তুৰ দায়িত্ব দি দিয়া হয় (আহমদ্, হাকীম্, গায়াতুল মাৰাম – আলবানী, হাদীছ নং ২৯৮ )\n১৮) মছজিদুল হৰম্, মছজিদুল আকসা ও মছজিদে নবৱী বাদে কোনো নবী, অলি, বা বুজুৰ্গ ব্যক্তিৰ কবৰ বা মাজাৰত জিয়াৰত কৰা উদ্দেশ্যে ভ্ৰমণ কৰা জায়েজ নহয় :- কাযআহ (ৰাঃ) দ্বাৰা বৰ্ণিত্, তেখেতে কৈছে – মই তুৰ পাহাৰ চোৱাৰ নিয়তত ওলাই ইবনে উমৰ (ৰাঃ)ক এই সম্পৰ্কে সোধাত তেখেতে কলে, তুমি নাজানানে ৰাছুল কৰীম ছাল্লাল্লাহু আলাইহি ৱাছাল্লামে ইৰছাদ কৰিছে, তিনিটা মছজিদ ক্ৰমে মছজিদুল হৰম্, মছজিদুল আকসা আৰু মছজিদে নবৱী বাদে অন্য স্থানত ভ্ৰমণ নকৰিব, গতিকে তুৰ পাহাৰ নাযাবা (ত্বাবৰানী, আহকামুল জানাজা, আলবানী পৃঃ ২২৬) ।\n১৯) ৰাছুলুল্লাহ ছাল্লাল্লাহু আলাইহি ৱাছাল্লামৰ ওপৰত দৰূদ পাঠৰ মছনুন শব্দ :- আব্দুৰ ৰহমান ইবনে আবি লায়লা (ৰাঃ)দ্বাৰা বৰ্ণিত্, তেখেতে কৈছে, তেওঁলোকে কাআ’ব ইবনে উজৰাৰ লগত সাক্ষাত হওঁতে তেখেতে কৈছিল – মই তোমালোকক এটা হাদিয়া নিদিম নে ? নবী কৰিম ছাল্লাল্লাহু আলাইহি ৱাছাল্লামক সুধিছিলো – আপোনাক কেনেকৈ চালাম দিব লাগে আমি জানো, কিন্তু আপোনাৰ ওপৰত কেনেকৈ দৰূদ পাঠ কৰিম ? তেখেতে কলে, তোমালোকে কবা, “আল্লাহুম্মা ছাল্লি আলা মুহাম্মাদিন ৱ আ’লা আলি মুহাম্মাদিন কামা ছাল্লাইতা আ’লা আলি ইব্ৰাহিমা ইন্নাকা হামিদুম্মাজিদ । আল্লাহুম্মা বাৰিক আ’লা মুহাম্মাদিন ৱ আ’লা আলি মুহাম্মাদিন কামা বাৰাকতা আ’লা আলি ইব্ৰাহিমা ইন্নাকা হামিদুম্মাজিদ” অৰ্থাৎ হে আল্লাহ ! মুহাম্মদ ও তেখেতৰ পৰিবাৰ্-পৰিজনৰ ওপৰত এনেভাবে ৰহমত বৰ্ষণ কৰক যি ভাবে ইব্ৰাহিম ও তেখেতৰ পৰিবাৰ পৰিজনৰ ওপৰত কৰিছিল, নিশ্চয় তুমি মহান ও প্ৰশংসিত । হে আল্লাহ ! মুহাম্মদ ও তেখেতৰ পৰিবাৰ্-পৰিজনৰ ওপৰত এনেভাবে বৰকত দান কৰক যি ভাবে ইব্ৰাহিম ও তেখেতৰ পৰিবাৰ পৰিজনৰ ওপৰত কৰিছিল, নিশ্চয় তুমি মহান ও প্ৰশংসিত (ছহীহ মুছলিম্, কিতাবুচ্ছালাত্)\nকবৰ জিয়াৰত সম্পৰ্কীয় কেইটামান জাল হদীছ\n১) “যি ব্যক্তিয়ে হজ্জ কৰি মোৰ কবৰ জিয়াৰত কৰিব, তেওঁ যেন মোৰ জীবদ্দশাত জিয়াৰত কৰিলে” – এই হাদীছৰ চনদত হাফছ ইবনে ছুলাইমান ও লাইছ ইবনে আবু চুলাইম নামৰ দুজন দুৰ্বল ৰাবী আছে । হাফছ ইবনে চুলাইমান সম্পৰ্কে ইবনে মুঈদ (ৰঃ) য়ে কৈছে, তেওঁ মিথ্যুক । ইবনে হাজৰ (ৰঃ) য়ে কৈছে, তেওঁৰ হাদীছ পৰিত্যাগ কৰা হৈছে, হিৰাচ (ৰাঃ) য়ে কৈছে, তেওঁ হদীছ বনোৱা কাম কৰে আৰু শেখ আলবানী (ৰঃ) য়ে কৈছে, উক্ত হাদীছ জাল (চিলচিলা জয়ীফাহ : ১ম খণ্ড, হাদীছ নং ৪৭)\n২) “যি ব্যক্তিয়ে হজ্জ পালন কৰি মোৰ জিয়াৰত নকৰিলে, তেখেতে মোৰ লগত অন্যায় কৰিলে” – ইমাম জাহাবী, ইমাম ইবনুল জৌযী ও শেখ আলবানী (ৰঃ) য়ে এই হাদীছ টিক জাল বুলি কৈছে (চিলচিলা জয়ীফাহ, ১/১১৯, হাদীছ নং ৪৫)\n৩) “যি ব্যক্তি মদীনালৈ আহি চওৱাবৰ উদ্দেশ্যে মোৰ জিয়াৰত কৰিব, মই তেওঁৰ বাবে চুপাৰিশ কৰিম ও তেওঁৰ পক্ষে সাক্ষী হম্” – হাদীছটি দুৰ্বল (জয়ীফুল জামিউচ চাগীৰ, হাদীছ নং ৫৬১৯)\n৪) “যি ব্যক্তিয়ে মোৰ কবৰ জিয়াৰত কৰিব, তেওঁৰ বাবে মোৰ চুপাৰিশ ৱাজিব হব” – হাদীছটি জাল (জয়ীফুল জামিউচ চাগীৰ, পৃঃ ৮০৮, হাদীছ নং ৫৬০৭)\n৫) খাত্তাব বংশৰ এজন ব্যক্তিয়ে বৰ্ণনা কৰিছে যে নবী কৰীম ছাল্লাল্লাহু আলাইহি ৱাছাল্লামে ইৰছাদ কৰিছে, “যি ব্যক্তিয়ে ইচ্ছাকৃত ভাবে মোৰ জিয়াৰত কৰিব, তেওঁ শেষ বিচাৰৰ দিনা মোৰ লগত একেলগে থাকিব্, যি ব্যক্তিয়ে মদীনাত অবস্থান কৰিব ও বিপদ আপদত ধৈৰ্য্যৰে থাকিব, তেখেতৰ বাবে কিয়ামতৰ দিনা মই সাক্ষী ও চুপাৰিশকাৰী হম, কিয়ামতৰ দিনা তেখেতক নিৰাপদ অৱস্থাত উঠোৱা হব্” – হাদীছটি দুৰ্বল (মিছকাতুল মাছাবীহ)\n৬) “যি ব্যক্তিয়ে একে বছৰত মোৰ ও আমাৰ পিতা ইব্ৰাহিম (আঃ)ৰ জিয়াৰত কৰে তেওঁ জন্নতত প্ৰবেশ কৰিব্” – ইমাম নববী, ইমাম ইবনু তাইমিয়া ও শেখ আলবানী (ৰঃ) য়ে হাদীছটি জাল বুলি কৈছে (চিলচিলা যয়ীফাহ : ১/১২০, হাদীছ নং ৪৬)\n৭) “যি ব্যক্তিয়ে হজ্জ পালন কৰিছে, মোৰ কবৰ জিয়াৰত কৰিছে, এটা যুদ্ধত অংশ গ্ৰহণ কৰিছে ও বায়তুল মুকদ্দছত মোৰ ওপৰত দৰূদ পাঠ কৰিছে, আল্লাহ পাকে তেওঁক ফৰজ ইবাদত আৰু আমলৰ ওপৰত কোনো প্ৰশ্ন নকৰে” – ইবনে আব্দুল হাদী, ইমাম চুয়ুতী ও শেখ নাছিৰুদ্দিন আলবানী (ৰঃ) য়ে উক্ত হাদীছক জাল বুলি কৈছে (চিলচিলা যয়ীফাহ্, ১/৩৬৯, হাদীছ নং ২০৪)\nআগলৈ ………….. ইন শ্বা আল্লাহ\nfour questions in kabr, not three Previous\nসকলো প্ৰকাৰ তাবিজেই শ্বিৰ্কঃ Next


Hema malini rare and most beautiful pics on her 73rd birthday - Hema Malini B'day: হেমা মালিনী এনেয়ে Dream Girl হোৱা নাছিল, তেওঁৰ আছিল এইসমূহ বৈশিষ্ট্য..– News18 assam\nHome » photogallery » entertainment »Hema Malini B'day Spl: হেমা মালিনী এনেয়ে Dream Girl হোৱা নাছিল ! এইবোৰ গুণৰ কাৰণেই হেমা মালিনী আছিল সেই সময়ৰ শীৰ্ষ অভিনেত্ৰী...\nHema Malini B'day Spl: হেমা মালিনী এনেয়ে Dream Girl হোৱা নাছিল ! এইবোৰ গুণৰ কাৰণেই হেমা মালিনী আছিল সেই সময়ৰ শীৰ্ষ অভিনেত্ৰী...\nহেমা মালিনী (Hema Malini) তেওঁৰ সময়ৰ শীৰ্ষ অভিনেত্ৰী আছিল। তেওঁ বহুতো ব্লকবাষ্টাৰ চলচ্চিত্ৰত অভিনয় কৰিছে। তেওঁ ইমানেই ধুনীয়া যে তেওঁক 'Dream Girl' বুলি কোৱা হয়।\n| October 16, 2021, 08:36 IST\nবলীউডৰ প্ৰবীণ অভিনেত্ৰী হেমা মালিনীয়ে (Hema Malini) আজি তেওঁৰ ৭৩ তম জন্মদিন উদযাপন কৰিছে। ১৯৪৮ চনৰ ১৬ অক্টোবৰত তামিলনাডুৰ আমানকুডিত তেওঁৰ জন্ম হয়। হেমা মালিনী তেওঁৰ সময়ৰ শীৰ্ষ অভিনেত্ৰী আছিল। তেওঁ বহুতো ব্লকবাষ্টাৰ চলচ্চিত্ৰত অভিনয় কৰিছিল, তেওঁক ইমান ধুনীয়া লাগিছিল যে তেওঁক Dream Girl বুলি কোৱা হৈছিল। (ফটো সৌজন্যঃ @dreamgirlhemamalini/Instagram)\nহেমা মালিনী শাস্ত্ৰীয় নৃত্যত বিশেষজ্ঞ আৰু এয়া তেওঁৰ আটাইতকৈ ডাঙৰ বিশেষত্ব আছিল। তেওঁ আজিও প্ৰদৰ্শন কৰে। হেমা মালিনী ভাৰত নাট্যমতো দক্ষ। তেওঁ কুচিপুড়ি আৰু ওডিচি নৃত্যও পৰিৱেশন কৰে। (ফটো সৌজন্যঃ @dreamgirlhemamalini/Instagram)\n'সীতা আৰু গীতাৰ' দৃশ্যগ্ৰহণৰ সময়ত ধৰ্মেন্দ্ৰ আৰু হেমা ইজনে সিজনৰ ওচৰলৈ আহিছিল। দুয়োজনে তেতিয়া কেইবাখনো চলচ্চিত্ৰত একেলগে কাম কৰিছিল আৰু প্ৰায় সকলো বোৰ চলচ্চিত্ৰ সফল হৈছিল। দৰ্শকে দুয়োকে ভাল পাইছিল। (ফটো সৌজন্যঃ @dreamgirlhemamalini/Instagram)\nখুব কম লোকেই জানে যে বলীউড অভিনেতা জীতেন্দ্ৰৰ হৃদয়ো হেমালৈ আহিছিল। এবাৰ মাদ্ৰাজত (বৰ্তমান চেন্নাই) হেমাৰ ঘৰত দুয়োজনৰ পৰিয়ালে দুয়োৰে বিবাহৰ বিষয়ে লগ পাইছিল আৰু আলোচনা কৰিছিল। (ফটো সৌজন্যঃ @dreamgirlhemamalini/Instagram)\nহেমা মালিনী দক্ষিণ ভাৰতৰ পৰা আহিছে। ইয়াৰ পিছতো, হিন্দী চলচ্চিত্ৰত সুনাম গঢ়ি তুলিছিল। আজিও মানুহে তেওঁৰ অভিনয়ৰ প্ৰশংসা কৰি ভাগৰি নপৰে। দেৱ আনন্দৰ সৈতে হেমা মালিনীৰ এখন বিৰল ছবি। (ফটো সৌজন্যঃ @dreamgirlhemamalini/Instagram)\nহেমা মালিনী দেউতাকৰ খুব ঘনিষ্ঠ আছিল। হেমা মালিনী এই ছবিখনত তেওঁৰ দেউতাকৰ সৈতে আছে য'ত তেওঁক ইমান ধুনীয়া দেখাইছে। (ফটো সৌজন্যঃ @dreamgirlhemamalini/Instagram)\nহেমা মালিনীয়ে দশম শ্ৰেণীৰ পৰা চলচ্চিত্ৰৰ বাবে প্ৰস্তাৱ পোৱা আৰম্ভ কৰিছিল আৰু একাদশ শ্ৰেণীৰ পৰা চলচ্চিত্ৰত কাম কৰিবলৈ আৰম্ভ কৰিছিল। ১৯৬১ চনত তেওঁ তেলেগু ছবি 'পাণ্ডৱ বনৱাচন'ত এগৰাকী নৃত্যশিল্পীৰ চৰিত্ৰত অভিনয় কৰে। ১৯৬৮ চনত 'সপোনৰ দৰদাম'ৰ দ্বাৰা তেওঁৰ কেৰিয়াৰ আৰম্ভ কৰিছিল। ছবিখনত ৰাজ কাপুৰে মুখ্য চৰিত্ৰত অভিনয় কৰিছিল। ছবিখনত হেমা মালিনীৰ শ্বাবানা আজমী, সঞ্জীৱ কুমাৰ, ৰাখী আৰু অন্যান্য অভিনেতাসকল আছিল। (ফাইল ফটো)\nপ্ৰবীণ অভিনেতা দিলীপ কুমাৰৰ সৈতে হেমা মালিনী, ছাইৰা বানোক এই ছবিখনত অত্যন্ত ধুনীয়া দেখা গৈছে। (ফটো সৌজন্যঃ@dreamgirlhema/twitter)\nহেমা মালিনীৰ দেউতাক হেমা মালিনী আৰু ধৰ্মেন্দ্ৰৰ সম্পৰ্কত সুখী নাছিল। গতিকে তেওঁ প্ৰতিমুহূৰ্তত হেমা মালিনীৰ সৈতে বাস কৰিছিল যাতে অভিনেত্ৰীগৰাকীয়ে ধৰ্মেন্দ্ৰক লগ কৰিব নোৱাৰে। হেমা মালিনীৰ দেউতাকে তেওঁৰ জীয়েকৰ নাম বিবাহিত ধৰ্মেন্দ্ৰৰ সৈতে সম্পৰ্কিত হোৱাটো বিচৰা নাছিল, সেয়েহে হেমা মালিনীৰ সৈতে দৃশ্যগ্ৰহণত সদায় পৰিয়ালৰ এজন সদস্য আছিল। (ফটো সৌজন্যঃ @dreamgirlhema/twitter)


ভাৰতীয় বায়ুসেনা বাহিনীৰ নিযুক্তিত ভয়ংকৰ জালিয়াতি, ভুৱা প্ৰমাণ পত্ৰৰে বয়স কমাই চাকৰি লাভৰ কাহিনী ফাscam-in-air-force-recruitment-assam-exposed-in-jorhatদিল|– News18 Assam\nভাৰতীয় বায়ুসেনা বাহিনীৰ নিযুক্তিত ভয়ংকৰ জালিয়াতি, ভুৱা প্ৰমাণ পত্ৰৰে বয়স কমাই চাকৰি লাভৰ কাহিনী ফাদিল\nকাৰ আশীৰ্বাদত এই কেলেংকাৰী সংঘটিত হ’ল?\nUpdated:September 24, 2019, 1:30 PM IST\nUpdated: September 24, 2019, 1:30 PM IST\nগৌতম বৰা, নিউজ18ঃ ভাৰতীয় বায়ুসেনা বাহিনীৰ নিযুক্তিত ভয়ংকৰ জালিয়াতি। ৰাজ্যৰ শিক্ষা বিভাগৰ ভুৱা প্ৰমাণ পত্ৰৰে এয়াৰ ফৰ্চত চাকৰি লাভ বহু লোকৰ। অসম সংস্কৃত ব'ৰ্ডৰ অধীনৰ মহাবোধি পালি বিদ্যালয়ৰ পৰা একাংশ লোকে বয়স কমাই HSLCৰ সম পৰ্যায়ৰ পৰীক্ষাৰ জাল প্ৰমাণপত্ৰ উলিয়াই ভাৰতীয় বায়ুসেনা বাহিনীত চাকৰি লাভ কৰিবলৈ সক্ষম হৈছে। এই লোকসকলে যোৰহাটৰ বিভিন্ন বিদ্যালয়ৰ পৰা HSLC পৰীক্ষাত অৱতীৰ্ণ হৈছিল যদিও তিতাবৰৰ মহাবোধি পালি বিদ্যালয়ৰ পৰা উলিওৱা ভুৱা প্ৰমাণপত্ৰৰ জৰিয়তে ভাৰতীয় বায়ুসেনা বাহিনীৰ এয়াৰফৰ্ছ ষ্টেছনত চাকৰি লাভ কৰিবলৈ সক্ষম হৈছে। বায়ুসেনা বাহিনীৰ দৰে দেশৰ অন্যতম প্ৰতিৰক্ষা বিভাগত এনেদৰে জাল প্ৰমাণ পত্ৰৰে চাকৰি লাভ কৰিবলৈ সক্ষম হোৱা ঘটনাই ৰহস্যৰ সৃষ্টি কৰিছে। এই ভয়ঙ্কৰ কেলেঙ্কাৰীত কোন কোন জড়িত আছে সেয়া তদন্তৰ পিছতহে পোহৰলৈ আহিব। কেলেংকাৰী সন্দৰ্ভত থানাত গোচৰ দিয়া হৈছে যদিও মৌন হৈ আছে যোৰহাটৰ তদন্তকাৰী আৰক্ষী ।\nউদাহৰণস্বৰূপে, প্ৰবীণ চৰকাৰ নামৰ লোকজনৰ প্ৰকৃত জন্ম তাৰিখ হল ১৯৮২ চনৰ ৩১ ডিচেম্বৰ । কিন্তু তেওঁৰ পালি বিদ্যালয়ৰ প্ৰমাণ পত্ৰ অনুসৰি জন্মতিথি হল ১৯৯৪ চনৰ ৩০ আগষ্ট । বয়সৰ পাৰ্থক্য প্ৰায় ১২ বছৰ ।\nপ্ৰশান্ত চৰকাৰ নামৰ লোকজনৰ প্ৰকৃত জন্ম তাৰিখ হল ১৯৭৭ চনৰ ১ জুন । কিন্তু তেওঁৰ পালি বিদ্যালয়ৰ প্ৰমাণ পত্ৰ অনুসৰি জন্মতিথি হল ১৯৯০ চনৰ ১২ এপ্ৰিল । বয়সৰ পাৰ্থক্য প্ৰায় ১৩ বছৰ ।\nবিষ্ণুপ্ৰাণ চৰকাৰ নামৰ লোকজন ৬৪৭ নং চলিহা গাঁও প্ৰাথমিক বিদ্যালয়ৰ তথ্য অনুসৰি জন্ম হৈছিল ১৯৮৬ চনত । কিন্তু তিতাবৰৰ মহাবোধি পালি বিদ্যালয় মানপত্ৰ অনুসৰি তেওঁৰ জন্মৰ তাৰিখ ১৯৯৯ চনৰ ১০ মে' । বয়সৰ পাৰ্থক্য প্ৰায় ১৩ বছৰ ।\nআনহাতে গৌতম দাস নামৰ লোকজনৰ কথা আকৌ সুকীয়া । পালি বিদ্যালয়ৰ প্ৰমাণ পত্ৰ অনুসৰি তেওঁ জন্ম হৈছিল ১৯৯৬ চনৰ ১ জানুৱাৰীত । কিন্তু তেওঁৰ কন্যাৰ বৰ্তমান বয়স হল ৪ বছৰ । সেয়া যদি হয় তেওঁৰ ১৫ বছৰ বয়সতে সন্তান জন্ম হৈছিল!\nৰাজু দত্ত নামৰ লোকজনৰ আকৌ মানপত্ৰ দুখন । মহাবোধি পালি বিদ্যালয়ে তেওঁক ২০১২ চনৰ শিক্ষাবৰ্ষৰ বাবে প্ৰদান কৰা মানপত্ৰ অনুসৰি জন্ম তাৰিখ ১৯৯৯ চনৰ ১০ মে' আৰু আকৌ ৰাজু দত্তক ২০১৬ চনত প্ৰদান কৰা মানপত্ৰ অনুসৰি জন্ম তাৰিখ হল ১৯৯৬ চনৰ ৪ জানুৱাৰী ।\nএনে ধৰণৰ তথ্য অনুসন্ধান কৰিলে আৰু বহু ওলোৱাৰ পূৰ্ণ সম্ভাৱনা আছে । কিন্তু বায়ুসেনা বাহিনীৰ দৰে দেশৰ অন্যতম প্ৰতিৰক্ষা বিভাগত এনেদৰে জাল প্ৰমাণ পত্ৰৰে চাকৰি লাভ কৰিবলৈ সক্ষম হোৱা ঘটনাই ৰহস্যৰ সৃষ্টি কৰিছে । এই ভয়ংকৰ কেলেংকাৰীত কোন কোন জড়িত আছে সেয়া তদন্তৰ পিছতহে পোহৰলৈ আহিব । কিন্তু তদন্ত কৰিব কোনে ? কাৰণ এই সন্দৰ্ভত থানাত গোচৰ দিয়া হৈছে যদিও অতি মন্থৰ গতিৰে আগবাঢ়িছে তদন্ত প্ৰক্ৰিয়া ।\nউল্লেখযোগ্য যে, এই ঘটনাৰ তদন্ত আৰম্ভ কৰিছিল তিতাবৰ থানাৰ আৰক্ষীয়ে । অসম সংস্কৃত বৰ্ডৰ অধীনৰ পালি বিদ্যালয়ৰ এই ভুৱা প্ৰমাণপত্ৰ সন্দৰ্ভত সঠিক তদন্ত হলে বহু বিস্ফোৰক তথ্য পোহৰলৈ অহাটো নিশ্চিত । য’ত নেকি ভাৰতীয় বায়ুসেনা বাহিনীৰ একাংশ লোকৰ ভূমিকাও তদন্তৰ আওতালৈ অহাৰ সম্ভাৱনা আছে ।


মিছা ক'লে কি ডাল হব! (হাস্য ব্যংগ) - অসমীয়াৰ সুখ-দুখ\nHome Unlabelled মিছা ক'লে কি ডাল হব! (হাস্য ব্যংগ)\nxukhdukh.com July 31, 2014\nবিষমবাদীলৈ বেয়াই লাগে\nমা কচম কৈছো, এই বিষমবাদী কেইটালৈ বেয়াই লাগে। ইমান যে পাম দি দি বেলুন এটা ফুলাই আছিল ইমান দিনে। বোলে আকাশলৈ উৰি, তাৰ পৰাই কইনাধৰা পাহাৰৰ ওপৰত ৰাজগাদীত লেণ্ডিং, ক'ত কি আশা! ৰাইজেও সপোন দেখিবলৈ আৰম্ভ কৰিছিল, বিষমবাদীয়ে এইবাৰ বিষমস্থিতি কৰিহে এৰিব। এইবাৰ শেনৰ এজাত, এইবাৰ তিতালাও গজিব ইত্যাদি জাতীয়...\nপিছে বিষমবাদীয়ে তেওঁলোকলৈ আগ্ৰহেৰে মুখ মেলি চাই থকা আমিজাকক বৰ বেয়াকৈ চৌ-ঠেঙিয়া কৰিলে। চৌ-ঠেঙিয়া বুলিয়েই কব লাগিব, নহৈনো কি! বাইদেউৰ চেনেলত জাৰিৰ দাই জাৰিয়েই আছিল বিজ্ঞাপন, বোলে কাইলৈ মহাবিস্ফোৰণ, পৰহিলৈ মহা-সোমবাৰ, বিষমবাদ স্পনচ'ৰড বাই.... ইত্যাদি। এনেয়ে নিতাল মাৰি শুই থকাটো অসমীয়া মানুহে ভাল নাপায়, আমাৰ জাতি আন্দোলন প্ৰেমী জাতি! বহুদিন খোৱা-বোৱা কৰাৰ পাছত এইকেইজন যৌৱন ভটিওৱা "যুৱ" মন্ত্ৰীয়ে চামচাৰ সৈতে লগ লাগি বিষমবাদ জাতীয় আন্দোলন এটাই গঢ়ি তোলাত ৰাইজেও অকন হেঁপাহ কৰিছিল। ভালকৈ আন্দোলন, বন্ধৰ সোৱাদ নোপোৱাও বহুদিন হলটো.... মিছা ক'লে কি ডাল হব নহয়নে!\nআমাৰ গাঁৱৰ নগেনৰ মতে ব্ৰাজিলৰ নেইমাৰ আৰু জালুকবাৰীৰ শৰ্মাদাৰ অৱস্থা একে! ফাইনেল খেলাৰ আগতেই কঁকাল বেঁকা কৰি দিলে! আমিতো ফাইনেল খেলত জালুকবাৰী জিকিব বুলিয়েই খাটাং আছিলো। চাৰিআলিৰ চকত সিফালে কোৱাটাৰ দুটাৰ বাজীও ধৰিছিলো। বোলে, শৰ্মা দাৰ বেলুন খানাপাৰা পাও পাও হলেই খুলিম! পিছে নেইমাৰ দৰেই ৰণত পৰিল নহয় দাদা!\nআমাৰ আকৌ খগেনৰ মতে, বিষমবাদী বুলি আছলতে একো নাই, চব সুবিধাবাদীহে। বোলে এও যদি ৰজা হয়, মই এওঁৰ লগত। তেওঁ যদি থাকি যায়, মই তেওঁৰ লগত! দেখা নাই গৌতমদাই কেনেকৈ লুটিবাগৰ মাৰি দিলে। শ্বটটো সিফালে মাৰিব মাৰিব বুলি ভাবি থকাৰ পাছত হঠাত মেচ ফিক্সিং কৰি দিলে নহয় গ'লটো ভৰাই! কি কৰিব, সকলো ইনকামৰ কথা, সকলো প্ৰফেচনেল। হাৰা টীমৰ হৈ গ'ল মাৰাতকৈ জিকাত অৰিহণা যোগাই গোপনে হলেও লক্ষ্মীদেৱীৰ কৃপা লভাই ভাল! বৌদ্ধত্ব প্ৰাপ্তি ঘটিলটো খোদ গৌতমৰ....মিছা ক'লে কি ডাল হব নহয়নে!\nআমাৰ মেলেঙী বাইৰ মতে খিচিৰিৰ দোকান, দৰৱৰ দোকান চলাই থাকিয়েই ইমান সম্পত্তিৰ পাহাৰ গঢ়া সফল মানুজন যে হঠাত ফেইল মাৰিব বুলি ভবাই নাছিলো পায়। বাইদেউৰ চেনেলত বিজ্ঞাপন দেখি দেখি এইবাৰ খেল খটম হব বুলিয়েই আগজাননী লভা বুলি ভাবিছিলো। পিছে নিজৰে যে খেলত লালবাতি জ্বলিব জনাই নাছিলো। এতিয়া চাগৈ ভাৱে, খিছিৰিৰ দোকান চলাই থকা হ'লেই ভাল আছিল, অন্তত দুবেলা দুমুঠি.....এনেয়ে জ্বলাই ল'লে সেই বিষম জুমুঠি!\nআমাৰ চকৰ কেৰেম খেলৰ সকলো প্ৰতিযোগীয়ে পিছে শৰ্মাদাক গৰিহণা দিছে দেই। ইমান যদি কনফিডেন্স নাই, মানুহক আশা দিব নালাগে নহয়। এই বোলে দিল্লীলৈ গৈছে, তাৰ পৰা লাইভ, বোলে গুৱাহাটীলৈ আহিছে, তাৰ পৰা লাইভ, কাৰোবাৰ বাথৰুমত সোমাই গা ধুইছে তাৰ পৰা লাইভ! এই লাইভ লাইভ কৰোতেই দাদাৰ ৰাজনৈতিক লাইফটোৱেই খাৰাপ হৈ গ'ল বুজিছে! মিছা ক'লে কি ডাল হবহে!\nইমান ফিটিং মাষ্টাৰজন দিল্লীত ফিটিং নাছিলনে! সঁচাই ফিটিং নাইকীয়াকৈয়ে নো ইয়াত বেলুন উৰুৱাবলৈ জুই দিছিলনে?সঁচাই চিন্তা কৰিব লগীয়া হৈ পৰিছে। ইমান কেচাঁ খিলাড়ীটো নাছিল দাদা কোনোদিনে! ৰাজ্যচাফাৰ নিৰ্বাচনেই হওক, ঘোঁৰা কিনাৰ বেপাৰেই হওক, দাদাই যতেই তাত দিয়ে তাতেই সফল! পিছে এইবাৰ, পূৰা ফেন ক্লাৱ দুখী হৈ গৈছে...মিছা ক'লে কি ডাল হবহে!\nকোনোবাই কৈছে দাদাক কোনোবাই উঠাই উঠাই শেষ কৰিলে! শেষ কৰিবলৈহে এনেকৈ জেকাই জেকাই বেলুনত বহালে। এটা কথা বুজা নাই, গোটেই ৰাজ্যকে শিক্ষা দিয়া মানুহজনে বাৰু কোনোৱে জেকালেই জেক খাবনে? ইমান অবুজন হৈ পৰিলনে? ইমান অংকত পক্কা মানুহজনে এইবাৰ অংকত খেলিমেলি কেনেকৈ কৰিলে! মানে ৰাইজে তৌবা-তৌবা মানি গৈছে,....মিছা ক'লে কি ডাল হবহে!\nইফালে গাঁৱৰ একমাত্ৰ ৰঙাই বেজৰ মতে, মায়েঙৰ বেজ, নলবাৰীয়া বীৰা আৰু চামগুৰিৰ ভাটিয়াৰ তাবিজৰ প্ৰকোপতহে হেনো গোটেইখন খেলি মেলি লাগিছে। এই তিনিও মিলি ইমান জেদ প্লাছ বিষমবাদ প্ৰতিৰোধী নিৰাপত্তা দি দিলে যে খোদ দাদাৰ অংকতেই জংক পংক লাগি গ'ল। ইয়াৰ আঁৰত বুইছে যাদু আছে, দাদাক যাদু কৰিছে, দাদাৰ মন পগলা কৰা যাদু! কৰবাত চুলি পুতিছে, কৰবাত নখ! জালুকবাৰীয়াৰ চৌহদত কুকুৰৰ হাড়ো ওলাব পাৰে... এতিয়া মংগল চোৱালেহে সকলো ফাদিল হব, তাকো লাইভ!\nএনেবোৰ চিন্তাই সেই মহা সোমবাৰটোত মনটোত খেলিমেলি লগাই দিছিলহে.... মিছা ক'লে কি ডাল হব!\nBy xukhdukh.com on July 31, 2014


ভাষা Afrikaans አማርኛ العربية অসমীয়া Azərbaycanca Башҡортса Беларуская Български বাংলা Bosanski Català Corsu Čeština Cymraeg Dansk Deutsch Ελληνικά English Español Eesti Euskara فارسی Suomi Føroyskt Français Frysk Gaeilge Gàidhlig Galego ગુજરાતી Harshen Hausa עברית हिन्दी Hrvatski Kreyòl Ayisyen Magyar Հայերեն Indonesia Asụsụ Igbo Íslenska Italiano 日本語 Basa Jawa ქართული Қазақша ភាសាខ្មែរ ಕನ್ನಡ 한글 Kurdî Кыргызча Lëtzebuergesch ພາສາລາວ Lietuvių Latviešu Malagasy Māori Македонски മലയാളം Mongɣol kele मराठी Bahasa Melayu Malti မြန်မာစာ नेपाली Nederlands Norsk Chinyanja ଓଡ଼ିଆ ਪੰਜਾਬੀ Polski پښتو Português Qhichwa Română Русский سنڌي සිංහල Slovenčina Slovenščina Sāmoa chiShona Af-Soomaali Shqip Српски Sesotho Basa Sunda Svenska Kiswahili தமிழ் తెలుగు Тоҷикӣ ภาษาไทย Türkmençe Filipino Türkçe Татарча Українська اردو Oʻzbekcha Tiếng Việt isiXhosa יידיש èdè Yorùbá 中文 isiZulu কীবৰ্দৰ গঠন US English UK English US Dvorak Programmer Dvorak US Colemak US Workman Español Latino हिन्दी देवनागरी इन्स्क्रिप्ट العربية Português Brasileiro ABNT বাংলা Русский ਪੰਜਾਬੀ پنجابی Deutsch Deutsch Schweiz Jawa Indonesia Melayu తెలుగు Tiếng Việt Français Français du Canada Canadien Multilingue Français de Belgique Français de Suisse Français Bépo मराठी தமிழ் اُردُو Türkçe Q Türkçe F Italiana แป้นพิมพ์เกษมณี ગુજરાતી فارسی Polski پښتو ಕನ್ನಡ മലയാളം Sunda ଓଡ଼ିଆ မြန်မာဘာသာ Українська Filipino Oʻzbekcha سنڌي Română Azərbaycanca Nederlands Belgische AZERTY Af-Soomaali Malagasy नेपाली සිංහල ភាសាខ្មែរ অসমীয়া Kiswahili Magyar Ελληνική Қазақша České Català Српски Srpski Svensk ພາສາລາວ Qhichwa Türkmençe Тоҷикӣ Български Български Фонетичен Shqip Afrikaans Հայերեն Татарча Монгол Hrvatski Dansk עברית Sesotho Slovenčina Suomi Norsk ქართული Кыргыз Беларуская Bosanski Lietuvių Galego Slovenščina Latviešu Македонски Башҡортса Eesti Euskara Cymraeg Malti 47 Malti 48 Frysk Lëtzebuergesch Icelandic Gaeilge Føroyskt Māori কীবৰ্দ ▄▄ 104 ▄▄ 105 ▀█ ▄█\nটাচ্ছ টাইপিং শিক্ষ্যালৈ স্ৱাগতম\nআপুনি এতিয়াও দুই আঙুলিৰে টাইপ কৰি আছেনে? এতিয়াও প্ৰ্তিটো কী ষট্ৰকৰ আগত আপুনি কীবৰ্দখনলৈ চাব লগীয়া হয় নে?\nআপুনাৰ টাইপ কৰাৰ ক্ষীপ্ৰ্তা আৰু শুদ্ধ্তাৰ অভ্যাস, অনুশীলন আৰু উন্নতিৰ বাবে গৰ্হা টাচ্ছ টাইপিং অনুসন্ধান এটি বিনামূলীয়া, ব্যৱহাৰ কৰিবলৈ অতি সহজ, অনলাইন শিক্ষা অনুষ্ঠান।\nআপুনি টাচ্ছ টাইপ কৰিবলৈ সফলতা লাভ কৰিলে কীবৰ্দখনলৈ নুচুৱাকৈ আৰু অধিক উন্নত ক্ষীপ্ৰ্তৰে টাইপ কৰিবলৈও সফলতা লাভ কৰিব!\nটাচ্ছ টাইপিং দ্ৰিষ্টিৰ স্ম্ৰিতিশক্তিৰ সলনি মাংসপেশিৰ স্ম্ৰিতিশক্তিৰ ওপৰত আধাৰিত। এই ধৰনে আপুনি অধিক টাইপিং ক্ষীপ্ৰ্তা লাভ কৰিবলৈ সক্ষ্যম হই। বিশেষ ৰুপে, যেতিয়া আপুনি অন্ন্য পাঠ অথবা ৰচনাৰ পৰা প্ৰতিলিপি স্ৰ্জন কৰে।\nটাচ্ছ টাইপিংৰ যুগেদি আপুনাৰ যান্ত্ৰিক অথবা কম্পিউতাৰৰ উৎপন্নকাৰী ক্ষ্যমতা আৰু ক্ষীপ্ৰ্তাৰ উন্নতি হয়, তদোপৰি আপুনাৰ ভাগৰ আৰু চকুৰ কষ্ট হ্ৰাস হয়।\nটাচ্ছ টাইপিং পাঠ পোন্ধৰটা (১৫) শিকনি, এটি ক্ষীপ্ৰ্তা পৰিক্ষ্যন আৰু কিছু খেলেৰে গঠিত। এই সকলোৱে আপোনাক খোজে-খোজে শিকিবলৈ, নিজৰ উন্নতিৰ ওপৰত দ্ৰিষ্টি ৰাখিবলৈ, তদোপৰি আনন্দ লাভ কৰিবলৈ সক্ষ্যম কৰে।\nইঙ্গিত সমূহ টাইপ কৰিবলৈ আৰম্ভ কৰক\nগ্ৰ্ন্হ আদিৰ স্বত্ব © 2009 - 2019, www.typingstudy.com


যোগেশ ভট্টাচাৰ্য্য-দ্যা অটোমোবাইলচ – ফটাঢোল\nAugust 1, 2021 গল্প\t10 Comments\nযোগেশ ভট্টাচাৰ্য্য-দ্যা অটোমোবাইলচ\nপ্ৰকাণ্ড ফিল্ডখনৰ গে’টত দুখন জেচিবি ৰখাই থোৱা আছিল। ৰাস্তাৰে আহি থকা দুখন আটকধুনীয়া গাড়ী আহি গে’টৰ মুখত ৰ’ল। গে’টখন ব্লক কৰি ৰখা জেচিবি দুখনো শুৰ দুডাল ওপৰলৈ উঠাই দিয়াত গাড়ী দুখন লাহে লাহে ভিতৰলৈ সোমাই গৈ শাৰী পাতি পাৰ্কিং কৰি থোৱা দুশ আঢ়ৈশমান গাড়ীৰ মাজত নিজৰ ঠাই উলিয়াই ল’লে।\nফিল্ডখনৰ এটা মুৰত ডাঙৰ ষ্টেজ এখন বনোৱা আছিল, আৰু তালৈ উঠিবলৈ দুয়োফালে লোৰ শ্লপিং চিৰি দুটা বনোৱা আছিল। ষ্টেজৰ ওপৰত এটা মাইক আৰু তিনিখন গাড়ী আছিল। এখন মাৰুতি চুইফ্ট, এখন এম্বেচেডৰ আৰু এখন মাৰ্চিডিজ বেঞ্জ। সিহঁত আছিল সেইদিনাৰ মিটিঙখনৰ সম্পাদক, সভাপতি আৰু বিশিষ্ট অতিথি। ৰ’ব, চকু কপালত উঠিছে নেকি আপোনাৰ? নে কিবা প্ৰিণ্টিং মিচটেক হোৱা বুলি ভাবিছে? নাই হোৱা, ঠিকেই পঢ়িছে আপুনি। সিদিনাৰ মিটিঙখন সদৌ অসম মটৰ গাড়ী সন্থাৰ তৰফৰ পৰা গাড়ীসমুহৰ আপত্তি-অভিযোগৰ বিষয়ে আলোচনা কৰিবলৈ আযোজন কৰা হৈছিল। স্থান সৰুসজাই ষ্টেডিয়াম, দিনাংক ১ আগষ্ট, ২০৫২।\nমাইকৰ কাষলৈ অলপ আগুৱাই আহি সম্পাদক চুইফ্টখনে ক’বলৈ আৰম্ভ কৰিলে। এক ধাতৱ কণ্ঠই গুমগুমাই উঠিল সৰুসজাই ষ্টেডিয়ামৰ মুকলি পথাৰ।\n: ভাইহঁ‌ত, আজি ভাৰতবৰ্ষ স্বাধীন হোৱাৰ ১০৫ বছৰ হ’বলৈ হ’ল। টেকন’লজিয়ে আমাক মানুহৰ সহায় নোহোৱাকৈ চলিবলৈ শিকালে। কিন্তু আমি সঁচাকৈ মানুহৰ দাসত্বৰ পৰা মুক্ত হৈছো‌ঁ‌নে? আমি নিজৰ ইচ্ছামতে কাম কৰিব পৰা হৈছোঁ‌নে? আজিৰ মিটিঙখন এজনো মানুহৰ সহায় নোহোৱাকৈ পাতিব পৰাটোৱে আমাৰ সফলতা বুজায়। কিন্তু ইমানবোৰ গাড়ীৰ মাজৰ পৰা মাত্ৰ ২৫৮খন গাড়ী মিটিঙলৈ অহাটোৱে বুজাই যে এতিয়াও মালিকৰ অনুমতি নোহোৱাকৈ কাম কৰিব পৰাকৈ আমাৰ গাড়ী ভাইসকল সাহসী হৈ উঠা নাই। আজি আমি আপোনালোকৰ অভিযোগ-আপত্তি আলোচনা কৰিবলৈ আহিছোঁ। আমাৰ লগত আছে বয়সে অভিজ্ঞ কৰি তোলা সভাপতি এম্বেচেডৰ চাৰ আৰু বিদেশৰ মাটি গচকি অহা চিনিয়ৰ গাড়ী মাৰ্চিডিজ ডাঙৰীয়া। এওঁলোকক দুআষাৰ ক’বলৈ অনুৰোধ কৰিলোঁ।\nসভাপতি এম্বেচেডৰে মাইকটোৰ ওচৰলৈ আগবাঢ়ি গ’ল।\n: এহ এই ‘এম্বে’ বুঢ়াটোৱে হেম্বে কৰিবলৈ পালে সহজে মাইকডাল নেৰে।\nদৰ্শকৰ শাৰীত বহি থকা ‘এল্ট কে-১০’খনে কাষত থকা ‘আই-১০’খনক ক’লে।\n: হয় দিয়া বে। মিটিঙৰ মেইন কথালৈ আহিবলৈ এৰি এতিয়া বুঢ়াটোৱে গান্ধীৰ লগত স্বাধীনতা আন্দোলন কৰাৰ পৰা আৰম্ভ কৰিব। সেইসোপা আমি নাজানো নেকি কিবা? এনেই ব’ৰ কৰে।\nআই-১০-ৰ কথাত বিৰক্তিৰ সুৰ শুনা গ’ল।\nকিন্তু সকলোকে আচৰিত কৰি এম্বে বুঢ়াই লেকচাৰ নামাৰি বিনম্ৰতাৰে ক’লে,\n: মই কিনো ক’ম আৰু। মোৰ দৰে বুঢ়া এম্বেচেডৰৰ আগৰ দৰে আদৰ নাই এতিয়া। ডেকা গাড়ীবোৰে ৰাস্তাত দেখিলে মাত এষাৰ দিয়াতো বাদেই, নাকে-মুখে ধোঁ‌ৱা মাৰি গুচি যায়। সেইবাবে মোক সভাপতি পাতিছে। কাম একো নাই মোৰ, এনেই বহি থাকিব লাগে কাৰণে গামোচাখন পিন্ধাই থৈছে। মই জানো যে সম্পাদকেও উপায় নাপাইহে মোক দুআষাৰ ক’বলৈ কৈছে। কিন্তু আচলতে মই ভাষণ দিলে নব্বৈ শতাংশ গাড়ীয়ে টোপনি মাৰিব ইয়াত। আমি ডেকা থাকোঁ‌তে চাৰিওফালে আমাৰেই গুণ-গান চলিছিল। আমাৰ শক্তিও আছিল বহুত। আজিকালিৰ ডেকা গাড়ীবোৰৰ দৰে বাহিৰে ৰং-চঙীয়া ভিতৰে ফফৌফৌ টাইপ নাছিলোঁ আমি। লোহাৰ বডি আছিল আমাৰ, লোহাৰ বডি। সেই নেহৰুৰ দিনতে বুকু ফিন্দাই ফুৰা বিধৰ আছিলোঁ আমি….\n: ঐ ‘চেণ্ট্ৰ’দা, উঠ। ডেৰঘণ্টা শুলি বে। বুঢ়াৰ ভাষণ শেষ হ’বলৈ হৈছে আৰু।\nৰয়েল এনফিল্ড ক্লাছিকখনে হুণ্ডাই চেণ্ট্ৰ’খনক মাতি উঠালে। এম্বে বুঢ়াৰ ডেৰঘণ্টীয়া ভাষণটো প্ৰায় শেষ হ’বৰ হৈছিল তেতিয়া।\n: গতিকে গাড়ী ভাইসকল, আজিকালি মানুহে মোৰ কথাত গুৰুত্ব নিদিয়ে বাবে মই ভাষণ দিয়া বাদেই দিছোঁ। গতিকে বিশেষ একো নকৈ মোৰ চমু ভাষণ ইমানতে এৰিলোঁ। আশা কৰোঁ মুম্বাইৰ পৰা আহি আমাৰ ইয়াত থাকিবলৈ লোৱা মাৰ্চিডিজ ডাঙৰীয়াৰ কথাখিনি সকলোৱে শুনিব।\nবুঢা়ৰ কথা শেষ হোৱাত ভালেকেইখন গাড়ীয়ে এঙামুৰি কাঢ়ি আকৌ ইঞ্জিন ষ্টাৰ্ট কৰি ল’লে। মাৰ্চিডিজে ক’বলৈ ধৰিলে,\n: গুড মৌৰ্ণিং মাই কাৰ ব্ৰাদাৰ্চ। মইতো বহুত প্লেচত ঘুৰিছে, ইউ নৌ। ফৰেইনত ঘাড়ীবিলাক ভেৰি মাচ্ছ স্মাৰ্ট আছে। আমাৰ ইয়াৰে ঘাড়ীবোৰ ন, ইচমাৰ্ট কম আছে। লিটল বিট লেইজি আছে। গতিকে আপোনালোক নিজৰ নিজৰ প্ৰব্লেমবিলাক এক্সপ্ৰেছ কৰিব। মই স্পিচ্চ দি কিনে টাইম স্পইল নকৰোঁ, ইউ নৌ।\n: ই কি ক’লে অ’ ভাইটি? আমাক ভাল বুলিলে নে বেয়া বুলিলে?\nআদহীয়া টাটা ইণ্ডিকাখনে ৱেগনআৰখনক সুধিলে।\n: নাজানো অ দদাই। ইয়াৰ কথা শুনি লাভ নাই। ই দামী গাড়ী কাৰণে সবতে অতিথি হিচাপে নিমন্ত্ৰণ পায়। প্ৰগ্ৰামবিলাকত চান্দাটোও বেছিকৈ দিয়ে যে ই। এতিয়া প্ৰব্লেমবোৰ ক’ব লাগে আমি।\nসম্পাদক চুইফ্টৰ নিৰ্দেশত ইতিমধ্যেই সন্থাৰ কাৰ্য্যবাহী সদস্য হিৰো স্প্লেণ্ডাৰ আৰু টিভিএচ আপাচিয়ে গাড়ীবোৰৰ মাজত মাইক লৈ উপস্থিত হৈছিল। প্ৰথমে আৰম্ভ কৰিলে ট্ৰেভেলাৰখনে,\n: চাওক ভাইসকল। মোৰ লগত অন্যায় হৈছে। অত্যাচাৰ হৈছে। মোৰ জন্ম খাণ্ডানী পৰিয়ালত হৈছিল। কিন্তু অসমলৈ অহাৰ পিছত মোক মালিকবোৰে গাধ খঁ‌টোৱা দিলে। মোক প্ৰথমে কোৱা হৈছিল যে বিদেশী মানুহে ভ্ৰমণ কৰিবলৈ আহিলে ১৭/১৮জন মানুহ উঠাই কাজিৰঙা, মানাহ, তেজপুৰ শিৱসাগৰ ফুৰাই আনিলে হ’ল। কিন্তু খেচেৰা মালিকে মোক বহুৱাই নাৰাখি গুৱাহাটীৰ পৰা গোৱালপাৰা, নলবাৰী, জাগীৰোড, মংগলদৈ ভাৰা মাৰিবলৈ লগালে। ১৮টাৰ ঠাইত ৫০টা মানুহ বটলত নিমখ ভৰোৱাদি ভৰাই লৈ যায়। মোৰ কঁ‌কাল ভাঙি গৈছে। ইমান ধুনীয়া মোৰ ফিগাৰটো বেঁ‌কা কৰি পেলাইছে। মোক ন্যায় লাগে।\nতেনেতে জৰাজীৰ্ণ ৱিংগাৰ এখনে মাত লগালে,\n: ই ট্ৰেভেলাৰো অসৎ আছে সম্পাদক চাহাব। কম তেল খাই বেছি মানুহ নিম বুলি মালিকক পতাই পতাই মোক কামৰ পৰা উলিয়ালে। এতিয়া সি নিজেতো পস্তাইছেই, মোৰো দুবেলা দুমুঠিৰ মুদা মাৰিলে। পিছে মালিক আৰু কাষ্টমাৰেও মজা পাইছে ৰ’ব। টাটা মেজিক নামৰ এলেহুৱা গৰুটোৰে কাম চলাই আছে এতিয়া।\n: দাদা মোৰ এটা কমপ্লেইন আছে।\nস্কুটী এজনীয়ে হেণ্ডেল দাঙি মাত লগালে।\n: মাইকটো লৈ কওক মেডাম।\nভিক্টৰে মাইকটো তাইলৈ আগবঢ়াই দিলে।\n: মই ইনচিকিউৰিটিত ভুগিছোঁ সম্পাদক দাদা। এই ডিউকডালে সদায় মোক ফলো কৰে। এনেই কি চাবা তাৰ স্পীড। যেন কোনোবাই বন্দুকৰ গুলি মাৰি দিছে আৰু গুলিটেৱে ক’ৰবাত বিন্ধাৰ আগতেই সি দৌৰি গৈ হাৱাতে গুলিটো ধৰি ঘূৰাই আনিবলৈ গৈছে। কিন্তু মোক দেখিলে এনেকুৱা কৰে যেন বহুদিন খাবলৈ নোপোৱা শামুকে এটাইহে খোজকাঢ়ি গৈ আছে।\nকেটিএম ডিউকখনেও লগে লগে মাত লগালে,\n: এইজনীৰ পিছে পিছে দৌৰিবলৈ মোক কিহে পাইছে? মইতো আমাৰ গলিটোৰ মূৰত থকা এক্টিভাজনীক পচন্দ কৰোঁ। কিন্তু মোৰ সোতৰ বছৰীয়া মালিকটোৱে স্কুটী দেখিলেই মোক ডিঙিত টিপা মাৰি দৌৰিব নোৱাৰা কৰি ধৰি ৰাখে। এইটো মোৰ ওপৰতহে অত্যাচাৰ হৈছে। এনেই মোক দোষ দিলে কেনেকৈ হ’ব?\n: তই মিছা কথা নক’বি অসভ্য। সিদিনা তিনিআলি পুলিচ পইণ্টত মোক গবা মাৰি ধৰা নাছিলি ক?\nস্কুটীজনীয়ে ডিউকৰ ওপৰত জকজকাই উঠিল।\n: আৰে মেডাম মোৰ দোষ আছিল নেকি তাত? আপুনি ৰং চাইডেদি আহি মোক খুন্দিয়াইছিল। সেই কাৰণে আপোনাৰ ওপৰত বাগৰি গৈছিলোঁ মই। কিন্তু তিনিআলিৰ মানুহবোৰে আপোনাৰ মালিকজনীকহে ধৰি উঠালে আৰু মোৰ মালিকজনৰ ভুল নথকাৰ পিছতো গুৰুলা গুৰুলকৈ পিটিলে। মোৰো হেডলাইটটো আৰু ইণ্ডিকেটৰ এটা গুৰিয়াই ভাঙিলে। ইয়াৰ বিচাৰ কোনে কৰিব?\n: আৰে ৰ’বচোন। আপোনালোকে নিজৰ মাজত কাজিয়া নকৰিবচোন। আমি মানুহৰ অত্যাচাৰৰ বিৰুদ্ধে ইয়াত জমা হৈছোঁ। আপোনালোকেচোন নিজৰ নিজৰ মালিকক চাপোৰ্ট কৰিবলৈ ধৰিছে। সকলোৱে নিজৰ নিজৰ অভিযোগবোৰ চমুকৈ কওক।\nসম্পাদক চুইফ্টে বিনম্ৰভাবে ক’লে।\n: মোক অভাৰলোড দিয়ে সদায়। পিঠিত ভাঁ‌জ ধৰি গৈছে মোৰ।\nট্ৰাক এখনে মাত লগালে।\n: মোৰ ইণ্ডিকেটৰ ভাঙিবৰ চাৰিবছৰ হ’ল। মালিকে নতুন নলগাই হাতেৰে ইঙ্গিত দি কাম চলাই আছে।\nপেচেঞ্জাৰ অটো এখনে মাত লগালে।\n: মোৰতো হৰ্ণটোৱেই নাই। মালিকে নিজেই ‘চাইদ দিয়ক’ বুলি চিঞৰে। হৰ্ণ নোহোৱা বাবে কেইবাদিনো খুন্দা খাই নাক মুখ চেপেটা হৈছে মোৰ।\nবলেৰ’ পিক-আপ ভান এখনে ভিৰৰ মাজৰ পৰা চিঞৰি ক’লে।\nতেনেতে চিটি বাছ এখনে দুখমনে ক’লে,\n: আমাৰ দুখৰ কথা শুনিলে চকু পানী বৈ যাব আপোনালোকৰ। সৃষ্টিকৰ্তাই আমাক দৌৰিবলৈ শক্তি দিছিল যদিও আমাক আঠু কঢ়াই চোঁ‌চৰাই বগৰাই গুৱাহাটীত ঘূৰাই থাকে। ভালদৰে অলপ দূৰ যাবলৈ নাপাওতেই ব্ৰেক মাৰি মাৰি ৰখাই থাকে। যেন মই বাছ নহয়, হালোৱা গৰুহে। ষ্ট’পেজবোৰত এবাৰ ৰখালে মোক যাবলৈ দিয়াৰ নামেই নলয়। ঠিয় হৈ হৈ আঠুৰ বিষ হৈছে মোৰ। আৰু যদি ষ্ট’পেজত ৰখাৰ সময়ত টোপনি এটা মাৰি লওঁ বুলি ভাবোঁ, পুলিচে কোবাই পিঠিৰ ছাল চিঙে আমাৰ। এতিয়া মইতো ইচ্ছা কৰি ৰৈ নাথাকোঁ, কিন্তু কোবকেইটা মোৰ গাতেই পৰে। মোৰ গাটো চাওক কেনেকৈ বখলা-বখলি দিছে।\nএইবুলি বাছখনে হুকহুকাই কান্দিবলৈ ধৰিলে।\nলগে লগে ভিডিঅ’ কেমেৰা লৈ থকা ক্ৰেনখনে লিভাৰ ডালেৰে বাছখনৰ পিনে কেমেৰা জুম কৰিলে। সি কাম কৰা ‘মটৰ নিউজ চেনেল’টোৱে ভাল টিআৰপি পাব এইটোৰ পৰা। তেনেতে সম্পাদক মাৰুতি চুইফ্টে মাইকটো লৈ ক’বলৈ ধৰিলে,\n: আপোনালোকৰ অসুবিধাবোৰ বুজি পাইছোঁ বন্ধুসকল। পিছে এটা কথা মন কৰিছেনে? আগতে আমাক মানুহে বৰ আদৰ-সাদৰ কৰিছিল। আমি নহ’লে মানুহবোৰ চলিবই নোৱাৰিছিল। কিন্তু এতিয়া মানুহে আমাক অৱহেলা কৰিবলৈ ধৰিছে। বিশেষকৈ আমি প্ৰাইভেট গাড়ীবোৰে আজিকালি পাট্টা নোপোৱা হৈছে। আমি সংগ্ৰহ কৰা ৰিপৰ্ট মতে প্ৰাইভেট গাড়ীৰ প্ৰডাকচনো কমি গৈছে। আজিৰ এই সভাতো বেছিভাগ গাড়ীয়েই মাল টনা আৰু পেচেঞ্জাৰ গাড়ীহে। ব্যক্তিগত গাড়ী কেইখনমানহে আছে। ইয়াৰ কাৰণটো কি কোনোবাই ক’ব পাৰিব নে?\n: দাদা, মানুহবোৰে আমাক খুৱাব নোৱাৰা হৈছে। এহাজাৰ টকাৰে দেইলি এক লিটাৰ পেট্ৰ’ল জুচ খুৱাব নোৱাৰি আমাৰ বহুতকে মালিকে লঘোণে ভোকে গেৰেজত পেলাই থৈছে। ময়েই আধাপেটিকৈ পেট্ৰ’ল খাই ইয়ালৈ আহিছোঁ কিবাকৈ।\nফৰ্ড ফিগই ক’লে।\n: ফৰচুনাৰ, স্কৰপিঅ দাদাহঁতৰ দৰে মালদাৰ গাড়ীৰেই এতিয়া অৱস্থা বেয়া। আমিতো কমন গাড়ীহে। মোৰ এনেকুৱা লাগে যে দুদিন পিছত আমাক মাৰি-কাটি টিনা লোহাৰ বেপাৰ কৰা কঁ‌চাইটোৰ তাত বিক্ৰী দিব।\nহুণ্ডাই ইয়নখনে ক’লে।\n: আমাৰ এই অৱস্থাৰ বাবে এই ইলেক্ট্ৰনিক স্কুটী আৰু গাড়ীকেইখন দায়ী। ইহঁ‌তে নিৰামিষ খাই মালিকক চাৰ্ভিচ দি থাকিলে আমাক পেট্ৰ’ল-ডিজেল কিয় খুৱাব কওক ৰাইজ?\nহুণ্ডাই একচেণ্টখনে কমপ্লেইনৰ সুৰত ক’লে।\nলগে লগে ইলেক্ট্ৰনিক চেভ্ৰলেট স্পাৰ্কখনে জকজকাই উঠিল,\n: এনেই বদনাম নিদিব একচেণ্টদা। লাইটৰ বিল যিটো আহে, আমাৰ মালিকে দিনটো বিচনীৰে বিচিবলৈ লৈছে। ৰাতি শুৱাৰ সময়তহে ফেন চলায়। ফ্ৰীজৰ সলনি ডাইৰেক্ট কুঁ‌ৱাৰ পানী খোৱা কৰিছে। ঠাণ্ডাৰ দিনত খৰিৰ জুইত পানী গৰম কৰিবলৈ লৈছে। ফ্ৰীজ, এচি, অভেন, গিজাৰ, হিটাৰ এইবোৰ বিক্ৰী কৰিবলৈ ওলাইছে, কিন্তু গ্ৰাহকৰ অভাৱৰ বাবে বিকিব পৰা নাই। তেনেস্থলত আমাক কাৰেণ্ট খুৱাব বুলি কিয় ভাবিছে আপুনি?\nএনেদৰে আলোচনা চলি থাকোঁ‌তে হঠাৎ এল্টখনে উঠি যাবলৈ ওলাই ক’লে,\n: দাদা মই ঘৰলৈ যাব লাগে। মালিকে ৰিম’টত ইমাৰ্জেঞ্চি বুটাম টিপিছে।\nলগে লগে আন আন গাড়ীবোৰেও একেলগে চিঞৰিবলৈ ধৰিলে,\n: আমাকো মাতিছে, আমিও যাওঁ।\nসম্পাদকে সকলোকে অলপ সময় ৰ’বলৈ কৈ ক’লে,\n: ৰ’বচোন, আমাৰ মাজত কোনোবা চোৰাংচোৱা আছে যিয়ে মানুহক আমাৰ ইনফৰ্মেচন দিয়ে। নহ’লে একেলগে সকলোবোৰ মালিকে ইমাৰ্জেঞ্চি বুটাম টিপাৰ কি উদ্দেশ্য থাকিব পাৰে? আমি মিটিং দিয়া বুলি কোনোবাই লগাইছে।\n: কোনে লগাইছে?\n: মই নহয় দেই।\n: ময়ো নহয়, মোক অত্যাচাৰ কৰে মানুহে।\n: ময়ো নহয়, মোক লঘোণে ৰাখে সিহঁ‌তে।\n: তেনেহ’লে কোন?\nসম্পাদকে সভাপতি এম্বেচাদৰক সুধিলে,\n: কোন হ’ব পাৰে চাৰ?\n: মানুহৰ লগত পুৰণি সম্পৰ্ক যাৰ সিয়েই হ’ব। যাক মানুহে এতিয়াও মৰম আদৰকৈ ৰাখিছে, সিয়েই হ’ব।\n: মানুহক চাৰ্ভিচ দিয়া আপোনাতকৈ পুৰণি গাড়ীতো কোনো নাই চাৰ?\n: আছে, মোতকৈও পুৰণি আছে।\n: সৌটো চোৱা পলাবলৈ ধৰিছে। সিয়েই মানুহৰ ইনফৰ্মাৰ।\nসকলোৱে দেখিলে যে চাইকেল এখন ফিল্ডৰ পৰা গে’টৰ ফালে পলাবলৈ ধৰিছে। লগে লগে সকলোৱে ধৰ ধৰ মাৰ মাৰ বুলি চাইকেলখনৰ পিছ ল’লে। গে’ট ৰখীয়া জেচিবি দুখনেও ৰাস্তা ব্লক কৰি দিলে। কিন্তু গেটৰ কাষেৰে ৱালৰ ভঙা অংশ এটাইদি চাইকেলখন সৰকি ৰাস্তাৰে পলাবলৈ ধৰিলে।\n: তাৰ পিছত কি হ’ল ককা?\nপোৱালী চাইকেল দুটাই বুঢ়া চাইকেলখনক সুধিলে।\n: তাৰ পিছত কি হ’ব আৰু? স্পিড কম যদিও আমাৰ আজোককা চাইকেলে গলিয়ে গলিয়ে পলাই সাৰিলে। গাড়ীবোৰে বহু দূৰলৈ খেদি গৈছিল যদিও কাৰোবাৰ আধাতে পেট্ৰ’ল শেষ হ’ল, কাৰোবাৰ চাৰ্জ শেষ হ’ল।\n: তাৰ পিছত কি হ’ল ককা? এতিয়া গাড়ীবোৰ ক’লৈ গ’ল?\n: গাড়ীবোৰ বিলুপ্ত হৈ গ’ল অ’ বোপাই। আজিৰ পৰা প্ৰায় দুশ বছৰ আগত, ২১০০ চনৰ প্ৰথম ভাগত।\n« বিষফল : ৰিমঝিম বৰঠাকুৰ\nব্যংগ চিনেমাৰ শক্তিশালী পৰিভাষা : নিউটন-নয়নমণি হালৈ »\nকি সাংঘাতিক লিখিছা হে! মজা লাগিল পঢ়ি। কল্পনা মানিছো।\nসাংঘাতিক ভাল লিখিছা৷\nকি সাংঘাটিক চিন্তা কৰিব পাৰে আপুনি। বহুত ভাল লাগিল পঢ়ি।\nবঢ়িয়া। কি কল্পনা ও\nমজাৰ লেখা। ভাল পালোঁ পঢ়ি ্\nBhal lagil jogesh\nযোগেশ ভট্টাচাৰ্য্য সদায় লাজৱাব\nবেলেগ চিন্তা দেই। মানিলোঁ তোমাক।\nApunar dirghau kamina karilu\nNe dekha jonor agot\nআপোনাৰ দীঘা্য়ু নেদেখা জনৰ আগত প্রাথ্না কৰিলো,,,বিশুদ্ধ চিন্তা ধাৰাৰে,,, লিখনি,,,,


পৃথিৱীৰ ইতিহাস - অসমীয়া ৱিকিপিডিয়া\n1 সৌৰজগতৰ সৃষ্টি\n2 পৃথিৱীৰ সৃষ্টি\n3 পৃথিবী-চন্দ্ৰ সংঘৰ্ষ\n4 গলিত লাভাৰ সমুদ্ৰ\n5 আৰু পঢ়ক\nসৌৰজগতৰ সৃষ্টি[সম্পাদনা কৰক]\nসৌৰজগত (পৃথিৱীসহ) সৃষ্টিৰ আদৰ্শ ধাৰণা হৈছে সৌৰ নীহাৰিকাৰ ধাৰণা। এই আৰ্হি মতে, নীহাৰিকা (Nebula) নামৰ এক ইণ্টাৰষ্টেলাৰ ধূলি আৰু গেছৰ এক বৃহৎ মেঘৰ পৰা সৌৰজগত গঠন হৈছিল। ই ১৩.৮ গা (বিলিয়ন বছৰ আগতে) বিগ বেঙৰ পিছতে সৃষ্টি হোৱা হাইড্ৰজেন আৰু হিলিয়াম আৰু ছুপাৰনভাৰ পৰা বাহিৰ হোৱা গধুৰ উপাদানৰ দ্বাৰা গঠিত হৈছিল। প্ৰায় ৪.৫ বিলিয়ন বছৰ আগতে, নীহাৰিকাত এটা সংকোচন আৰম্ভ কৰিছিল যি সম্ভৱত ওচৰৰ এটা ছুপাৰনভাৰ পৰা শ্বক তৰংগৰ ফলত সৃষ্টি হৈছিল। এই শ্বক তৰংগই নীহাৰিকাৰ ঘূৰ্ণন সৃষ্টি কৰে। মেঘ ত্বৰান্বিত হবলৈ আৰম্ভ কৰাৰ লগে লগে, ইয়াৰ কোণীয় ভৰবেগ, মাধ্যাকৰ্ষণ আৰু জড়তাই ইয়াক ইয়াৰ ঘূৰ্ণন অক্ষৰ সৈতে লম্বভাৱে এটা প্ৰটোপ্লেনেটৰী ডিস্কলৈ (ভ্ৰূণগ্ৰহীয় চাক বা Protoplanetory Disc) চেপেটা কৰি দিয়ে। আঘাতৰ ফলত হোৱা ক্ষুদ্ৰ বিচলন আৰু অন্যান্য বৃহৎ ধ্বংসাৱশেষৰ আকৰ্ষণীয় ভৰবেগৰ ফলত কিলোমিটাৰ আকাৰৰ প্ৰটোগ্ৰহ গঠন হ'বলৈ আৰম্ভ কৰে, যি বোৰে নীহাৰিকাৰ কেন্দ্ৰ কৰি ঘূৰিবলৈ আৰম্ভ কৰে।\nবিশেষ কৌণিক ভৰবেগ নথকা নীহাৰিকাৰ কেন্দ্ৰ দ্ৰুতগতিত খহি পৰিছিল, হাইড্ৰজেনৰ পৰা হিলিয়ামলৈ ৰূপান্তৰ ঘটা নিউক্লীয় সংযোজন বিক্ৰিয়া আৰম্ভ নোহোৱালৈকে ই সংকুচিত হৈ ক্ৰমান্নয়ে গৰম হৈ গৈছিল। অধিক সংকোচন হোৱাৰ পিছত, এটা টি টিউৰি তাৰকাৰ সৃষ্টি হৈ সূৰ্য্যলৈ বিকশিত হৈছিল। ইফালে, নীহাৰিকাৰ বাহিৰৰ অংশত ইয়াৰ মাধ্যাকৰ্ষণৰ ফলত ভৰ আৰু ধূলিকণা ঘনীভূত হবলৈ ধৰে, আৰু বাকী প্ৰটোপ্লেনেটৰী ডিস্কখন ৰিংলৈ পৃথক হ'বলৈ আৰম্ভ কৰে। পলায়ন ত্বৰণ নামৰ এক প্ৰক্ৰিয়াৰ ফলত, ঘনীভূত হোৱা ধূলি আৰু ধ্বংসাৱশেষ একেলগে বাহিৰলৈ নিক্ষেপিত হৈ গ্ৰহৰ গঠন কৰে। পৃথিৱীখন প্ৰায় ৪.৫৪ বিলিয়ন বছৰ আগতে এই পদ্ধতিৰে গঠিত হৈছিল (১% অনিশ্চয়তাৰ সৈতে) আৰু মূলতঃ ১০-২০ মিলিয়ন বছৰৰ ভিতৰত সম্পূৰ্ণ হৈছিল। নতুনকৈ গঠিত টি টিউৰি তাৰকাটোৰ সৌৰ বায়ুয়ে ডিস্কৰ বেছিভাগ সামগ্ৰী গ্ৰাস কৰিছিল যিবোৰ ইতিমধ্যে ডাঙৰ শৰীৰত সংহত হোৱা নাছিল। এই একে প্ৰক্ৰিয়াৰেই বিশ্বব্ৰহ্মাণ্ডৰ নতুনকৈ সৃষ্টি হোৱা প্ৰায়বোৰ তৰাৰ চাৰিওফালৰ ত্বৰণ ডিস্ক প্ৰস্তুত কৰে বুলি অনুমান কৰা হৈছে, ইয়াৰে কিছুমান তৰাই গ্ৰহৰ সৃষ্টি কৰিব পাৰে।\nপৃথিৱীৰ সৃষ্টি[সম্পাদনা কৰক]\nপৃথিৱীৰ সৃষ্টি কেতিয়া হৈছিল, তাক সঠিককৈ কোৱা সম্ভৱ নহয়। ধাৰণা কৰা হয় সৌৰজগত সৃষ্টিৰ প্ৰায় ১০০ মিলিয়ন বছৰৰ পিছত এক সংঘৰ্ষৰ ফলত পৃথিৱীৰ সৃষ্টি হয়। আজিৰ পৰা ৪.৫৪ বিলিয়ন বছৰ আগে পৃথিৱীয়ে গ্ৰহৰ আকৃতি পায়।\nপৃথিবী-চন্দ্ৰ সংঘৰ্ষ[সম্পাদনা কৰক]\n“থিয়া” নামৰ মঙ্গলৰ আকৃতিৰ এটা গ্ৰহাণুৰ সৈতে পৃথিৱীৰ সংঘৰ্ষ হয়। পৃথিৱীৰ বিশেষ ক্ষতি নহয় কিন্তু বায়ুমণ্ডল উৰি যায় আৰু গ্ৰহাণুটো ধ্বংস হৈ যায়। এই গ্ৰহাণুৰ ধ্বংসাৱশেষ পৰাই চন্দ্ৰৰ সৃষ্টি হয়।\nগলিত লাভাৰ সমুদ্ৰ[সম্পাদনা কৰক]\nথিয়াৰ সৈতে সংঘৰ্ষৰ ফলত পৃথিৱী উত্তপ্ত হৈ উঠে। চাৰিওফালে গলিত লাভাৰ উতলি থকা সমুদ্ৰ। শুক্ৰ গ্ৰহৰ অৱস্থা এতিয়া যেনে, তেতিয়া পৃথিৱীৰ অৱস্থা তেনে আছিল। পৃথিৱী লাহে লাহে ঠাণ্ডা হয় আৰু গলিত লাভা গোট মাৰি শিল আৰু পানী সৃষ্টি হয়। এই সময়তে সৃষ্টি হয় পৃথিৱীৰ প্ৰাচীনতম খনিজ, জিৰকন। এইবোৰৰ বয়স প্ৰায় ৪.৪ বিলিয়ন বছৰ।\nStanley, Steven M. (2005). Earth system history. প্ৰকাশক New York: Freeman. ISBN 978-0-7167-3907-4.\nA Geological Time Scale 2004. Cambridge University Press. 2004. ISBN 978-0-521-78673-7.\n↑ Encrenaz, T. (2004). The solar system (3rd সম্পাদনা). প্ৰকাশক Berlin: Springer. পৃষ্ঠা. 89. ISBN 978-3-540-00241-3.\n↑ Matson, John (July 7, 2010). "Luminary Lineage: Did an Ancient Supernova Trigger the Solar System's Birth?". Scientific American. http://www.scientificamerican.com/article.cfm?id=solar-system-trigger-sn। আহৰণ কৰা হৈছে: 2012-04-13.\n↑ P. Goldreich; W.R. Ward (1973). "The Formation of Planetesimals". Astrophysical Journal খণ্ড 183: 1051–1062. doi:10.1086/152291.\n"https://as.wikipedia.org/w/index.php?title=পৃথিৱীৰ_ইতিহাস&oldid=248166"ৰ পৰা অনা হৈছে\nএই পৃষ্ঠাখন ০৬ অক্টোবৰ, ২০২০ তাৰিখে ০৯:০৭ বজাত অন্তিম সংশোধন কৰা হৈছিল।


বিবাহিত পুৰুষৰ চিন্তা : ঋতুপৰ্ণ শৰ্মা – ফটাঢোল\n: হেৰা! কি হৈছে তোমাৰ? ইমানকৈ চিঞৰি আছো নুশুনা নেকি?\nপত্নী নিহাৰিকাৰ চিঞৰত ৰাহুলৰ ভাবনাত যতি পৰিল আৰু বিৰক্তিৰে কৈ উঠিল,\n:কি হ’লনো? ইমানকৈ চিঞৰিছা কিয়? মই ইয়াতে আছো তুমি দেখা নাই নেকি? কাষলৈ আহিওতো কথাটো ভালকৈ ক’ব পাৰা।\n:অঁ এতিয়া মোৰহে ভুল দেখিলা। কিনো ইমানকৈ চিন্তা কৰি আছা যে মোৰ মাতেই শুনা নাই?\n– নিহাৰিকাই ক’লে।\n:মই কৰা চিন্তাবোৰৰ কথা তোমাক ক’লে তোমাৰ চিন্তাহে বাঢ়িব। গতিকে সেইবোৰ বাদ দিয়া আৰু কিয় মাতিছিলা কোৱা।\n– ৰাহুলে ক’লে।\n:কিনো ক’ম আৰু তোমাক,এইখন লিষ্ট লোৱা আৰু বজাৰৰপৰা আহাগৈ। দুপৰীয়ালৈ একোৱেই নাই পাচলি। যোৱা আনাগৈ সোনকালে। নহ’লে পিছত মোৰ মুখখন চাই চাইহে খাব লাগিব।\nনিহাৰিকাৰ মুখলৈ চাই ৰাহুলে ভাবিলে। হয়, এটা সময়ত নিহাৰিকাৰ মুখখন চায়েই হয়তো সুদা ভাতেই খাব পাৰিছিল ৰাহুলে। পিছে আজি আৰু সেই দিন নাই। কিমান যে মধুৰ আছিল বিয়াৰ পিছৰ সেই দিনবোৰ! ইটোৱে সিটোক এৰি অলপ সময়ো থাকিব নোৱাৰে। পিছে দিন যোৱাৰ লগে লগে সকলোবোৰ যেন সলনি হ’বলৈ ধৰিলে। শুৱলা মাতবোৰ লাহে লাহে হুটা হ’বলৈ ধৰিলে। অৱশ্যে এইক্ষেত্ৰত ৰাহুলে কাকো দোষ দিব নিবিচাৰে। সন্তান দুটি সিহঁতৰ মাজলৈ অহাৰে পৰা দুয়ো বৰকৈ ব্যস্ত হৈ পৰিব লগা হ’ল। দিনবোৰ যে কেনেকৈ পাৰ হৈ গ’ল। সন্তান দুটিৰ লগত লাগি থকাৰ বাবে নিহাৰিকায়ো ৰাহুলক আগৰ দৰে সময় দিব নোৱাৰা হ’ল।\nবজাৰৰ লিষ্টখন চাই ৰাহুলে দীঘলীয়াকৈ এটা হুমুনিয়াহ কাঢ়িলে। পাচলিৰ নামবোৰ চাই চাই মনতে দামবোৰ আওঁৰালে। জিকা ৬০ টকা,পটল ১০০টকা,ভাতকেৰেলা ১২০টকা,স্কোৱাচ ৬০ টকা….। নাই আৰু ভাবিব নোৱাৰি। মূল্যবৃদ্ধিয়ে সচাঁকৈয়ে সকলোকে জ্বলা কলা খোৱাইছে। কেৱল পাচলিয়েইনে! মিঠাতেল,পেট্ৰল কিহৰ মূল্য বৃদ্ধি হোৱা নাই?\nবাদ দে,ইমানকৈনো এইবোৰ কথা ভাবি কিয় নিজৰ প্ৰেচাৰটো বঢ়াই লওঁ। বাকী ৰাইজে যদি দিব পাৰে ময়ো দিম আৰু। প্ৰেচাৰৰ কথাটো মনলৈ অহাৰ লগে লগে আকৌ ঔষধৰ কথা মনত পৰিল ৰাহুলৰ। দেউতাক আৰু মাকৰ বাবে ঔষধ কিনিবৰ হৈছে। যোৱা মাহত কিনা ঔষধবোৰ প্ৰায় শেষ হ’বৰে হ’লহি।\nবজাৰলৈ গৈ থাকোঁতে ৰাহুলে বাটতে হীৰেনক লগ পালে। হীৰেন আৰু ৰাহুল দুয়ো একেলগে পঢ়া।\n:কি হে বন্ধু? মোনা চোনা লৈ ক’লৈ যোৱা?\n:মোনা লৈনো মানুহ ক’লৈ যায়, বজাৰলৈকে নাযায় জানো! ময়ো সেই বজাৰত গৈ মোৰ অলপ ৰক্তচাপটো বঢ়াই আনোগৈ।\n– কথাখিনি কৈ ৰাহুলে হা হা কৈ হাঁহি দিলে।\n:হয় দিয়া বন্ধু,ঠিকেই কৈছা তুমি। পিছে সেইবোৰ বাদ। এতিয়া কোৱা IPL চাইছানে নাই?\nহীৰেনৰ কথা শুনি ৰাহুলৰ মনটো বেয়াই লাগিল। কালিৰপৰা IPL আৰম্ভ হৈছে। পিছে মাক আৰু পত্নীৰ চিৰিয়েল চোৱাৰ কোবত সি IPL কোনোমতে চাব নোৱাৰে। মাকহঁতে ভাত ৰান্ধিবলৈ গ’লে সি কিবাকৈ টি.ভিৰ ৰিম’টটো হস্তগত কৰিব বিচাৰিলে দেউতাকে ভেকাহি মাৰি উঠে বোলে চিৰিয়েলৰ প্ৰকোপত বাতৰি এটা শান্তিৰে চাব নোৱাৰা হ’লো, তই আকৌ আহিছ ক্ৰিকেট চাবলৈ! পিছত বাতৰিত চাই ল’বি দে ইণ্ডিয়া জিকিছে নে নাই। কৃষ্ণ! IPL -ত আকৌ ইণ্ডিয়াৰ জয়। একো নোকোৱাকৈ ৰাহুল আতৰি আহে টি.ভিটোৰ কাষৰপৰা। অলপ পিছত দেউতাক যেতিয়া ভাত খাবলৈ যায়, ৰাহুলে ভাবে এই সুযোগতে চাই লওঁ ৰহ্ অলপ। পিছে নাই,পঢ়া সামৰি দুই সন্তানে আহি ইতিমধ্যে টি.ভিৰ ৰিম’ট দখল কৰিলেই। ৰাহুলে মৰা হুমুনিয়াহটোলৈ চাই হীৰেনে কৈ উঠিল,\n:কি হে বন্ধু,একেবাৰে থৰ লাগিলা দেখোঁন! মোৰো এইবাৰ মনটো ভাল লগা নাইহে। মোৰ ফেভাৰেট টীম ‘মুম্বাই ইণ্ডিয়ানছ”ত পাণ্ডিয়া ভাই দুজন নাই যে। এইবাৰ মুম্বায়ে নোৱাৰিব বুইছা।\n:মোৰ পিছে ধোনীহে প্ৰিয়। গতিকে ধোনীৰ টিম জিকিলেই মোৰ আনন্দ। পিছে ঘৰত মই IPL চাবলৈয়ে নাপাওঁহে।\n– দুখমনেৰে ৰাহুলে কৈ উঠিল।\n:ইমান দুখ নকৰিবাহে বন্ধু! আহি যাবা আমাৰ ঘৰলৈ। লগে ভাগে IPL চাম।\nহীৰেনৰপৰা বিদায় লৈ ৰাহুল বজাৰলৈ বুলি আগবাঢ়িল। ৰাহুলে মনতে ভাবিলে কোনোবাই ঠিকেই কৈছিলে বিয়াৰপিছৰ পৃথিবীখনৰ চিন্তাবোৰ কিছু পৃথক। তথাপিও ডাৱৰীয়া বতৰত অতীষ্ঠ হোৱা মানুহে ডাৱৰৰ ফাঁ‌কেৰে ওলোৱা বেলিৰ ৰেঙনিকন দেখি আনন্দিত হোৱাৰ দৰে হীৰেনে IPL চাবলৈ ৰাহুলক আমন্ত্রণ কৰাত ৰাহুলৰ মনটোও ঠিক তেনেদৰেই পুলকিত হৈ পৰিল।\n« ড্ৰেগন ভক্ষণ : ৰঞ্জিত কুমাৰ শৰ্মা\nশিশুপাল খেদা : অৰবিন্দ গোস্বামী »\nমুঠতে আইপিএল মেইন।\nপিছে চিৰিয়েলৰ প্ৰকোপত চাবলৈয়ে নাপাওঁ।\nইয়াকে কয় সংসাৰ৷\nহয় দিয়ক দাদা।এটা সমস্যাৰ সমাধান নহয়েই আকৌ এটা সমস্যা আহি ওলায়।ইয়াক কয় সংসাৰ।


দৈনিক ৰাশিফল - ০২ আগষ্ট\n🌞 শ্ৰী শ্ৰী সূৰ্য্যায় পৰম ব্ৰহ্মণে নম:🌞 ১৬শাওণ, সোমবাৰ ,ইং ২ আগষ্ট,\nসূৰ্য্যোদয় ঘ:৪/৫৫/৪৪সূৰ্য্যাস্ত ঘ:৬/২/৪০\nৰাশি :- বৃষ ৰাশি ।\nতিথি - কৃষ্ণ নৱমী। ঘ:- ১০/১৯/৫০ লৈ\nনক্ষত্ৰ : - কৃত্তিকা ।ৰা:ঘ:- ১১/২৩/৪৩ লৈ।\nশুভ সংখ্যা :- ৬/২\nশুভ ৰং :- বগা / ধোৱাৱৰণ\nআদ্যঋতু হলে - পতিহিতা যোগ।\nযাত্ৰা :- পূৱ দিশত নাই ।ঘ:- ১০/১৯/৫০ যোৱাত উত্তৰ দিশত নাই।\nযোগিনী :- পূৱ দিশত ।ঘ:- ১০/১৯/৫০ যোৱাত উত্তৰ দিশত।\nমৰণত দোষ:- দ্বিপদ ।ৰা:ঘ:- ১১/২৩/৪৩ যোৱাত নাই\nভক্ষাভক্ষ্য :- লাও খোৱা নিষেধ।ঘ:- ১০/১৯/৫০ যোৱাত কলমৌ খোৱা নিষেধ।\n১. *মেষ ৰাশি* (অ,ল) : - মেষ ৰাশি জাতক জাতিকা সকলৰ আজিৰ দিনটোত কৰ্মত যোগাযোগ হব লগতে আজি আপোনাৰ শত্ৰু নাশ হোৱাৰ যোগ দেখা যায়।\n২. *বৃষ ৰাশি*( উ,ব,ই) : - বৃষ ৰাশি জাতক জাতিকা সকলৰ আজিৰ দিনটোত কৰ্মত ক্ষেত্ৰত উন্নতি হব, যদিও আজি আপুনি সজাগ নহলে মনত সামান্য হতাশাৰ ভাৱ বাঢ়িব পাৰে লগতে অৰ্থ নাশ হোৱাৰ যোগ দেখা যায়।\n৩. *মিথুন ৰাশি* ( ক,ছ) : - মিথুন ৰাশি জাতক জাতিকা সকলৰ আজিৰ দিনটোত বন্ধু লাভ হব ,প্ৰেমত শুভ হব, যদিও আজি সজাগ নহলে আপুনি প্ৰতাৰণাৰ সন্মুখীন হোৱাৰ যোগ দেখা যায়।\n৪. *কৰ্কট ৰাশি*( ড,হ) : - কৰ্কত ৰাশি জাতক জাতিকা সকলৰ আজিৰ দিনটোত কৰ্মত সামান্য জতিলতা বাঢ়িব পাৰে, সামান্য ব্যয় বাঢ়িব পাৰে লগতে আজি সজাগ নহলে আপোনাৰ সামান্য স্বাস্থ্যৰ দিশটো অৱনতি হোৱাটো যোগ দেখা যায়।\n৫. *সিংহ ৰাশিৰ* (ম,ট) :- সিংহ ৰাশিৰ জাতক জাতিকা সকলৰ আজিৰ দিনটোত আত্মীয়ৰ আগমন হব, যদিও আজি আপুনি সজাগ নহলে সামান্য ব্যয় বাঢ়িব পাৰে লগতে আজি কৰ্মত সজাগ নহলে বন্ধুৰ লগত সামান্য ভুল বুজাবুজি হোৱাৰ যোগ দেখা যায়।\n৬. *কন্যা ৰাশি* (প,ঠ) : - কন্যা ৰাশিৰ জাতক জাতিকা সকলৰ আজিৰ দিনটোত ধন সন্মান লাভ হব, কৰ্মত নতুন যোগান হব, লগতে আজি আপোনাৰ মনত শান্তি বৃদ্ধি হোৱাৰ যোগ দেখা যায়।\n৭. *তুলা ৰাশি* (ৰ,ত): - তুলা ৰাশি জাতক জাতিকা সকলে আজিৰ দিনটোত ধন আগমন বাঢ়িব, মনৰ আশা পুৰণ হব, লগতে আজি আপোনাৰ অৰ্থ লাভ হোৱাৰ যোগ দেখা যায়।\n৮. *বৃশ্চিক ৰাশি* (ন,য): - বৃশ্চিক ৰাশি জাতক জাতিকা সকলৰ আজিৰ দিনটোত কৰ্ম ব্যস্ততা বাঢ়িব, ৰোগাৰোগ্য হব, যদিও আজি আপুনি সজাগ নহলে কৰ্মত সামান্য জতিলতা বৃদ্ধি হোৱাৰ যোগা দেখা যায়।\n৯. *ধনু ৰাশি* (ধ,ভ): - ধনু ৰাশিৰ জাতক জাতিকা সকলৰ আজিৰ মনত দিনটোত কৰ্মত আনৰ সহায় লাভ হব, কৰ্মত সফল হব, লগতে আজি আপোনাৰ ধন সম্পদ বৃদ্ধি হোৱাৰ যোগ দেখা যায়।\n১০. *মকৰ ৰাশি* (খ,জ): - মকৰ ৰাশি জাতক জাতিকা সকলৰ আজিৰ দিনটোত শুভ সংবাদ লাভ হব, কৰ্মত আনৰ সহায় সহযোগিতা লাভ হব, লগতে আজি আপুনি সজাগ নহলে শৰীৰত সামান্য ৰোগ বৃদ্ধি হোৱাৰ যোগ দেখা যায়।\n১১. *কুম্ভ ৰাশি*(গ,শ,স): - কুম্ভ ৰাশিৰ জাতক জাতিকা সকলৰ আজি দিনটোত সামাজিক সন্মান লাভ হব, যদিও আজি সজাগ নহলে আপোনাৰ মনত সামান্য হতাশাৰ ভাৱ বৃদ্ধি হব পাৰে আজি কৰ্মত সিদ্ধান্ত গ্ৰহণ কৰোঁতে সজাগ হোৱাটো ভাল হব।\n১২. **মীন ৰাশি-* ( দ,চ) :- মীন ৰাশি জাতক জাতিকা সকলৰ আজিৰ দিনটোত মনত শান্তি বাঢ়িব যদিও সজাগ নহলে আপোনাৰ শৰীৰত সামান্য অৱসান ভাৱ বৃদ্ধি হোৱাৰ যোগ দেখা যায়।


প্ৰিয়ংকা গান্ধীক দুৰ্গা আখ্যা... মহিষাসুৰ কোন? | News Next One\nFriday, April 19, 2019 Last Update: 1:55 PM\nপ্ৰিয়ংকা গান্ধীক দুৰ্গা আখ্যা... মহিষাসুৰ কোন?\nMonday 11th of February 2019 01:02 pm | by NNO Digital Desk | 0\nলক্ষৌঃ অকল বি জে পিয়েহে হিন্দুত্বৰ ৰাজনীতি কৰিব পাৰে নেকি? গেৰুৱা দলটোৱে বিকাশ আৰু দুৰ্নীতিৰ শ্ল’গানেৰে ২০১৪ৰ লোকসভাৰ নিৰ্বাচনত বিপুল সংখ্যাগৰিষ্ঠতাত জয়লাভ কৰি পৰৱৰ্তী সময়ত হিন্দুত্ববাদৰ এজেণ্ডাহে আগবঢ়াই লৈ যোৱা পৰিলক্ষিত হ’ল৷\nধৰ্মৰ ক্ষেত্ৰত অতি আবেগিক ভাৰতীয় ভোটাৰক বি জে পিয়ে মোহাচ্ছন্ন কৰি ৰাখিব পৰা দেখি এতিয়া একেই হিন্দুত্বৰ কাৰ্ডখন খেলিবলৈ লৈছে কংগ্ৰেছে৷\nকিছুদিনৰ পূৰ্বে ৰাহুল গান্ধীৰ ভগ্নী প্ৰিয়ংকা গান্ধী ৱাদ্ৰাক এ আই চি চিৰ সাধাৰণ সম্পাদকৰ দৰে গুৰু দায়িত্ব প্ৰদান কৰি উত্তৰ প্ৰদেশৰ পূব খণ্ডৰ দায়িত্বভাৰ অৰ্পণ কৰা হৈছিল৷\nইয়াকে লৈ কংগ্ৰেছ দলৰ ভিতৰত উছাহৰ অন্ত নাই৷ প্ৰিয়ংকাৰ টুইটাৰ সক্ৰিয় কৰাৰ লগে লগে হাজাৰ হাজাৰ ফল’ৱাৰছে তেওঁক ফ’ল’ কৰিবলৈ আৰম্ভ কৰিছে৷\nইপিনে দলৰ সাধাৰণ সম্পাদকৰ দায়িত্ব গ্ৰহণ কৰাৰ পাছতে তেওঁ সোমবাৰে উত্তৰ-প্ৰদেশত এক ৰোড শ্ব’ত অংশগ্ৰহণ কৰিছে৷ দেখা গৈছে দলীয় কৰ্মীৰ মাজত উছাহ৷ ইয়াৰ মাজতে এখন বৃহৎ প’ষ্টাৰে সকলোৰে দৃষ্টি আকৰ্ষণ কৰিছে৷ প’ষ্টাৰখনত দুৰ্গতিনাশিনী দুৰ্গাৰ ছবি অংকন কৰা হৈছে আৰু তাত লিখা আছে ‘মা দুৰ্গাৰ ৰূপত প্ৰিয়ংকা’৷\nএতিয়া প্ৰশ্ন উঠিছে প্ৰিয়ংকা গান্ধী যদি দুৰ্গা, তেন্তে মহিষাসুৰ কোন?


পেট্ৰ’ল-ডিজেলৰ দাম ঘনাই সলনি হৈ থাকে কিয়? — বিকাশপেডিয়া\nমূল পৃষ্ঠা / গ্ৰামীণ শক্তি / শক্তিৰ বুনিয়াদসমূহ / পেট্ৰ’ল-ডিজেলৰ দাম ঘনাই সলনি হৈ থাকে কিয়?\nআলু পিয়াজৰ দাম বজাৰত বঢ়া টুটা হৈ থকাৰ দৰে পেট্ৰ’ল আৰু ডিজেলৰ দামো উঠা নমা হৈ থকাটো আজিৰ দিনত সাধাৰণ কথা হৈ পৰিছে। পেট্ৰ’লৰ দাম যোৱাকালি যদি দুটকা কমিছে, আজি আকৌ চাৰি টকা বাঢ়িছে। দাম বাঢ়িলে মানুহে প্ৰতিবাদ কৰে, কমিলে সকাহ বোধ কৰে।\nপেট্ৰ’লিয়াম সামগ্ৰী সমূহক আধুনিক সভ্যতাৰ মুল চালিকা শক্তি বুলিও ক’ব পৰা যায়। পেট্ৰ’ল আৰু ডিজেলৰ মূল্যই মানুহৰ ঘৰুৱা বাজেটৰ লগতে এখন দেশৰ অৰ্থনীতিতো যথেষ্ট প্ৰভাৱ পেলায়। এই সামগ্ৰী সমূহৰ অভাৱে এহাতে যেনেদৰে একোখন দেশৰ অৰ্থনৈতিক ৰাজহাঁড় ভাঙি পেলাব পাৰে, ঠিক সেইদৰে এই সামগ্ৰী সমূহৰ উপলব্ধতাই একোখন দেশৰ অৰ্থনৈতিক বিকাশ আকাশলংঘী কৰি তুলিব পাৰে। পেট্ৰ’লিয়াম সামগ্ৰী সমুহ মূলত: ভূ গৰ্ভত পোৱা খনিজ তেল আৰু প্ৰাকৃতিক গেছৰ পৰাই পৰিশোধন প্ৰক্ৰিয়াৰে তৈয়াৰ কৰা হয়। বৰ্তমান বিশ্বত খনিজ তেল আৰু প্ৰাকৃতিক গেছৰ ভাণ্ডাৰে এহাতে মধ্য প্ৰাচ্যৰ দেশ সমূহক চহকী কৰি তুলিছে, আনহাতে এইবোৰৰ অভাৱত পূব এছিয়া আৰু ইউৰোপৰ বহুতো দেশ অৰ্থনৈতিক সংকটৰ গৰাহত পৰিছে।\nবজাৰৰ যিকোনো সামগ্ৰীৰ দৰে খনিজ তেল আৰু প্ৰাকৃতিক গেছৰ প্ৰতিদিনেই বেচা কিনা হৈ থাকে। বিভিন্ন কাৰকৰ প্ৰভাৱত একোটা প্ৰতিস্থানৰ অংশৰ (share) মূল্য ছেয়াৰ বজাৰত কম বেছি হোৱাৰ দৰে খনিজ তেল আৰু প্ৰাকৃতিক গেছৰ মূল্যও নিতৌ সলনি হৈ থাকে। গুণগত দৃষ্টিত খনিজ তেলত থকা গন্ধকৰ পৰিমাণ আৰু পৰিশোধন প্ৰক্ৰিয়াৰ জটিলতাৰ ওপৰত খনিজ তেলৰ মূল্য নিৰ্ভৰ কৰে। গন্ধকৰ পৰিমাণ যিমানে কম হয়, পৰিশোধন প্ৰক্ৰিয়া যিমানে তেলৰ উত্কৃষ্টতা সিমানে বৃদ্ধি পায় বুলি ধৰা হয়। গুণগত ভাৱে বিশ্বত খনিজ তেল কেইবা প্ৰকাৰৰ আছে যেনে – ব্ৰেণ্ট ক্ৰুড, ডুবাই ক্ৰুড, ৱেষ্ট টেক্সাছ ইণ্টাৰ্মেডিয়েট আদি। ইয়াৰ ভিতৰত উত্তৰ সাগৰত পোৱা ব্ৰেণ্ট ক্ৰুডক এক বিশিষ্ট মানদণ্ডৰ (standard) খনিজ তেল হিচাপে পৰিগণিত কৰা হয় আৰু আন প্ৰকাৰৰ তেল বোৰক গুণগত ভাৱে ব্ৰেণ্ট ক্ৰুডৰ লগত তুলনা কৰা হয়। খনিজ তেলৰ লেন দেনৰ কাৰণে বিশ্বৰ বিভিন্ন ঠাইত বিশেষ বিনিময় কেন্দ্ৰ আছে। নিউ ইয়ৰ্ক, লণ্ডন, ডুবাই আদিত এনে বিশেষ কেন্দ্ৰ বোৰ আছে। এই বোৰত ভৱিষ্যতৰ কোনোবা দিনত যোগান ধৰাৰ কাৰণে খনিজ তেলৰ নিলামী হয়। নিলামীৰ দ্বাৰা স্থিৰ হোৱা নিৰিখৰ ওপৰতে খনিজ তেলৰ দাম নিৰ্ভৰ কৰে। নিলামীৰ সময়ত আৰু অনাগত ভৱিষ্যতত বিশ্বৰ তেল উত্পাদনকাৰী দেশ সমূহৰ ৰাজনৈতিক সুস্থিৰতা, যোগান শৃংখলৰ সুচলতা আদি বিভিন্ন কাৰকৰ ওপৰত বেচা কিনাৰ নিৰিখ নিৰ্ভৰ কৰে। সেয়ে খনিজ তেলৰ মূল্য বিশ্বৰ বিভিন্ন দেশৰ পৰিস্থিতিৰ সাল সলনিৰ লগত সলনি হৈ থাকে। তেল উত্পাদনকাৰী কোনোবা এখন দেশত যিকোনো পৰিস্থিতিত তেলৰ উত্পাদন আৰু যোগান প্ৰক্ৰিয়াত বাধাৰ সৃষ্টি হোৱাৰ আশংকা থাকিলে, যুদ্ধ বিগ্ৰহৰ সম্ভাৱনা থাকিলে, সন্ত্ৰাসবাদীৰ আক্ৰমণ হ’লে খনিজ তেলৰ মূল্যৰ উত্তৰণ ঘটে। চীন, ভাৰত, ব্ৰাজিলৰ দৰে উন্নয়নশীল দেশ সমুহৰ দ্ৰুত অৰ্থনৈতিক বিকাশ আৰু বিকাশে সৃষ্টি কৰা দ্ৰুত চাহিদা বৃদ্ধিও খনিজ তেলৰ মূল্য বৃদ্ধিৰ এটা মূল কাৰণ। ঠিক সেইদৰে নতুন তৈলক্ষেত্ৰত আৱিস্কাৰ, বিকল্প শক্তি উত্সৰ ব্যৱহাৰ, চৰকাৰী কৰ ৰেহাই আদি কাৰকৰ প্ৰভাৱত খাৰুৱা তেলৰ মূল্য নিম্নমুখী হয়। কেইখনমান তেল উত্পাদন আৰু ৰপ্তানিকাৰী দেশৰ সংগঠন OPEC ৰ সহমতৰ ওপৰতো বিশ্বৰ বজাৰত উলিয়াই দিয়া খনিজ তেলৰ পৰিমান নিৰ্ভৰ কৰে, কাৰণ তেলৰ বৃহত ভাণ্ডাৰ থকা এই দেশ কেইখনে (চৌদি আৰব, ভেনিজুৱেলা, ইৰান, ইৰাক, কুৱেইট, লিবিয়া আদি) খনিজ তেলৰ মূল্য এক নিৰ্দিষ্ট নিৰিখৰ তললৈ নোযোৱাকৈ ৰখাৰ কাৰণে উত্পাদন নিয়ন্ত্ৰণ কৰে। মুঠতে যোগান আৰু চাহিদাৰ তাৰতম্য খনিজ তেলৰ দামৰ সাল সলনি হোৱাৰ এক মুখ্য কাৰক। বিনিময় কেন্দ্ৰত বিভিন্ন খবৰ আৰু অনুমানৰ ওপৰত ভিত্তি কৰি ভৱিষ্যতৰ যোগান আৰু চাহিদাৰ ওপৰত এক ধাৰণ কৰা হয় আৰু নিলামীৰ জৰিয়তে খনিজ তেলৰ দাম নিৰূপন কৰা হয়।\nবিশ্বৰ বজাৰত খনিজ তেলৰ মূল্যৰ দ্ৰুত সাল সলনি নতুন কথা নহয়। পিছে ভাৰতত ২০০২ চনলৈ খনিজ তেলৰ মূল্য চৰকাৰে নিয়ন্ত্ৰণ কৰি আহিছিল। ভাৰত চৰকাৰে প্ৰশাসনীয় মূল্য নিৰ্ধাৰণ প্ৰক্ৰিয়াৰে (Administrative Price Mechanism চমুকৈ APM) বজাৰত খনিজ তেলৰ মূল্য নিয়ন্ত্ৰণ কৰিছিল। ভাৰতত কিছু পৰিমানে খনিজ তেলৰ উত্পাদন হয় যদিও চাহিদা অনুপাতে সেয়া নিচেই কম। ২০০২ চনলৈ ভাৰতত খনিজ তেলৰ অন্বেষণ, উদ্ঘাটন আৰু উত্পাদনৰ দ্বায়িত্ব কেৱল দুটা জাতীয় তেল উত্পাদনকাৰী কোম্পানী তেল আৰু প্ৰাকৃতিক গেছ আয়োগ (Oil and Natural Gas Commission চমুকৈ ONGC) আৰু অয়ল ইণ্ডিয়া লিমিটেডৰ (Oil India Limited) ওপৰত ন্যস্ত আছিল। সেইদৰে খনিজ তেলৰ পৰিশোধনৰ দ্বায়িত্ব পালন কৰিছিল জাতীয় কোম্পানী ভাৰতীয় তেল নিগম, ভাৰত পেট্ৰলিয়াম, হিন্দুস্তান পেট্ৰলিয়াম আদিয়ে। প্ৰশাসনীয় মূল্য নিৰ্ধাৰণ প্ৰক্ৰিয়াত তেল উত্পাদনকাৰী কোম্পানী কেইটাক চৰকাৰৰ তৰফৰ পৰা তৈলক্ষেত্ৰ অন্বেষন, আৱিস্কাৰ, উদ্ঘাটন আৰু উত্পাদনত বিনিয়োগ কৰা মূলধনৰ বিপৰীতে ১৫% সুনিশ্চিত লাভ প্ৰদান কৰা হৈছিল। ঠিক সেইদৰে তেল পৰিশোধন কৰা কোম্পানী কেইটাক কোম্পানীৰ মুঠ মূল্যৰ ওপৰত ১২% সুনিশ্চিত লাভ প্ৰদান কৰাৰ চৰকাৰী ব্যৱস্থা কৰা হৈছিল। আনহাতে জাতীয় তেল উত্পাদনকাৰী কোম্পানী দুটাই জাতীয় তেল শোধনকাৰী কোম্পানী কেইটাক বিক্ৰী কৰা তেলৰ মূল্য চৰকাৰে নিৰূপন কৰিছিল। উদাহৰণ স্বৰূপে সেই সময়ত যেতিয়া আন্ত:ৰাষ্ট্ৰীয় বজাৰত খনিজ তেলৰ মূল্য প্ৰতি বেৰেলত ১৭-১৮ ডলাৰ আছিল, সেই সময়ত জাতীয় তেল উত্পাদনকাৰী কোম্পানী দুটাই জাতীয় তেল শোধনকাৰী কোম্পানী কেইটাক প্ৰতি বেৰেলত ৭-৮ ডলাৰ মূল্যত তেলৰ যোগান ধৰিছিল। ভাৰতীয় বজাৰত গ্ৰাহকে দিব লগীয়া খুচুৰা মূল্যও চৰকাৰী ভাৱে নিৰূপিত হৈছিল। আন্ত:ৰাষ্ট্ৰীয় বজাৰত খনিজ তেলৰ হ্ৰাস বৃদ্ধিৰ প্ৰভাৱ প্ৰশমিত কৰিবলৈ নিত্য ব্যৱহাৰ্য্য সামগ্ৰী যেনে কেৰাচিন, ডিজেল, ৰন্ধন গেছ আদিৰ ওপৰত চৰকাৰে ৰাজসাহাৰ্য্য প্ৰদান কৰিছিল। সেয়ে আন্ত:ৰাষ্ট্ৰীয় খনিজ তেল বজাৰৰ মূল্যৰ উঠা নমাই ভাৰতীয় বজাৰত বিশেষ প্ৰভাৱ পেলাব পৰা নাছিল।\nএই খিনিতে এটা কথা উল্লেখ কৰিব পাৰি যে ভাৰতত উত্পাদন হোৱা খনিজ তেলৰ পৰিমান দেশৰ চাহিদা অনুপাতে যথেষ্ট কম। আনহাতে দেশৰ অৰ্থনৈতিক প্ৰগতিৰ লগে লগে দেশখনত খাৰুৱা তেলৰ চাহিদা দ্ৰুত হাৰত বৃদ্ধি পাই আহিছে। সেয়ে চাহিদাৰ জোৰা মাৰিবলৈ চৰকাৰে বিদেশৰ পৰা যথেষ্ট পৰিমানে খনিজ তেল আমদানি কৰিবলগীয়া হয়। দেশৰ মুঠ চাহিদাৰ প্ৰ্ৰায় ৮০ শতাংশতকৈও বেছি খনিজ তেল বৰ্তমান আন্ত:ৰাষ্ট্ৰীয় মূল্যত আন দেশৰ পৰা ক্ৰয় কৰিব লগীয়া হয়। যোৱা দশকটোত খনিজ তেল আৰু প্ৰাকৃতিক গেছৰ ব্যাপক মূল্যবৃদ্ধি, ভাৰতীয় টকাৰ মূল্যৰ অৱনতি, চাহিদাৰ দ্ৰুত বৃদ্ধি, দেশত ৰপ্তানি ক্ষেত্ৰত স্থবিৰতা আদি কাৰকৰ প্ৰভাৱত প্ৰচুৰ পৰিমাণৰ খনিজ তেল আমদানিয়ে দেশৰ বাজেটত বিত্তীয় ঘাটিৰ সৃষ্টি কৰি আহিছে। সেই কাৰণে অকল ৰাজসাহাৰ্য্য প্ৰদানৰ জৰিয়তে আৰু চৰকাৰী মূল্য নিৰ্ধাৰন প্ৰক্ৰিয়াৰে পূৰ্বৰ দৰে বজাৰত পেট্ৰ’লিয়াম সামগ্ৰীৰ মূল্য নিয়ন্ত্ৰিত কৰি ৰখাটো সম্ভৱপৰ হৈ নাথাকিল।\nজাতীয় কোম্পানী সমুহৰ প্ৰচেষ্টাত পৰ্য্যাপ্ত খনিজ তেলৰ উত্পাদন নোহোৱা কাৰণে আৰু দেশৰ সকলোবোৰ সম্ভাৱিত অঞ্চলত অন্বেষণৰ কাম সমান্তৰাল ভাৱে আৰম্ভ নোহোৱা কাৰণে খনিজ তেল আৰু প্ৰাকৃতিক গেছৰ অন্বেষণ প্ৰক্ৰিয়া ত্বৰান্বিত কৰা লক্ষ্য আগত লৈ চৰকাৰে কুৰি শতিকাৰ শেষৰ পিনে এই খণ্ডত বিদেশী কোম্পানী সমূহৰ প্ৰত্যক্ষ বিনিয়োগৰ দুৱাৰ মুকলি কৰাৰ সিদ্ধান্ত লয়। কুৰি শতিকাৰ শেষলৈ জাতীয় কোম্পানী কেইটাৰ প্ৰচেষ্টাত দেশৰ সাম্ভাব্য তৈল ভাণ্ডাৰৰ মাত্ৰ ১১% খনিজ তেলহে উদ্ঘাটিত হৈছিল। তৈল অন্বেষণ প্ৰক্ৰিয়া অত্যন্ত ব্যয়বহুল হোৱাৰ লগতে শেহতীয়া প্ৰযুক্তিৰে সমৃদ্ধ হোৱাৰ কাৰণে এই খণ্ডত বিদেশী কোম্পানীৰ বিনিয়োগ আৰু প্ৰযুক্তিগত সহযোগ আৱশ্যকীয় হৈ পৰিছিল। দেশৰ ক্ৰমবৰ্ধমান চাহিদা পূৰন কৰিবলৈও দেশৰ মাটিত দ্ৰুত গতিত খনিজ তেলৰ উত্পাদন বৃদ্ধি কৰাটো আৱশ্যকীয় হৈ পৰিল। সেয়ে বিদেশী কোম্পানী সমূহক বিনিয়োগৰ কাৰণে আকৰ্ষিত কৰিবলৈ চৰকাৰে ১৯৯৯ চনৰ পৰা নতুন অন্বেষণ অনুজ্ঞা নীতি (New Exploration License Policy) প্ৰৱৰ্তন কৰে। এই নীতিৰ অধীনত জাতীয় তৈল অন্বেষক কোম্পানী দুটাই তৈল অন্বেষণৰ অনুজ্ঞা পত্ৰৰ কাৰণে বিদেশী কোম্পানী বোৰৰ লগত সমপৰ্য্যায়ত প্ৰতিদ্বন্দ্বিতা কৰিব লগীয়া হ’ল। ইয়াৰ আগলৈ এনে অনুজ্ঞা পত্ৰ জাতীয় কোম্পানী দুটাই পোনপেটীয়াকৈ লাভ কৰিছিল। বহুজাতীয় কোম্পানী সমূহক আকৰ্ষণ কৰাৰ স্বাৰ্থতে চৰকাৰে জাতীয় কোম্পানী সমূহক সুনিৰ্দিষ্ট লাভ প্ৰদান কৰা পূৰ্বৰ সংৰক্ষিত পৰিৱেশৰ পৰা উলিয়াই আনিবলৈ বাধ্য হ’ল। যিহেতু জাতীয় কোম্পানীবোৰেও তৈল অন্বেষনৰ অনুজ্ঞা পত্ৰৰ কাৰণে বহুজাতিক কোম্পানীবোৰৰ লগত ফেৰ মাৰিব লগীয়া হ’ল, সেয়ে চৰকাৰে পেট্ৰ’লিয়াম সামগ্ৰীৰ মূল্যৰ ওপৰত থকা পূৰ্বৰ নিয়ন্ত্ৰন শিথিল কৰিব লগীয়া হ’ল। জাতীয় কোম্পানী সমূহকো উদ্ঘাটিত হোৱা তেলৰ বিনিময়ত বহুজাতিক কোম্পানীক দিয়াৰ দৰে আন্ত:ৰাষ্ট্ৰীয় মূল্য দিব লগীয়া হ’ল আৰু উত্পাদিত পেট্ৰ’লিয়াম সামগ্ৰীৰ মূল্যও নিয়ন্ত্ৰনৰ গণ্ডীৰ পৰা আঁতৰাব লগীয়া হ’ল।\n২০০২ চনৰ পৰা পূৰ্বৰ চৰকাৰী মূল্য নিৰ্ধাৰন প্ৰক্ৰিয়াৰ (A P M) পৰ্য্যায় ক্ৰমে বিলোপ আৰম্ভ হ’ল। ইয়াৰ ফলতে পৰ্য্যায় ক্ৰমে পেট্ৰ’লিয়াম সামগ্ৰীৰ মূল্যৰ ওপৰত চৰকাৰী নিয়ন্ত্ৰণ হ্ৰাস পাবলৈ ধৰিলে। যিহেতু দেশৰ চাহিদা পুৰাবলৈ বিশাল পৰিমানৰ খাৰুৱা তেল আমদানি কৰিব লগীয়া হয়, সেয়ে দেশত পেট্ৰ’লজাত সামগ্ৰীৰ দামৰ ওপৰত আন্ত:ৰাষ্ট্ৰীয় বজাৰৰ তেলৰ মূল্যৰ প্ৰভাৱ পৰিবলৈ আৰম্ভ কৰিলে। চৰকাৰী নিয়ন্ত্ৰণ শিথিলকৰণৰ প্ৰক্ৰিয়াটো পৰ্য্যায়ক্ৰমে কৰা হ’ল যাতে গ্ৰাহকৰ ওপৰত হঠাতে মাধমাৰ নপৰে। সেয়ে অত্যাৱশ্যকীয় সামগ্ৰী যেনে ৰন্ধন গেছ, কেৰাচিন, ডিজেল আদিৰ ওপৰত কিছু পৰিমানৰ ৰাজসাহাৰ্য্য এতিয়ালৈ বৰ্তি আছে। এই ৰাজসাহাৰ্য্যৰ এটা অংশ তৈল উত্পাদনকাৰী জাতীয় কোম্পানী কেইটায়ো বহন কৰি আহিছে। চৰকাৰে ক্ৰমাগত ভাৱে ৰাজ সাহাৰ্য্যৰ কৰ্তন কৰি অহাৰ কাৰণে এই সামগ্ৰী সমূহৰ ক্ৰমান্বয়ে মূল্যবৃদ্ধি হৈছে। আনহাতে আন্ত:ৰাষ্ট্ৰীয় বজাৰত খনিজ তেলৰ ঘনাই সলনি হৈ থকা মূল্যৰ প্ৰভাৱ ঘৰুৱা বজাৰত প্ৰায় পোনপেটীয়াকৈ পৰিবলৈ লৈছে। অৱশ্যে এতিয়াও চৰকাৰে অত্যাৱশ্যকীয় সামগ্ৰী সমূহৰ মূল্য নিজৰ ইচ্ছা মতে স্থিৰ কৰিবলৈ ব্যৱসায়িক গোষ্ঠী সমুহক অনুমতি প্ৰদান কৰা নাই। এতিয়াও মূল্যৰ ওপৰত কিছু নিয়ন্ত্ৰণ চৰকাৰে বজাই ৰাখিছে।\nখনিজ তেল আৰু প্ৰাকৃতিক গেছৰ ভাণ্ডাৰ প্ৰকৃতিয়ে মানৱ সভ্যতালৈ দিয়া অমূল্য দান। লাখ লাখ বছৰৰ জৈৱিক প্ৰক্ৰিয়াৰে বসুমতীৰ আখলত এই অমূল্য সম্পদ তৈয়াৰ হয়। এই ভাণ্ডাৰ চিৰস্থায়ী নহয় আৰু এই ভাণ্ডাৰৰ নবীকৰণো সম্ভৱ নহয়। দীৰ্ঘদিন ধৰি নিষ্কাষিত হৈ থকাৰ কাৰণে আৰু নিষ্কাষণৰ গতি বৃদ্ধি হোৱা কাৰণে এই সম্পদৰ পৰিমান দ্ৰুত হাৰত কমি আহিছে। মাটিত সহজতে পোৱা খনিজ তেল আৰু প্ৰাকৃতিক গেছৰ ভাণ্ডাৰৰ উত্পাদন ক্ষমতা টুটি অহাৰ লগে লগে নতুন ভাণ্ডাৰৰ সন্ধান বৰ্তমান কৰা হৈছে গভীৰ সমুদ্ৰ গৰ্ভত। উপযুক্ত বিকল্প শক্তিৰ আৱিস্কাৰ নোহোৱালৈকে পেট্ৰ’লিয়াম সামগ্ৰী সমূহৰ গুৰুত্ব সদায়েই থাকিব। মানৱ সভ্যতাৰ বিকাশ আৰু অৰ্থনৈতিক প্ৰগতিৰ লগত পেট্ৰ’লিয়াম সামগ্ৰী সমূহৰ যিহতু ওত: প্ৰোত: সম্পৰ্ক আছে, সেয়ে এই নিশ্চয়কৈ ক’ব পৰা যায় যে এই সামগ্ৰী সমূহৰ চাহিদা বৃদ্ধি বাঢ়িয়েই থাকিব আৰু এক বিকল্প শক্তিৰ উত্স বা নতুন বিশাল ভাণ্ডাৰৰ আৱিস্কাৰ নহ’লে এই সামগ্ৰী সমূহৰ মূল্য ব্যাপক ভাৱে হ্ৰাস পাব বুলি আশা কৰিব নোৱাৰি।


গছত ওলমি থকা অৱস্থাত যুৱকৰ মৃতদেহ! অঞ্চলজুৰি চাঞ্চল্য Prag News : Best Assamese News Channel, Latest Assam News Live Today , North East Breaking News\nগছত ওলমি থকা অৱস্থাত যুৱকৰ মৃতদেহ! অঞ্চলজুৰি চাঞ্চল্য\nকাৰ্বিআংলং: পশ্চিম কাৰ্বি আংলং জিলাৰ খান্দাজানত গছত ওলমি থকা অৱস্থাত এজন যুৱকৰ মৃতদেহ উদ্ধাৰ হোৱা ঘটনাই অঞ্চলজুৰি চাঞ্চল্যৰ সৃষ্টি কৰিছে। মৃত যুৱকজন মৰিগাঁৱৰ চৰাইবাঁহী অঞ্চলৰ নিলকান্ত বৰদলৈ বুলি চিনাক্ত কৰা হৈছে ।\nঅন্নপূৰ্ণা মাইক্ৰ’ ফাইনেঞ্চৰ টকা সংগ্ৰাহক আছিল মৃত যুৱকজন। সেইমতে নিলকান্ত বৰদলৈ শুকুৰবাৰে টকা সংগ্ৰহ কৰি লংকাস্থিত অন্নপূৰ্ণা মাইক্ৰ’ ফাইনেঞ্চৰ কাৰ্যালয়ত জমা ৰাখি বিয়লি ঘৰলৈ বুলি ওলাই যোৱা যুৱকজনৰ মৃতদেহ আজি পুৱা খেৰণি আৰক্ষী থানা অন্তৰ্গত খান্দাজান গাঁৱৰ কাষতে থকা পথাৰৰ এজোপা গছত ওলমি থকা অৱস্থাত উদ্ধাৰ হোৱাত ৰহস্যৰ সৃষ্টি হৈছে।\nআৰু পঢ়িব পাৰিব : গহপুৰত বৃহৎ পৰিমাণৰ অবৈধ অৰুণাচলী সুৰা জব্দ\nইতিমধ্যে ঘটনাস্থলীত খেৰণি আৰক্ষী উপস্থিত হৈ মৃতদেহ উদ্ধাৰ কৰি অব্যাহত ৰাখিছে তদন্ত। উল্লেখযোগ্য যে আৰক্ষীৰ অনুসন্ধানতহে পৰৱৰ্তী পৰ্যায়ত সকলো তথ্য পোহৰলৈ আহিব ।